
Kao raznobojni mozaik, koji 
svojim sjajem i ljepotom privlači 
mnoge poglede, tako i ova knjiga o 
sv. M. Klari privlači duh i srce raz- 
nolikošću svojih priloga i autora te 
bogatstvom svojih sadržaja, što ima- 
mo zahvaliti požrtvovnome kon- 
ventualcu-misionaru ocu Marijanu 
Kovaču, koji je i ove tekstove, pri- 
redio kao prilog proslavi Klarina ju- 
bileja - $00. obljetnice njezina rođe- 
nja (1193-1993); koji je djelo popra- 
tio i svojim prilozima, obogatio ih 
iskazima autentičnih svjedoka, vjer- 
nim svjedočanstvima Klarinih du- 
hovnih sestara, a koja su poslužila 
kao vrijedan dokument i podloga 
Klarinoj kanonizaciji. 

Kroz ta svjedočanstva, kao i 
kroz ostale priloge, osvijetljen je 
Klarin lik u svojoj duhovno-kari- 
zmatičkoj dimenziji, kroz povijesan 
okvir i kroz društvene strukture; 
osvijetljen je, kako bi nam prenio i 
dao poruku evanđeoske ljubavi, ko- 
ja je uvijek suvremena i aktualna. I 
djelotvorna — po Riječi, po tajni 
Utjelovljene Ljubavi. 

PREDGOVOR 


Ova se knjiga želi pridružiti mnogobrojnim obilježbama 
osamstote godišnjice rođenja svete Klare Asiške. 

Premda je proslava te obljetnice (započeta 11. kolovoza 
1993. godine) formalno završila 5. listopada 1994. godine, 
njezini će odjeci jamačno trajati i u vremenu koje dolazi, pa 
u tome smislu ni ovu knjigu ne treba smatrati zakašnjelom. 

Sveta Klara znači jedinstvenu pojavu ne samo u crkvenoj 
povijesti, jer se u njoj na čudesan način podudaraju stvar- 
nost i ideal. Dragocjene zrake koje su proizašle iz njezina 
bića i iz redovničke zajednice u San Damianu, u kojoj je 
provela tako reći cijeli život, utjelovljuju se stoljećima u 
mnoštvu njezinih duhovnih kćeri. Gdje god dođu i donesu 
dragulj svojih molitava i kontemplacija, one duhovno obo- 
gaćuju i svijet izvan zidina svojih samostana. Postaju, kao 
što se zgodno izrazio nadbiskup Frane Franić, duša grada i 
duša duše redovništva. Pa ipak, svako vrijeme ima svoj vla- 
stiti doživljaj svete Klare. Njena je karizma jedna te ista, ali 
posebnosti uljudbe i povijesnoga razvoja stavljaju u prvi 
plan sad ovu sad onu njezinu nijansu. I na ta pitanja želi ova 
knjiga ponuditi svoje odgovore ili poticaje. 

Knjiga je strukturirana ovako: 

U prvome dijelu, koji nosi naslov "Riječ učiteljstva" i "Ri- 
ječ vodstva", donosimo u cijelosti "Pismo Svetoga Oca sa- 
mostanskim klarisama u 800. godišnjici rođenja svete Klare", 
kao i sažetu, ali obuhvatnu informaciju o poslanici koju su u 
istoj prigodi uputili franjevačkim zajednicama i svijetu gene- 
ralni ministri Reda manje braće, RMB konventualaca, Reda ma- 
nje braće kapucina i Franjevaca trećoredaca. Informacija je iz 
pera profesora dr. Ante Kusića s Teologije u Splitu, koji je u 


navedenoj poslanici govorio na simpoziju "Sveta Klara i 
naše vrijeme", što ga je u povodu opisane obljetnice Samo- 
stan sestara sv. Klare organizirao u Splitu. 

U drugome dijelu, koji nosi naslov "Klarine duhovne 
kćeri u nas" donosimo priloge o klarisama u Splitu i u Za- 
grebu. 

Treći dio knjige nosi naslov "Sveta Klara i naš naraštaj". 
Sadrži građu u kojoj se istražuje današnji doživljaj Klarine 
"ponude" svijetu, odnosno, u kolikoj mjeri današnjem čovje- 
ku ima mjesta u ozračju svete Klare. U svjetlu modernoga 
tumačenja povijesti ranoga srednjega vijeka do posebno 
snažnog izražaja dolazi Klarina hrabrost kao glavno obilježje 
njezine ljudske zrelosti, koja joj je omogućila najviši stupanj 
združenja s vlastitim idealima. 

Četvrti dio nosi naslov "Proces kanonizacije svete Klare". 
Budući da je to tradicionalni naslov za dokumentaciju koju 
donosimo, i mi smo ga preuzeli, iako nije sasvim točan. To 
su zapravo samo svjedočenja o svetoj Klari u Asizu, koja su 
tek građa za sveukupni proces. Kao što smo u trećem dijelu 
knjige posvetili pozornost današnjem shvaćanju Klarine 
uloge u crkvenoj i kulturnoj povijesti, tako u ovome po- 
sljednjem prilogu knjige donosimo mirise davnoga doživlja- 
ja Klarine karizme. Na dirljiv način njezine sestre iz San 
Damiana govore o njoj stilom koji svjedoči o nepatvorenoj 
čistoći duše tih ranosrednjovjekovnih djevica, što za da- 
našnjega čitatelja može predstavljati iznenađenje i osvježenje. 








GLAVNI BIOGRAFSKI 
PODACI SV. KLARE 


1193. (11947) - Rođena u Asizu od oca Favaronea (djed 
Offreduccio, pradjed Bernardin) i majke Hortolane. Ple- 
mićka obitelj. 

1211. (12127) - Bijeg u Santa Maria degli Angeli ili Porci- 
junkulu. 

1212-1213. - Franjo joj daje Način života. 

1216. - Inocent III. joj podjeljuje Povlasticu siromaštva. 

1218-1219. - Kardinal Hugolin daje klarisama Benedi- 
ktovo Pravilo i Konstitucije (kamaldoležanske predaje). 

1228. - Grgur IX. potvrđuje Povlasticu siromaštva. 

1234-1235. - Četiri Klarina pisma Janji Praškoj. 

1247-1252. - Klara piše Oporuku i Pravilo. 

1253. - 9. kolovoza: Inocent IV. odobrava Pvailo. 

- 11. kolovoza: Klarino preminuće 

1254. - 24. studenoga: otvorenje postupka za Klarinu ka- 
nonizaciju. 

1255. - 15. kolovoza: papa Aleksandar IV. proglašava 
Klaru svetom. 


Prvi dio 


RIJEČ UČITELJSTVA I 
RIJEČ VODSTVA 

PISMO IVANA PAVLA IT. 
SAMOSTANSKIM KLARISAMA O 800. 
GODIŠNJICI ROĐENJA 
SVETE KLARE 


Predrage samostanske sestre! 

1. Prije osamsto godina od plemića Favaronea, sina Of- 
freducciova, rodila se Klara Asiška. 

Ta "nova žena", kako su u nedavnom pismu o njoj pisali 
Generalni ministri Franjevačkih obitelji, živjela je poput 
"biljčice" u sjeni svetoga Franje koji ju je doveo do vrhunca 
kršćanske savršenosti. Proslava takvoga, uistinu evanđeo- 
skoga, stvorenja želi nadasve pozvati na ponovno otkrivanje 
kontemplacije, onog duhovog puta o kojemu samo mistici 
imaju duboko iskustvo. 

Čitati njezin drevni životopis i njezine spise - Oblik živo- 
ta, Oporuku i četiri Pisma koja su nam sačuvana od mnogih 
što ih je slala svetoj Agnezi Praškoj - znači tako uroniti u 
misterij Trojednoga Boga i Krista, utjelovljenje Riječi, da 
ostanemo kao blijeskom zaslijepljeni. Spisi su toliko prožeti 
ljubavlju, koju je u njoj probudio vatren i vrlo pažljiv pogled 
na Krista Gospodina, da nije lako ponoviti što je samo jed- 
no žensko srce moglo iskusiti. 

2. Klarin kontemplativni put, koji će završiti gledanjem 
"Kralja slave" (PkKI IV, 19; FF 3017), počinje upravo njezi- 
nim potpunim predanjem Duhu Gospodnjem, kao u Marije 
kod Navještenja, tj. počinje duhom siromaštva (usp. Lk 
1,48) koji u njoj ne ostavlja više ništa osim jednostavnosti 
čvrsto uprta pogleda u Boga. 


1. < Objavljeno u posebnoj knjizi "Symposiona" "Žeđ za Raspetim" - 
Split, 1994, u prijevodu Mons. Marendića, a ovaj je hrv. tekst 
preuzet iz biltena "Zajedno", VFZ, Zagreb, 1994. (Op. ured.) 

Za Klaru je siromaštvo - tako ljubljeno i toliko spominja- 
no u njezinim spisima - bogatstvo duše koja se, lišena vlasti- 
tih dobara, poput praznog vedra u koje Bog može nanovo 
naliti obilje svojih darova, otvara "Duhu Gospodnjem i nje- 
govu svetom djelovanju" (usp PK1 X,10; FF 2811). Paralela 
Marija-Klara pojavljuje se u prvom spisu sv. Franje, u "For- 
ma vivendi" što ga je dao Klari: "Po božanskom nadahnuću 
postale ste kćerima i službenicama najvećega i najuzvišeni- 
jega Kraija, Oca nebeskoga, i zaručile se s Duhom Svetim 
odabravši život prema savršenstvu svetog Evanđelja" (For- 
ma vivendi, PKI V1,3;FF 2788). 

Klara i njezine sestre nazvane su "zaručnicama Duha Sve- 
toga": neuobičajen naziv u povijesti Crkve gdje se časnu se- 
stru, redovnicu uvijek označava kao "zaručnicu Kristovu". 
Ali ovdje odjekuju neki nazivi iz Lukinog pripovijedanja 
Navještenja (usp. Lk 1,26-38) koji postaju ključne riječi da 
se izrazi Klarino iskustvo: "Svevišnji", "Duh Sveti", "Sin 
Božji", "službenica Gospodnja" i napokon ono "osjenjenje" 
koje kod Klare znači "zastiranje", kad njezina kosa, ošišana, 
pada po podnožju oltara Djevice Marije u Porcijunkuli "kao 
pred bračnom ložnicom" (4čel 8; FF 3170-3172). 

3. "Djelovanje Duha Gospodnjega", koje nam je darova- 
no u krštenju, oblikuje u kršćanina lice Sina Božjega. U sa- 
moći i u šutnji, koju Klara odabire za sebe i za svoje sestre 
kao oblik života među najsiromašnijim zidovima svoga sa- 
mostana, na pola obronka između Asiza i Porcijunkule, raz- 
goni se dimna zavjesa zemaljskih riječi i stvari, a zajedništvo 
s Bogom, ljubav koja se rađa i daruje, postaje stvarnost. 

Nagnuta nad Betelhemskim djetetom u kontemplaciji, Kla- 
ra opominje: "Jer ovo gledanje njega, sjaj je vječne slave, odsjev 
vječne svjetlosti i zrcalo bez mrlje. Danomice neka tvoja duša 
gleda u to zrcalo...Motri siromaštvo Onoga koji je bio položen 
u jasle i povijen u siromašne pelene. O, divne li poniznosti i 
siromaštva koje zapanjuje! Kralj anđela, Gospodar neba i 
zemlje položen je u jasle! (4PA IV,14.19-21; FF 2902-2904). 

Ona ni ne primjećuje da i njezino krilo posvećene djevice 
i "siromašne djevice", priljubljene uz "siromašnoga Krista" 
(2PA 18; FF 2878), po kontemplaciji i preoblikovanju po- 
staje kolijevka Sina Božjega (PKKI IX, 4; FF 3062). U tre- 
nutku velike opasnosti -kada je samostan pred padom u 
ruke saracenskih trupa u službi cara Fridriha II - glas je toga 
Djeteta koji ju iz Euharistije hrabri: "Ja ću vas uvijek čuva- 
ti!" (4 Čel 22; FF 3202). 

U Božićnoj noći 1252. godine Dijete Isus prenosi Klaru 
daleko od njezine bolesničke posteljice i ljubavlju, koja ne 
poznaje ni mjesto ni vrijeme, ju obavija u mistično iskustvo 
te uranja u beskrajni Božji bezdan. 

4. Ako je Katarina Sijenska svetica puna oduševljenja za 
Krv Kristovu, Terezija Velika žena koja se pokreće iz "sta- 
na" u "stan" sve do praga Velikoga Kralja u unutarnjem zamku 
i Terezija od Djeteta Isusa ona koja u evanđeoskoj jedno- 
stavnosti prolazi mali put, Klara je zanesena zaljubljenica 
siromašnog Raspetoga s kojim se želi potpuno poistovjetiti. 

U jednom svom pismu ovako se izražava: "Gledaj, da je 
on poradi tebe postao prezren i slijedi njegov primjer, po- 
stavši prezrena na ovom svijetu iz ljubavi prema njemu. Mo- 
tri svoga Zaručnika, najljepšega od ljudskih sinova, prezrena, 
isprebijana i po cijelom tijelu bičevana i čak umrla u naj- 
težim mukama na križu. Razmatraj i promatraj sa željom da 
ga nasljeduješ. Budeš li s njim zajedno trpjela, s njime ćeš i 
kraljevati; budeš li s njim zajedno plakala, s njime ćeš se ra- 
dovati; budeš li zajedno s njim umirala na križu patnje, s nji- 
me ćeš posjedovati nebeske stanove u sjaju svetih i ime će ti 
biti upisano u Knjizi života..." (2PA 19-22; FF 2879-2880). 

Ušavši u samostan s tek osamnaest godina, Klara u nje- 
mu umire s pedeset devet, nakon života ispunjena trpljen- 
jem, molitvom u kojoj nikad nije posustala, oskudicom i 
pokorom. U toj "vrućoj želji za siromašnim Raspetim" ništa 
joj neće biti teško, tako da će na samrti reći bratu Rainaldu 
koji je bio uz nju "u dugom mučeništvu tako teških bolesti...: 

Otkako sam upoznala milost svoga Gospodina Isusa Krista 
po njegovu sluzi Franji, nijedno mi trpljenje nije bilo nesno- 
sno, nijedna pokora teška, nijedna mi, predragi brate, bolest 
nije bila strašna!" (4Čel 44; FF 3247). 

5. Ali Onaj što trpi na križu, isti je Onaj koji odražava 
slavu Očevu i privlači u svoj Prijelaz onoga koji ga je ljubio 
dotle da je, iz ljubavi, s njime dijelio trpljenje. 

Krhka osamnaestogodišnjakinja koja se, pobjegavši od 
kuće u noći Cvjetnice 1212. godine, bez kolebanja odvažila 
na novo iskustvo vjerujući Evanđelju što joj ga je Franjo po- 
kazao i ničemu drugome, tjelesnim očima i očima srca sva 
uronjena u siromašnog i raspetog Krista, stječe iskustvo je- 
dinstva koje ju preoblikuje: "Upri svoje oči u zrcalo vječno- 
sti - piše Agnezi Praškoj - stavi svoju dušu u sjaj slave, 
položi svoje srce u Onoga koji je lik Božji i samu sebe pot- 
puno preoblikuj promatranjem njegova božanstva. Tada ćeš 
i sama osjetiti, što samo prijatelji osjećati smiju, kušat ćeš 
skrivenu slast što ju je sam Bog od početka pripravio za svo- 
je ljubitelje. Svim srcem ljubi onoga koji se iz ljubavi prema 
tebi posve darovao, a da ni ne pogledaš zamamnosti koje u 
ovom lažljivom i nemirnom svijetu kuju spletke slijepcima 
koji se za njih srcem vežu" (3PA 12-15; FF 2888-2889). 

Onda tvrda ložnica križa postaje slatkom bračnom ložni- 
com i "doživotna zatvorenica iz ljubavi" pronalazi zanosnije 
naglaske od Zaručnice u Pjesmi nad pjesmama: "Privuci me 
k sebi, nebeski Zaručniče!... Trčat ću i neću sustati nikada, 
dok me ne uvedeš u svoju ćeliju" (4PA 30-32; FF 2906). 

Zatvorena u samostanu Svetoga Damjana, u životu koji 
je označen siromaštvom, radom, patnjom, bolešću, ali i tako 
intenzivnim sestrinskim zajedništvom da ga se u jeziku 
"Oblika života" kvalificira imenom "sveto jedinstvo" (Izvor- 
na Bula 18; FF 2749), Klara poznaje najčistiju radost koja je 
ikada dana stvorenju da je iskusi: radost da živi u Kristu 
savršeno jedinstvo Triju Božanskih Osoba, ulazeći gotovo u 
neizrecivi krug trojstvene ljubavi. 

6. Klarin život pod Franjinim vodstvom, iako kontempla- 
tivan i samostanski, nije bio osamljenički život. Oko nje, ko- 
ja je htjela živjeti poput ptica nebeskih i poljskih ljiljana 
(Mt 6,26.28) okupila se prva jezgra sestara, koje su bile za- 
dovoljne samo s Bogom. Ovo "malo stado" koje se naglo po- 
većavalo - u kolovozu 1228. godine bilo je barem 25 
samostana klarisa (usp. Pismo kardinala Rainalda: AFH S, 
1912, str. 444-446) - nije se ničega bojalo (usp. Lk 12,32): 
vjera je za njih bila motiv za mirnu sigurnost u svakoj opa- 
snosti. Klara i sestre imale su srce veliko kao svijet: kao 
kontemplativke zauzimale su se za cijelo čovječanstvo. Kao 
duše koje su osjećale svakodnevne probleme svakoga, znale 
su nositi breme svačije muke: nije bilo tuđe brige, patnje, 
tjeskobe i razočaranja koja ne bi našla odjeka u njihovu 
srcu, srcu žena moliteljica. 

Klara je plakala i zaklinjala Gospodina za ljubljeni grad Asiz, 
što su ga opsjedale trupe Vitala iz Averse, postigavši oslobođen- 
je grada od rata; molila je svakodnevno za bolesne i mnogo ih 
je puta izliječila znakom križa. Uvjerena da nema apostolsko- 
ga života, ako se ne uranja u rasparana prsa raspetoga Kri- 
sta, pisala je Agnezi Praškoj riječima sv. Pavla: "Smatram te 
suradnicom samoga Boga (Rim 16,3) i potporom palih i kli- 
mavih udova njegova neopisivoga Tijela" (3PA 8, FF 2886). 

7. S obzirom na određeni tip ikonografije koji je bio 
raširen počevši od sedamnaestog stoljeća, Klaru Asišku 
često prikazuju s pokaznicom u ruci. Gesta podsjeća, iako u 
svečanijem stavu, na skromnu stvarnost ove žene koja se već 
jako bolesna i oslonjena na dvije sestre prostrla pred sre- 
brnim ciborijem u kojem se čuvala Euharistija (AČel 21; FF 
3201), a bio je postavljen pred vrata blagavonice gdje se 
imala sručiti razjarenost carskih trupa. Klara je živjela od 
onoga Kruha koji je, kad se uzme u obzir običaj onoga vre- 
mena, mogla primiti samo sedam puta godišnje. Na svojoj 
bolesničkoj postelji vezla je korporale i slala ih siromašnim 
crkvama spoletske doline. 

Doista, cijeli Klarin život bijaše jedna euharistija, jer - 
poput Franje - ona je iz svoje klauzure uzdizala trajno "zah- 
valjivanje" Bogu: molitvom, pohvalom, prošnjom, posredo- 
vanjem, plačem, prikazivanjem i žrtvom. Sve je ona primala 
i prinosila Ocu u jedinstvu s neizmjernim "hvala" jedino- 
rođenoga Sina, djeteta, raspetog, uskrsloga, koji živi s desna 
Ocu. 

U ovoj jubilarnoj godišnjici, predrage sestre, pozornost 
cijele Crkve obraća se povećanim zanimanjem svijetlom liku 
vaše preljubljene Majke. Kolikom li se većom gorljivošću 
treba na nju usmjeriti vaš pogled, kako biste iz njezinih 
primjera izvukle poticaj da u još većem zanosu odgovarate 
na Gospodnje milosti svakodnevnim predanjem onoj obvezi 
kontemplativnog života iz koje Crkva crpi toliku snagu za 
svoje misionarsko djelovanje u današnjem svijetu. 

Krist, naš Gospodin, neka bude vaša svjetlost i radost 
vaših srdaca. 

S ovim željama, u znak duboke naklonosti, svima podjel- 
jujem poseban Apostolski blagoslov. 

U Vatikanu, 11. kolovoza, na liturgijski spomen svete 
Klare Asiške, 1993. godine, petnaeste papinskog služenja. 


Ivan Pavao II. 

POSLANICA 
FRANJEVAČKIH GENERALA 
u povodu proslave 800. godišnjice Svete Klare (1193-1993) 


Franjevački generali uputili su svim franjevačkim ustano- 
vama po svijetu poslanicu s naslovom Chiara d*Assisi Don- 
na nuova (KLARA ASIŠKA - NOVA ŽENA). Bogata 
žena, plemićkog roda, potpuno se povukla iz svijeta, zavje- 
tovala se na doživotno siromaštvo, djevičanstvo i pokornički 
život, postavši uzor svake kreposti i življenja, iznutra obu- 
kavši se u Krista i nasljedujući njegov život prema primjeru 
Sv. Franje i BI. Djevice Marije. Kao svoj životni smisao i 
životni smisao Sestara klarisa, koje će nju slijediti, prihvatila 
je lozinku "Deus meus - omnia mea" (BOG MOJ - SVE 
MOJE). - Poslanica počinje s uvodom na temu "Klara i 
Franjo: dvije nerazdvojive legende": "Među njima postoji 
nešto duboko, što se može shvatiti samo po kriterijima fra- 
njevačke, kršćanske, evanđeoske duhovnosti..." - rekao je 
papa Ivan Pavao II. Franjo je gledao sama sebe prema Klari- 
noj slici Kristove zaručnice, i oblikovao je svoju svetost 
"brata" Franje, "siromaška" Franje prema primjeru Klare 
kao mistične zaručnice Duha Svetoga, koja u potpunosti sli- 
jedi Presvetu Djevicu Mariju i Isusa Krista, začetoga po Du- 
hu Svetomu. Po riječima Ivana Pavla II: mi ljudi ovoga 
vremena trebamo držati pred očima "trajnu lekciju Franje i 
Klare", Franje kao čovjeka mira i Klare kao žene molitve, i 
to u službi sveopćeg pomirenja u pravdi i ljubavi, pomirenja 
- po mjeri njihova evanđeoskog života u sjedinjenosti s Bo- 
gom, s čovječanstvom, sa svemirom, okupljajući, u koz- 
mičkim razmjerima, sve oko nas unutar Utjelovljenog Sina 
Božjega. - Klara je, nastavlja Poslanica, jedinstvena ličnost, i 
to kao "Gospođa Klara" (Madonna Chiara), kao "Kršćanka" 

(donna "Cristiana"), kao "Vjerna Gospođa" (Donna fedele), 
kao "Jaka - žena" (Mulier fortis), i - po svemu tome - kao iz- 
vrstan primjer evanđeoskog življenja, za nas, današnje pri- 
padnike ljudske vrste. 

Klara je "Gospođa novog tipa" (una donna nuova): jedno 
novo ljudsko srce kucalo je u toj ženi, kako naglašava poz- 
nati protestantski mislilac Paul Sabatier, veliki zaljubljenik 
u Franju i Klaru. Klara se pokazuje kao jedna od najpleme- 
nitijih ličnosti u povijesti čovječanstva. Da se to osjeti, treba 
samo pročitati njezinu Oporuku i njezinu Regulu za svoje 
Sestre - Klarise. Ona je cijeli život živjela - poput Krista - da 
"služi" a ne da "gospodari" svojim bližnjima. Ona je bila "zre- 
la" ljudska ličnost, obdarena "usklađenom ravnotežom" ono- 
ga što psiholozi danas nazivaju "anima" i "animus", i što 
treba da karakterizira u odgovarajućoj mjeri svaku, bilo žen- 
sku ili mušku, osobu. Temeljna "novost" Klarina i Franjina 
djela jest to da su kao "nove" osobnosti, "obnovljene u Du- 
hu", "znale učiniti da "evanđeoski ideal" prodre "preko uo- 
bičajenih feudalnih kategorija u pučke mase". Taj proces 
evangelizacije kroz ljubav za sva Božja stvorenja nastavlja se 
i danas. 

Dr. Ante Kusić 


18 


Drugi dio 


KLARINE DUHOVNE KĆERI 
U NAS 





KLARINE DUHOVNE KĆERIU NAS 


SAMOSTAN KLARISA U SPLITU. 


Na našem tlu bilo je više samostana klarisa. I dok su svi 
oni, uz našu obalu, kao i oni u Sloveniji i Zagrebu, bili doki- 
nuti ili zakonom Napoleonovim ili odredbom austrijskoga 
cara Josipa II, koji je nemilosrdno provodio svoje reforme- 
svojom apsolutističkom vladavinom, a posebno zatvarao 
kontemplativne samostane, jedini je splitski samostan 
izdržao sve kušnje povijesti i vremena. Po njemu je sačuva- 
na karizma sv. Klare u našoj zemlji. 

O njegovu osnivanju, kao i o posvećenju samostanske 
crkve, imamo dva dragocjena dokumenta - dekreta, koja 
donosi povjesničar Farlati u svome grandioznome djelu //y- 
ricum sacrum. 

Splitski plemić Josip Petar, obolivši na smrt, ostavlja 
oporučno, a po Božjem nadahnuću, novčanu vrijednost - da 
se u Splitu podigne samostan klarisa, u kojemu će po- 
svećene djevice za sva vremena "služiti Gospodinu kreposti" 
i slaviti Njegovo sveto Ime. 

Nakon što je podignut samostan - 1308. godine, uza nj je 
sagrađena i crkva, koju je 1311.g. posvetio splitski nadbi- 
skup Petar IX, u nazočnosti cijeloga Kaptola, plemića i 
građana, i tom je prigodom podijelio Samostanu mnoge po- 
vlastice. 

Prva samostanska zgrada bila je na obali, "na vratima ri- 
ve", Za vrijeme venecijanske uprave, u 15. st. samostan je 
premješten u jugoistočni dio Dioklecijanove palače, jer je 
istoj venecijanskoj upravi ta čvrsta zgrada, učvršćena bede- 
mima, trebala za obranu. 


2. Iz knjige S. Marije od Presvetoga Srca: "Mistična zaručnica 
Utjelovljene Ljubavi", Symposion, Split, 1994. 

Da je Samostan klarisa bio tako usko povezan sa životom 
grada, potvrđuje i činjenica da se grad u drugoj polovini 13. 
st. dijelio na četiri gradske četvrti, od kojih je jedna nosila 
naziv četvrt Sv. Klare. 

Sestre su mirno i s pouzdanjem počivale u okrilju Provid- 
nosti, pa ih je mimoišao bič kuge godine 1529, kada su u isto vri- 
jeme sve benediktinke Samostana Sv. Marije u Splitu pomrle. 

Za vladavine cara Josipa II (1780-1790), koji 1782.g. pro- 
vodi crkvene reforme, dokidajući kontemplativne-molitvene 
samostane, dokinuti su mnogi, kao i onaj u Zagrebu, na 
Griču, a splitski bijaše pošteđen jer je u to vrijeme bio pod 
upravom venecijanske vlasti. 

Za vrijeme francuske vladavine u Dalmaciji, dok je na 
upravi bio general Marmont i Dandolo dokinut je samostan 
benediktinki, a samostan klarisa je ostao pošteđen. - lako je 
već bila izdana naredba da sestre moraju napustiti samostan, i 
po predaji su držale spremljene kovčežiće u svojim rukama i 
plakale pred Svetohraništem cijelu noć uoči toga kobnoga 
dana, odjednom je stigla naredba da ostanu. Samostan je 
pošteđen jer se tada bavio odgojem djevojaka. 

U 19. st., za vrijeme austrijske vladavine, redovnice klari- 
se bile su primorane da otvore školu i da u istoj podučavaju. 
Tako je otvorena prva ženska osnovna škola u Splitu 
1822.g., a zatim i tzv. učiteljska škola (Scuola di Metodica e 
Pedagogica), jer su učenice, nakon završena školovanja u 
istoj, mogle biti učiteljice. Također je otvoren i internat za 
učenice. Škole su bile uzorne i zadužile su Grad, tako da je 
opatica a ujedno i direktorica S.M.Terezija Riboli bila odli- 
kovana i ordenom cara Franje Josipa I; ordenom "zlatnog 
križa s vijencem".* 

Kako je zgrada samostana unutar Dioklecijanovih zidina 
bila pretijesna i na nezdravom mjestu te su redovnice _umi- 


A Sestre su opismenile 700 djevojčica i osposobile 47 učiteljica (Dr. 
Slavko Kovačić). 

rale i prije vremena, nastojanjem opatice S.M.Klare Linar- 
dović, a uz pomoć splitskog biskupa Marka Kalođera, sa- 
građena je nova zgrada na Lučcu, na slobodnom prostoru, 
izvan gradskih zidina (danas je ona u središtu grada Splita). 
U istu je redovnička zajednica prešla godine 1883. 

Da je Providnost očito bdjela nad ovim Samostanom, do- 
kazuje i činjenica da je - a nakon pet godina od dolaska se- 
stara u novu zgradu - u noći izbio iznenadan požar, zahvatio 
gospodarske zgradice, koje bijahu spojene sa samostanom, i 
čudesno se zaustavio tik uz samostanska vrata, na kojima bi- 
jaše slika sv. Josipa. Požar je, u 3 sata u noći, opazio stražar 
na Gripama, podigao uzbunu, te se skupilo mnoštvo, s va- 
trogascima. Bio je nazočan i gradonačelnik dr. Gajo Bulat. - 
Da silan požar nije ni taknuo samostansku zgradu, pripisuje 
se zaštiti sv. Josipa. Kao zahvalu za tu milost, od toga doba 
pa sve do danas, svake godine 1. svibnja (kada se prije slavio 
blagdan Zaštite sv. Josipa) sva redovnička zajednica ide pro- 
cesionalno, s upaljenim svijećama, pjevajući litanije sv. Josi- 
pa, do njegove slike, koja je svečano ukrašena na malom 
oltariću, pokraj vratiju. Tu molimo psalme njemu u čast i za 
sve potrebe Svijeta, preporučujući mu se i unaprijed za po- 
moć i zaštitu. 

Također je čudesno da za vrijeme bombardiranja u ne- 
davnom ratu, od 1941-1945.g., kada su trajno padale bombe 
oko samostana, uz strašnu eksploziju, ni jedna nije pogodila 
samostansku zgradu. (Neke su pobožne duše spominjale da 
su vidjele lik sv. Klare kako hoda po zidinama samostana...). 

Uz samostan na Lučcu, sagrađena je i samostanska crkva 
godine 1884. Na glavnom oltaru baroknog stila nalazi se ve- 
liko rustično čudotvorno Raspelo, doneseno iz prijašnje 
crkve. Čudesne događaje, vezane uz isto, spominje kronika 
Samostana. - Također Kronika bilježi imena sestara koje su 
umrle na glasu svetosti“. 


3. Usp. S. MARIJA OD PRESV. SRCA, Samostan sv. 
Klare-monografija, Split, Symposion-1979 (poseban niz). 

Za vrijeme prošloga rata, 1944. god. iz splitskog su samo- 
stana otišle 2 sestre (a 1945. još druge dvije) i osnovale novi 
samostan u Samoboru, a potom su prešle u Zagreb (Miku- 
lići), gdje se i sada nalaze. Ima ih oko 22 sestre. Također su 
iz ovoga samostana otišle 4 sestre u Bosnu, i 1988.g. u Bre- 
stovskom (kod Kiseljaka) osnovale novi samostan. Još su ta- 
mo (uza sve opasnosti). Danas naš splitski samostan broji 
24 sestre. - Pod jurisdikcijom je splitskog Ordinarija, dok 
duhovno vodstvo imaju Braća Provincije presv. Otkupitelja. 
Svaki je samostan klarisa autonoman. 

Samostan se posvećuje kontemplativnom životu, životu 
žrtve, molitve-ljubavi. U svome životu Sestre daju primat 
Bogu; u jedinstvu s Kristovom žrtvom i one su žrtve paljeni- 
ce za otkup Svijeta. Imaju ulogu suotkupiteljice- pomoćnice 
samoga Boga. Imaju -kao što je to istaknuo sadašnji papa 
Ivan Pavao ]I. u svojoj Poslanici klarisama, upravo za ovu 
jubilarnu godinu - srce otvoreno za sav Svijet...“ Ovaj Samo- 
stan uvijek bijaše oaza mira, utjehe, moralno-duhovne po- 
moći za sve koji su pokucali na njegova vrata. Jednom 
riječju - svjetionik na visu. 

Samostan je - pod vodstvom S. Marije od Presv.Srca-Pe- 
tričević, godine 1975. pokrenuo biblioteku asketsko-mi- 
stičnih djela SYMPOSION. Do sada je (a također pod 
njenim uredništvom) objavljeno preko 55 djela klasika 
kršćanske duhovnosti. Pomaže na duhovno-moralnome pre- 
porodu našega naroda. 

Ne samo da je Samostan postao žarište duhovno-milo- 
snih vrednota, nego - u sadašnjim stradanjima - izvor po- 
moći za bijednike i nevoljnike, dijeleći od humanitarne pomoći i 
svoj dio; dokazujući djelotvornu ljubav prema bližnjemu - iz 
ljubavi prema Bogu. I trajno se žrtvujući, da bi nam milo- 
srdni Bog udijelio dane mira, slobode i sretnije budućnosti. 


4. Papa IVAN PAVAO TII, Pismo klaustralnim  klarisama 
povodom 800. obljetnice rođenja Utemeljiteljice, Rim, 
9.VIII.1993. 

REDOVNICE STROGE 
KLAUZURE U NAS 


Priznajmo: jedva smo čuli za takve redovnice. Osim klari- 
sa kod nas ima i drugih redovnica stroge klauzure. Tu su be- 
nediktinke, karmelićanke, sestre Marijina pohoda. Željeli 
smo malo upoznati njihov život. Naš je suradnik Marijan 
Kovač porazgovarao s tadašnjom poglavaricom splitskih 
klarisa, s. Marijom od Presvetog Srca, priznatom pjesnikin- 
jom i urednicom biblioteke asketsko-mističkih djela: 

Pružilo mi je zadovoljstvo pobliže se upoznati s Majkom 
Marijom od Presvetog Srca, u splitskom samostanu sv. Kla- 
re. Na okretanje telefonskih brojeva, s druge strane žice, 
oglasio se tihi ženski glas. Ne znam je li to jedina veza tih 
redovnica sa svijetom. Žive u tišini drevnog prebivališta kla- 
risa, nekada izvan gradskih zidina, danas u oazi mira usred 
gradske vreve. Prvi samostan datira iz 1308. godine i po- 
drobno o njemu piše povjesničar Farlati u djelu "Illyricum 
sacrum". 

Bio sam svjestan da ne razgovaram jednostavno s časnom 
majkom. S. Marija od Presvetog Srca (u svijetu se zvala An- 
ka Petričević) nije samo vršiteljica poglavarske dužnosti. 
Ona se predstavila našoj javnosti kao priznata pjesnikinja, 
književnica, urednica "Symposiona", biblioteke asketsko-mi- 
stičnih djela ... a sada je susrećemo kao opaticu, poglavaricu. 
Zanimljiv je podatak da razgovaramo s diplomiranim filozo- 
fom i teologom. Filozofski fakultet završila je u Zagrebu, 
prije stupanja u samostan stroge klauzure. Teološki studij 
završila je - kao izvanredni slušač i polažući sve ispite iz 
klauzure - na Filozofsko-teološkom institutu Družbe Isuso- 
ve u Zagrebu. 


* Profesori su joj dolazili (za vrijeme praznika), a ona je, s druge strane 
rešetaka, polagala. Tako i pred ispitnom komisijom. 

"Duša grada i duša duše redovništva" 


Nadbiskup dr. Frane Franić ovaj samostan metaforički 
sažeto karakterizira gore spomenutim riječima. Kako to treba 
shvatiti? 

- Biti duša znači biti počelo nadnaravnog djelovanja. Već 
samom svojom materijalnom prisutnošću, po kojoj smo 
simbol - vidljivi znak - nadnaravne stvarnosti, upozoravamo 
na nevidljive realnosti, na vječnost, na eshaton. Kao svjetio- 
nik koji pokazuje smjer, put u luku, koji upozorava na opa- 
snosti i daje snagu onima koji bi klonuli na pučini života. 

Po svojoj biti, po svome sadržaju mi trebamo predstavlja- 
ti moralno-duhovnu snagu. I kao što duša oživljava tijelo i 
počelo je njegova djelovanja, tako i naš Samostan, po svo- 
jem duhovnom, žrtvenom prinosu, daje snagu mističnom Ti- 
jelu Kristovu, posebno ovom građu u kojemu je prisutan. 

Biti pak duša duše redovništva znači da moramo biti pot- 
pora najodabranijem dijelu mističnog Tijela, pozivajući ga - 
po svojem specifičnom pozivu u Crkvi - na sve savršeniji 
život, crpeći za nj, za njegov rast, sazrijevanje i djelovanje 
nevidljive, milosne snage iz vrela božanskog Srca, i svakod- 
nevno prinoseći svoj žrtveni prinost. Po svome kontempla- 
tivnom zvanju imamo mogućnost intenzivnijega duhovnoga 
rasta i uranjanja u božanske stvarnosti, ne samo radi sebe nego 
radi cijele Crkve i svijeta - da bude zdraviji, zreliji i plodniji 
unutarnji, duhovni život, što je za nas i veća odgovornost. 


Njihove dnevne zauzetosti 


Zanima nas vaš način života, vaše dnevne brige. Kakve su 
šanse za klarise danas? Pokušajte nam dočarati taj izazov? 

- Jednom riječju: to je život predanja svome Bogu. Život 
molitve, tihog rada, neupadne žrtve - ljubavi. 

Po drevnom običaju redovnika, sedam puta na dan odla- 
zimo na molitvu. U prvom je planu moljenje časoslova, 
"hvala Bogu". Svake ponoći ustajemo na molitvu. Uz molit- 

vu odvija se i rad kao sredstvo posvećenja i vršenja volje 
Božje. Kako je naš Red kontemplativan, to je rad - i sav dan 
- prožet meditacijom, razmišljanjem o vječnim istinama, o 
božanskim stvarnostima i otajstvima. 

Djelokrug života jedne klarise najbolje se može uočiti iz 
sheme dnevnog reda. San prekidamo u ponoći sa sat i pol 
molitve, da bi nam počinak potrajao do pet i pol ujutro. U 
kornoj molitvi svaka provede skoro osam sati. Ujutro se 
izmjenjuje razmatranje, franjevačka krunica, dijelovi časo- 
slova kako već dolaze, sveta misa, zahvalna molitva. Preko 
doručka čita se duhovno štivo. Nakon što si pospremimo 
svoju sobicu (ćeliju), odlazimo na rad, s prekidom od tri 
četvrt sata pred podne. Poslovi su sestrama raspodijeljeni 
uglavnom prema sposobnostima i sklonostima. Može to biti 
rad u radionici, u vrtu, u sakristiji, u tajništvu, i slično. Pola 
sata pred ručak (uz ostale molitve) posvećujemo krunici. Na 
relaciji od kora do blagovaonice u ritmu koraka odzvanja 
psalamska molitva "Miserere - Smiluj mi se, Bože!". I blago- 
vanju pridajemo posvetno značenje. Prethode mu obredne 
molitve. Za vrijeme ručka okupljenoj se zajednici sestara 
čita duhovno štivo; uz asketsko-poučno - redovito je to živo- 
topis ponekog sveca. Polusatna rekreacija - odmor daje nam 
osjetiti uzajamnu blizinu, povezanost, zajedništvo i sestrin- 
stvo života. Hoće li to biti izlazak na šetnju po vrtu ili koji 
drugi oblik razonode - svejedno. Od ovih "udobnih" trenuta- 
ka misao opet vraćamo izravno Bogu ustaljenim obrednim 
molitvama, u vidu hvale za pruženi dar. Molitva je nastavak 
našega dana pred tabernakulom. Kristu u svetootajstvu 
stižemo s "Te Deum - Tebe Boga hvalimo!" na ustima. Nije 
manje posvećeno ni tzv. vrijeme kanonske šutnje. Ono omo- 
gućuje da se u miru i čisto osobnoj intimi nekako nadomje- 
sti ponoćna nesanica. Sestri je tada dano na volju ili u 
pravom smislu predahnuti, ili prelistavati svoje obljubljeno 
štivo, ili predati se privatnoj molitvi... prema vlastitom na- 
hođenju i izboru. Treći sat popodneva strogo je namijenjen 


27 


KLARINE DUHOVNE KĆERI U NAS 


preostalom dijelu kanonskih časova iz časoslova. Tada moli- 
mo i treći dio presv. Ružarija. Duhovno štivo kroz četvrt sa- 
ta okrunjuje ovaj dio često uzavrelog popodneva. Bira se 
lektira po ukusu i izboru, kako kojoj odgovara. Vrijeme na- 
kon toga - sve tamo do 18,20 - sprovodi sestra u intenzivnom 
radu, osim ako su predviđena kakva predavanja. Vraćamo se 
opet kroz 70 minuta molitvi, razmatranju. Okupljanje za 
večeru ne prekida sabranost. Pače, ona se pojačava daljnjim 
osluškivanjem duhovnog štiva. Opet polusatna rekreacija ne 
remeti duhovne rezervoare. U korizmi ove minute ustupa- 
mo muku, sabranosti. Konačno, još jedan odlazak u kor sa 
skrušenim "Smiluj mi se!" i slijedi molitva posljednjeg časa 
božanskog časoslova. Definitivni počinak. 


Šanse i obnova 


- Šanse za klarise veće su i ozbiljnije danas negoli ikada 
ranije. Svijet koji je pošao putem desakralizacije, sekulari- 
zacije i despiritualizacije osvješćuje se i traži vrednote koje 
su trajne, život koji ga može spasiti od smrti, izvući ga iz 
groba apsurda i ništavila, iz napora očaja i beznađa, iz valo- 
vlja opasne trostruke požude. Traži snagu koja ga može oteti 
bezdanima - podzemlju. Nužno traži te unutarnje, nadna- 
ravne, spasiteljske snage. Mi mu ih moramo u prvom redu 
pružiti po svome tajanstvenom umiranju, po svojoj žrtvi, u 
kojoj je snaga Kristove otkupiteljske žrtve, jer je s njom 
združena. Jedino taj život daje život. Svijet je došao do spoz- 
naje duhovnih vrednota. Još mu moramo pomoći da ih ot- 
krije, da se vrati svome Izvoru, svome bitku, kako bi se 
mogao održati u "dan kobni" - kako bi mogao živjeti život. 

U smislu ove obnove, uvijek u duhu dekreta Drugog vati- 
kanskog sabora što se odnosi na redovništvo, nastojimo stu- 
diranjem i meditiranjem spoznati što se od nas traži, 
provodeći to u praksu. Mi nastojimo pratiti povijest Crkve i 
svijeta, pratiti suvremena gibanja i zbivanja, ostajući vjerne 

Duhu, svome pozivu i zvanju, smjernicama crkvenog učiteljstva 
i svojih utemeljitelja - trajno se vraćajući na izvore. U svrhu 
te duhovne obnove, mi ulažemo napor da steknemo što veću 
teološku, liturgijsku, biblijsku, asketsko-mističnu naobraz- 
bu. Poradi toga otvara se klauzura - doduše prostor koji nije 
njome strogo obuhvaćen - vrsnim stručnjacima od kojih 
možemo glede toga nešto primiti. Riječ je uglavnom o su- 
sretima (iza rešetaka) s profesorima splitske Visoke bogo- 
slovne škole. Primjerice, jedan dio svakodnevnog duhovnog 
čitanja - izjutra - odnosi se na materiju koncilskih i pokon- 
cilskih dokumenata, posebice o redovništvu. Tako zajednica 
bolje upoznaje svoj poziv, svrhu i zahtjeve koje pred nju po- 
stavlja Crkva za spas ljudi. 

U samostanu imamo svoje službene i poluslužbene kapi- 
tule - sastanke. Na njima se razmatraju zajednički problemi 
i iznalaze načini duhovne obnove. Iako je naš život stavljen 
u određene okvire, ipak je on pun dinamizma, inventivnosti. 
Iskrenost, srdačnost - trajno su prisutne. To je odlika seraf- 
skog - franjevačkog duha. Nastojimo da sav taj dnevni red 
bude jedino u službi ljubavi, sav prožet Božjom prisutnošću, 
ispunjen sadržajem Duha... 


Život klauzure 


Prema zamisli vaše Utemeljiteljice i po vašoj Reguli što treba 
biti specifično za vaš Red? U čemu se iskupljuje vaše postojanje? 

- Specifično je ljubav, siromaštvo, duhovna otcijepljenost 
od svega onoga što nas priječi u savršenom nasljedovanju 
Krista. Posebno je to žrtva, sudjelovanje u djelu Otkupljen- 
ja. Tu, u žrtvi i po žrtvi sjedinjenoj s velikom Žrtvom, isku- 
pljuje se naše postojanje. 

Osim toga, specifična je klauzura i kontemplativni život. 
U našem je slučaju kanonski, pored karizmatskoga, što ga, 
istina, mogu njegovati i laici. Nije mala žrtva čitav život biti 
"zatvoren" iz ljubavi prema Bogu, a za spas svijeta, 

OAZA DUHA 
U PREDGRAĐU ZAGREBA 


Kad smo se zaputili u Mikuliće, u pohod zagrebačkim 
klarisama osjećalo se, makar za uranka, kako se zrake prol- 
jeća nadvijaju nad Zagreb. Bio je tek kraj veljače, ali je Mi- 
kulički kraj prilično visoko. Dok je silni smog pritiskao 
okolna uzdolja sve do Črnomerca, ovdje gore je zrak bio 
kristalno čist i jasan, što sam doživio kao svojevrsnu simbo- 
liku. Iznad smoga poroka i sebičnosti na ovoj su uzvisini tihi 
prostori čistoće, molitve i meditacije. Bio je tjedan pred 
blagdan nove svetice - zaručnice Kristove iz Reda sv. Klare, 
kraljevske kćerke Janje Praške - 2. ožujka 1991. Mikulići su 
autohtoni prigradski kraj, s povrtlarstvom, s privatnim no- 
vosagrađenim kućama, što načičkaše krajolik pomalo prko- 
seći urbanističkim  kabinetskim planovima zagrebačkih 
gradskih otaca: potrebe života jače su od kancelarijskih "vi- 
zija". Mikulići su šuma puteljaka, ograda, staza, odloženoga 
"šrota" s jednim jedinim monumentom, zdanjem samostana 
i crkve sv. Klare! 

Sestre klarise, ukupno s kandidaticama dvadeset dvije, 
čekale su u novoj novcatoj, poput bombonijere opremlje- 
noj, crkvi Bezgrešnog Srca Marijina, u odijeljenom prostoru 
lijevo od oltara. Glavna je lađa namijenjena puku, ali sada 
je bila uglavnom prazna. Nije još ni sedam sati, za veljaču je 
to sasvim rani jutarnji čas. Grad i okolina još se bude iz 
kratkoga predjutarnjeg sna: noć je bila teška i uzbudljiva, 
djelomično i probdjevena, jer je zbog prijetnji koje zaredaše 
od neprijateljske soldateske (u 1991. smo godini!) valjalo 
neko vrijeme proboraviti u skloništima. 

Sada prazna glavna lađa puna je vjernika samo nedjeljom 
i blagdanima. To posebno vrijedi za franjevačke svece, nada- 

sve za nebesku zaštitnicu Klaru. Nešto se svijeta i u obične 
dane okupi navečer. 

Sestre dakle čekaju početak jutarnjega bogoslužja. I doi- 
sta, eto i misnika! To je o. Petar Džida, inače kapelan u župi 
sv. Antuna na Svetome Duhu u Zagrebu. Žrtvuje se on za 
sestre dolazeći svakog jutra, zarana, za svitanja, ili zimi još u 
mrkloj noći, promrzao u skromnim kolima ("samo što se ne 
raspu"), vozeći po poledici pet-šest kilometara, mjestimično 
uz veliku uzbrdicu. Sestre, kojima je bogočašćenje središte 
Bogu posvećena života, "začinjaju" sv. misu skladnim pje- 
vanjem. Preuzimaju prvo čitanje, svečano se vrši otpjev psa- 
lama, pjevaju se misne pjesme. Kako rekoh, nema se tko od 
puka pojaviti na ovoj ranoj misi: narod je mahom zaposlen, 
čak su i ministranti u to doba u školskim autobusima koji ih 
vode na nastavu - ali sveta tišina i u praznoj crkvi kroz se- 
strinsko uzdizanje duše k Bogu obogaćuje duhovnost ovoga 
kraja i na mističan način predstavlja solidarnost s ovdašnjim 
napaćenim radnim čovjekom. To su uglavnom radnici i sitni 
obrtnici, mahom doseljenici, koji svoj drugi dom nađoše na 
ovim "zagorskim bregima"“, na ovim prilazima velegradu - 
hrvatskoj metropoli. Povijest klarisa ovdje se istom počela 
uhodavati. Slutiti možemo koliko je duhovnost Klarine i 
Franjine vrste potrebna ovdašnjem svijetu, koji se na valovi- 
ma žudnje za tzv. standardom, na valovima konzumizma, 
modernizma, možda pomalo i snobovstva, podosta udaljuje 
od idealizma, od duhovne egzistencije. I zato mu Klarine 
kćeri mogu biti korisne učiteljice jednostavnosti. Iz ovoga 
samostana zrači duh siromaštva kao odlike nenavezanosti 
na prolazni svijet. A za mladi naraštaj, izložen nasilju i za- 
vođenju, dragocjen je i duh čistoće, koji također zrači iz ove 
kuće nevinosti i meditacije. 

Da ova zajednica mogne doista biti duhovna oaza, koja 
trajno vrši svoje poslanje, valjalo bi u ovdašnjem pastoralu s 
djecom i mladima (a vidio sam da otac Pero veoma intenziv- 
NO s njima radi) još više rabiti duhovne potencijale iz prebo- 

gate baštine kćeri svete Klare. Ne samo neistrošivi primjer 
same Utemeljiteljice nego i ostalih uzora iz svoje sedamsto- 
pedesetgodišnje, pa i duže, povijesti - kao što je, primjerice, 
sveta Janja Praška. Duša mikuličke zajednice godinama je, a 
i danas (1991.) bila sestra Koleta Jovanović. 

U razgovoru s odgovornim osobama u upravi samostana 
uvodim se u inicijative, plemenite, korisne naume, a i ostva- 
renja. Ponovno otvaranje samostana (nakon više stoljeća) u 
mnogome je zasluga blagopokojnog kardinala Stepinca i ve- 
zuje se uz njegov svetački lik. Samostan uživa naklonost i 
blagoslov sadašnjega ordinarija, uzoritog kardinala Kuha- 
rića. Sadašnja je poglavarica (od 23. kolovoza 1990.) s. 
Agneza Dobrović, koju u svemu pomaže doskorašnja časna 
majka, već spomenuta s. Koleta Jovanović. 

Mikuličke sestre klarise svojim životom dokazuju da je i 
danas moguća sabranost, povučenost, intenzivan unutarnji 
život duha! Blizina blagdana svete Janje Praške, 2. ožujka 
1991., upućivala je i na tu svetu klarisu i na njezinu poruku 
za današnji svijet, koja dolazi iz davnine ranoga srednjega 
vijeka, a ipak je aktualna. Tu je poruku najbolje rastumačio 
Sveti Otac kad je tu kraljevsku kćer proglasio svetom 12. 
studenoga 1989. (usp. moju knjigu "Sveta Janja češka kral- 
jevna kći klarisa" str. 99-102). Janja je tu prikazana kao 
ustuk lascivnosti, raskoši i potrošačkome mentalitetu, koji 
je.obuzeo upravo naše doba. Janja je uzor stege i samozata- 
je, koje baš našem vremenu nedostaju, primjer odreknuća 
od prolaznoga sjaja ovoga svijeta. 

Ideja za pisanje i izdavanje knjige o sv. Janji Češkoj pri- 
pada dugogodišnjoj opatici, časnoj Majci Koleti, koja je vo- 
dila Samostan ukupno 15 godina, a kontinuirano 12 godina. 
Diplomirala je povijest. Posebno se bavila poviješću klarisa. 
Knjiga o svetoj Janji, koju sam pisao u trajnom dogovoru i 
pod nadzorom povjesničarke Kolete Jovanović, osvanula je 
kao dar Božji sestrama točno uoči svetičina blagdana. Za- 


5. Umrla 5. lipnja 1994. 

jednica u Mikulićima mogla se obradovati ovome uprisutnjen- 
ju "Klare slavenskoga sjeveroistoka" na hrvatskim prostorima. 

. Jedna bilješka s. Kolete, dok je knjiga bila "u povojima" 
(4. lipnja 1990.), zanimljiva je kao stimulans mojoj malenkosti 
za rad na ovome životopisu. Bilješka glasi: "Za trinaesto 
stoljeće karakteristično je da su kraljevske i plemenitaške 
kćeri prihvaćale skromni i siromašni samostanski život, na- 
sljedujući pokornički život našega Gospodina Isusa Krista. 
A danas? Težnja za standardom, visokom naobrazbom, la- 
godnim životom zapreke su ostvarenju mnogih zvanja, koja 
su možda već imala svoju klicu. Zato se Gospodin obraća 
malenima. Premda se čini da je duhovnost kontemplativno- 
ga života za najveći dio svijeta neshvatljiva i, jer idealizma 
nema, neprihvatljiva, Duh Sveti može pokrenuti srca, kao 
što je nadahnuo i naša srca, nas koje smo tu u samostanu..." 

Shvatio sam, naime, da bi i iznošenje primjera svete Janje 
Češke, premda je živjela u davnini, moglo biti u službi toga 
"pokretanja mladih srdaca" prema "avanturi" kontemplativ- 
noga života. Mikuličke su klarise izdale još dvije knjige, koje 
se mogu naručiti kod njih (Zagreb, Kvaternikova 167). To 
su: "Mala sestra Celina" autora Martyja Lequeuxa (na kraju 
je i dodatak o hrvatskim klarisama, s likovnim prilozima) te 
knjiga "Neka nas ista ljubav ponovno sabere" od Louisa Jac- 
quesa, također sa slikama iz ovoga samostana. Obje su na- 
stale žarom i marom s. Kolete, koja je ušla u povijest ove 
zajednice, uz osnivateljicu majku Mariju Stefanu od Sv. 
Križa (umrlu 5. svibnja 1969.) te majku Mariju Klaru od 
Presv. Euharistije, umrlu na glasu svetosti 17. siječnja 1952., 
osam godina nakon doseljenja klarisa u Zagreb, za vrijeme 
njhova privremenoga smještaja u franjevačkom samostanu u 
Samoboru. Smrtni ostaci Marije Klare prenijeti su kasnije 
(9. travnja 1974.) u Šestine i položeni u grobnicu klarisa uz 
majku Stefanu na tamošnjemu groblju. 

Možda se stremljenja ovih klarisa najbolje ocrtavaju u re- 
portaži "Povratak klarisa", iz 1985., gdje autor zbijeno sve 

kaže: "Sestre usvajaju poruke Majke Božje da svojom molit- 
vom i pokorom daju naknade za uvrede koje se nanose Pre- 
svetom Trojstvu, da mole za obraćenje grešnika i za potrebe 
svete Crkve. Njihov je ideal da u životu zataje u klauzuri na- 
sljeduju Euharistijskoga Isusa, koji također skriven živi u 
svetohraništima naših crkava." Jamačno je to odjek misli s. 
Kolete. Citirana je poruka napisana u povodu svečane po- 
svete ove crkve Bezgrešnoga Srca Marijina, što ju je 13. 
svibnja 1985. obavio pomoćni biskup zagrebački dr. Mijo 
Škvore, veliki podupiratelj i prijatelj kuće zagrebačkih klari- 
sa. Ovom novom crkvom nije samo obogaćen ovdašnji sa- 
mostan svete Klare nego i cijeli Mikulički kraj, a župa sv. 
Antuna na sv. Duhu u Zagrebu dobila je još jednu pastoral- 
nu jedinicu. 

Spomenuli smo, govoreći o časnim majkama Stefani i 
Mariji Klari, da su sestre prije bile smještene u franje- 
vačkom samostanu u Samoboru. Nakon samoborskog raz- 
doblja, koje je trajalo 18 godina (1946.-1964.) u 
novokupljenoj kući u Mikulićima nastupa mirnije razdoblje 
pod upravom s. Štefane, ali ih prati neimaština, kao i prije. 
Prije smještaja u Samoboru bile su kod sestara sv. Križa na 
Vrhovcu, kamo ih je (mislim na prve dvije koje su došle iz 
Splita) smjestio nadbiskup Stepinac. Sestra Koleta se sjeća: 
"Uzoriti kardinal Stepinac, tada samo nadbiskup, želio nas 
je pod svaku cijenu "presaditi' na teren svoje nadbiskupije. 
On je to gledao kroz prizmu duhovnosti, koja je bila potreb- 
na zagrebačkim prostorima. A kako je sam bio sirota, nije 
nam ništa mogao pomoći materijalno. Sve je stajalo na du- 
hovnim stremljenjima, i njegovim i našim. Za našu nevolju 
dočuo je poslije rata jedan njemački fratar iz Miinstera. On 
nas je nešto pomogao da ne umremo od gladi. I sad u svemu 
tome vidim *prst Božji. Duhovna asistencija pokojnoga kar- 
dinala Stepinca bila nam je podstrek da se ne predamo, da 
ne sustajemo u traganjima za povoljnim mjestom. Tragale 
smo po Samoboru. Bila je tamo jedna vila. Mogli smo je sa- 

mo sanjati, jer je nismo mogli kupiti. Zaista smo je u onoj 
žudnji i psihološkoj opterećenosti i beskućništvu doslovno 
sanjali. A i kardinala. Bio je on tada već u mučeničkom za- 
točeništvu. Sestri Veroniki javio se tako u snu. Prilazi sa sje- 
verne strane i veli: *Evo gdje ćeš graditi!" (Mikulići su 
sjeverno od Samobora, gdje smo tada bile.) Ja sam nakon 
sna 0 vili, koju sam bila poželjela za samostan, i sama sanja- 
la njega i čula njegove riječi: 'Ja vam tu ništa pomoći ne mo- 
gu!* Dakako, te sam riječi povezala s činjenicom da nam je 
odabrana vila bila nedokučiva. - Prečasni kanonik Hren bio 
je naš delegat, no nije mnogo mario za naše planove o izla- 
sku iz podstanarstva i preseljenju u vlastitu kuću. Sadašnji 
kardinal Kuharić, tadašnji samoborski župnik, bio nam je 
ispovjednik. On je najviše učinio za naš dolazak na Miku- 
liće. Potpisivao je sve naše molbe gradskim vlastima. Nakon 
nadbiskupa Stepinca podržavao je u nama nadu. Majka Te- 
rezija i ja obijale smo sva moguća uredska vrata, od Delalea 
do ne znam sve koga. (Delale je bio tajnik Gradske komisije 
za odnose s vjerskim zajednicama, dosta uljudan, često je 
dolazio u Samostan na Sv. Duhu, gdje je nadzirao rad Sred- 
nje škole za spremanje svećenika, primjedba M.K.). Govori- 
le smo vlastima: "Vi ste u posjedu našega bivšeg samostana 
u Opatičkoj 20, na Gornjem gradu, gdje je danas Gradski 
muzej. Dajte vi nama sada u smislu nekakva pravičnoga 
izravnanja novi teren i dozvolu za gradnju.? Kupili smo staru 
kuću preko pokojnoga Ante Živkovića, ali suviše derutnu. 
Provincijal franjevačke provincije na Sv. Duhu (konventual- 
ci) o. Marijan Žugaj čudio se da smo to uzele. Bilo nas je ta- 
da šest sestara. Tješile smo se da ćemo je nekako popraviti, 
što je i obavljeno u četiri ili pet godina. Pješice nam je dola- 
zio otac dr. Marin Oreb, danas pokojni, u tu sirotinju. 
Nećemo ga zaboraviti. Provincijal otac Žugaj došao je prvi 
put kad se već mogla služiti misa, da je služi. Kao provinci- 
jala, nisam ga -iza zastora- uopće prepoznala. Pripremile 
smo bijelu kavu, drugo nismo ni imale, posuđa nije bilo, a 

on se slatko našali: *Nije bilo bolje ni sv. Franji. Inače mi 
ujutro ništa ne uzimamo." 

Kardinal Kuharić službeno je blagoslovio crkvu i samo- 
stan 1977. godine. Da si namaknu kakva materijalna dobra, 
da prežive, ove se sestre intenzivno bave rukotvorinama: 
izrađuju misno i ino ruho, vezu, štrikaju, rade u vrtu. U sve- 
tištu njeguju divno koralno pjevanje. Vanjske sestre, Franci- 
ska i Anđelika, održavaju veze sa svijetom, one su 
"ministarstvo vanjskih poslova" u minijaturi. 

U svim tim zamršenim pothvatima časna majka Koleta 
vidi Božju podršku. Prijašnja opatica, časna majka Terezija, 
i njezine suradnice samo su čudom mogle stvari izvesti na 
čistac, naime: doći do pravog posjednika, do pravog odvjet- 
nika, doći do "lavovskih svota" koje su morale plaćati tije- 
kom gradnje - od polaganja kamena temeljca 1974. Obilazio 
ih je direktor Karitasa, čudio se uspjesima. Inženjeri su se 
neko vrijeme mijenjali dok nije došao pravi - ing. Balley. On 
je svršio sve radove - na samostanu i crkvi. Karitas je u 
trošku sudjelovao trećinom, a nakon okončanja radova bilo 
je moguće primiti još četiri sestre. Na gradilište je bio došao 
i kardinal Kuharić i začuđeno je kliknuo: "Pa vi podižete ka- 
tedralu - tvrđavu!" 

Sreća je da su se sestre odlučile na ciglu, što je investiciju 
bitno pojeftinilo. 


Posjetio sam potom crkvu i u njoj se ugodno osjećao. Du- 
go sam ostao u toj jednostavnoj, a prostranoj građevini. Bez 
kiča i tako reći uopće bez slika. Tek oltarna slika "Bezgrešno 
Srce Marijino" i sa strane sv. Klara i sv. Franjo. Ukusni oltar 
po saborskim smjernicama. Lijepo ozvučenje, čujnost be- 
sprijekorna. Puno svjetla. Doista: oaza franjevačke koncen- 
tracije među kćerima glavne Franjine suradnice - svete 
Majke Klare. 

PREČASNI PROVINCIJALAT 
FRANJEVACA KONVENTUALACA 


ZAGREB Sv. Duh 
Prečastni Otče Provincijale! 


Ratne su prilike dovele u Zagreb dvie čč.ss.Klarise iz Splita. 
Jedna i druga je dobila propisanu eksklaustraciju i od svoje gla- 
varice i splitskog biskupa preuzv.g.Dra Bonefačića, koji me je 
ujedno o njima izvjestio, da su veoma dobroga duha i discipline. 

Njihov dolazak u Zagreb dao je povoda, da se ovdje ozbil- 
jno pozabavimo mišlju o osnutku samostana Klarisa u Zagre- 
bu. Lično sam za tu stvar veoma zagrijan. Pitao sam za savjet i 
preč. Konzistorij, koji mi je pozitivno odgovorio. U Zagrebu 
bi nam takav Red veoma dobro došao. Postojanje kontempla- 
tivnih Redova i samostana najbolje je jamstvo Božjeg blagoslo- 
va. Tihe molitve i nezapažene žrtve u takvim samostanima 
donose uviek obilje duhovnih plodova. Uvjeren sam, da bi i 
novi samostan Klarisa u Zagrebu postao vrelom Božjeg bla- 
goslova, ne samo za našu nadbiskupiju i za cieli narod, nego 
i napose za naše Franjevačke pokrajine, jer su sestre Klari- 
se, kao drugi Red sv. Franje, povezane s prvim Redom. 

Obraćam se na Vas s ovom molbom: 

1. Izvolite unutar Vaše pokrajine upriličiti molitvenu ak- 
ciju, da nam Gospodin po zagovoru preč. Marijinog Srdca, 
udieli milost, te uzmognemo što prije ostvariti ovu svetu za- 
misao, da u Zagrebu sagradimo i uredimo samostan Klarisa. 

2. Za gradnju novog samostana i crkve trebat će i mnogo ma- 
terijanih sredstava. Ja ću, prema svojim mogućnostima, rado do- 
prinieti u tu svrhu. Bit će doprinosa i sa strane preč. Kaptola i 
Prebendarskog Zbora. Imade i dobrih duša, koje su obećale 
materijalno pomoći ovo sveto djelo. Obraćam se i na Vas, 
da i Vi, prema mogućnostima, nastojite materijalno pri- 
skočiti u pomoć gradnji i uređenju samostana i crkve Klari- 
sa u Zagrebu. Novčanu pripomoć ne očekujem baš ovaj čas, 
kad su još uviek težke ratne prilike, no molim, da mislite na to, 
kad bude javljeno, da smo započeli s pripravama za gradnju. 

Pouzdano se nadam, da ćete se odazvati ovom mojem po- 
zivu, a uvjeren sam, da će Gospodin izobilno naplatiti. 

U Zagrebu, dne 16. studenoga 1944. 

f Alojzije, nadbiskup 


38 


KLARINE DUHOVNE KĆERIU NAS 


KRATKA POVIJEST 
SAMOSTANA SV. KLARE 
ZAGREB-MIKULIĆI 
(uz 50-god. osnutka) 


Povijest ovoga samostana počinje u vrijeme II. svjetskog 
rata 1944.g., kada su teške bombe padale oko splitskog sa- 
mostana sv. Klare, s namjerom da ga razore. No, sv. Majka 
Klara čuvala je ovaj samostan i sestre kojima se ništa zlo ni- 
je dogodilo. 

5. srpnja, iz Splita krenule su dvije sestre, s. M.Stefana 
Murvar i s. M.Koleta Jovanović, na novi osnutak u Zagrebu. 
Putovale su preko Bosne i Hercegovine uz stalne zračne na- 
pade, ali su sretno stigle u Zagreb 13. srpnja, na Sveti Duh. 
Tu ih je lijepo dočekao tadašnji provincijal Franjevaca Kon- 
ventualaca, O. Ambroz Vlahov i preporučio ih nadbiskupu 
Alojziju Stepincu, koji ih je oduševljeno primio u svoju nadbi- 
skupiju, radujući se osntku novog kontemplativnog samo- 
stana. Izrazio je želju da samostan bude posvećen 
Bezgrešnom Srcu Marijinu. To se očito vidi iz pisma Ocima 
Franjevcima Konventualcima. 

Dok sestre čekaju na vlasititu kuću, uz preporuku ndb. 
Alojzija Stepinca, srdačno su primljene kod sestara sv. Križa 
na Vrhovcu. No 1945.g. nije bilo moguće nešto graditi, pa su 
sestre uz pomoć i dobrotu oca Modesta Martinčića, provin- 
cijala Provincije sv. Ćirila i Metoda, privremeno smještene u 
franjevački samostan u Samoboru. Tada dolaze još dvije se- 
stre iz Splita, s. M.Terezija Jurić i s. M.Imakulata Kozina. 

Ubrzo su počele pristizati kandidatice, a među njima se 
posebno istakla Mira Rubinić, iz župe Kotari na Plješivici, 
svetošću svoga života. Prikazavši se kao žrtva za obraćenje 
nevjernika, za prestanak progona Crkve (od komunista) i za 

svećenička i redovnička zvanja, umire mlada na glasu sveto- 
sti 17. siječnja 1952. g. 

Zajednica je brzo rasla i napredovala, tako da 1960. god. 
broji 22 sestre. Stoga su sestre uporno tražile mogućnosti za 
gradnju samostana. 

1964.g. sestre su, uz pomoć dobročinitelja, kupile staru 
vilu u Mikulićima (Zagreb) od g. Pavla Miletića. Popravivši 
kuću, Zajednica se preselila iz Samobora u Zagreb, a braća 
Franjevci Konventualci lijepo su ih primili u svoju župu 
Svetog Antuna. Sestre su same sagradile 450 m betonskog 
zida oko vrta i samostana, tako da je već dekretom kardinala 
Franje Šepera od 24. listopada 1968.g. biskup Franjo Kuha- 
rić uspostavio kanonsku, papinsku klauzuru, potrebnu za 
provođenje kontemplativnog života klarisa. 

5. svibnja 1969.g. umire č. M.Stefana Murvar u 77. god. 
života, bogata duhovnim plodovima vjere i redovničkog 
života. 

1970.g. nakon proslave svetkovine sv.Majke Klare sa se- 
strama, ndb. Franjo Kuharić preporučuje sestrama da grade 
novi dio samostana i crkvu. Sestre su poslušale savjet i dale 
se na posao. S. M.Koleta i s. M.Terezija brižno i požrtvovno 
su se brinule za sve. Na Komisiji za odnose s vjerskim zajed- 
nicama naišle su na razumijevanje, jer Zagreb posjeduje sa- 
mostan klarisa u Gornjem gradu, Opatička 20, gdje je sada 
Gradski muzej. Taj je samostan bio osnovan 1650.g., a uki- 
nuo ga je car Josip II. 1782.g. Već za pet godina, uz pomoć 
dobročinitelja iz domovine i inozemstva, sagrađena je crkva 
i dograđen samostan. Ing. prof. Walldemar Balley bio je vo- 
ditelj gradnje. Sam je napravio nacrte za gradnju radeći sve 
"gratis", uz pomoć naše s. M.Katarine Ambrož, građevinske 
tehničarke. 

Još gradnja samostana i crkve nije bila potpuno završena, 
kad s. M. Katarina A. s nekoliko sestara odlazi u Sloveniju, 
u Nazarje, 1. travnja 1978.g., da osnuju novi samostan, koji 
sada već lijepo napreduje (ima oko 12 sestara). 

Samostan klarisa u Zagrebu stoji kao "grad sagrađen na 
gori", na brežuljku zapadnog dijela grada ispod Sljemena, 
okružen visokim stablima. O. Ante Antić prolazeći vrtom 
uskliknuo je: "Ovdje sve diže k Bogu!", O. Alojzije Nova: 
"To je oaza mira i samoće!" Klarise su ponovo u Zagrebu 
već 50 godina. Svoj zlatni jubilej povezale su s proslavom 
Jubilarne godine sv. Majke Klare (800 - god. rođenja) i pro- 
slavom 900-god. osnutka naše zagrebačke (nad)biskupije. 

Kao vrhunac svih ovih "proslava" jest dolazak Svetog Oca 
Ivana Pavla II. u našu domovinu. Sv. Majka Klara za života 
je bila prijateljski povezana s papama, kardinalima, biskupi- 
ma i svećenicima, a osobito s braćom Franjevcima, noseći ih 
sve u svom srcu i izgarajući za sve njih na žrtveniku svoga 
križa. I svojim je kćerima to ostavila u baštinu. 

Sada je u Zagrebu 21 sestra, od kojih je jedna u samosta- 
nu "Mater Ecclesiae" za pet godina (Vatikan). 

1 odlazak u nebo naše drage sestre M. Kolete, 5. lipnja 
ove jubilarne godine, ima za nas veliko značenje. Ona nas 
sada zagovara pred licem Svevišnjega, slaveći bez prestanka 
Onoga koga je svim srcem ljubila i njemu za ljubav sve na 
zemlji radila. 

KLARA-SLOBODNA ŽENA 


Franju nije moguće upoznati niti je moguće o njemu go- 
voriti a da se ne spomene Klara. Ta sveza među njima s jed- 
ne je strane sigurno za Klaru prednost, ali je pomalo i 
nezgodna: Klara je tako samo odsjaj svojega velikoga du- 
hovnog brata, dekorativna pojedinost Franjine povijesti i 
duhovne rijeke koju je proizveo. Ne bismo htjeli ni nijekati 
ni umanjivati povezanost Klare i Franje, ali Klara je ličnost 
koja ima vlastitu gustoću i koja postoji sama po sebi. Ona je 
žena s inicijativom, s hrabrošću, slobodna je i duhovno ori- 
ginalna. 

Rođena u doba katedrala i križarskih ratova -kada su 
žene, nasuprot uvriježenome mišljenju, igrale važnu ulogu i 
znale se nametnuti društvenom životu- rasla je u ozračju ko- 
je je bilo gotovo isključivo ženski obilježeno, jer je otac, čini 
se, nedostajao. Majka joj je velika dama koja si može dopu- 
stiti skupa i teška putovanja i hodočašća (na primjer u Svetu 
Zemlju). Budući da je Klara pripadala aristokratskoj sredi- 
ni, stekla je bolji odgoj nego Franjo. Društvene i političke 
prilike u Asizu nameću joj još od djetinjstva kao posebnu 
životnu okolnost često putovanje i seljenje. Pod Franjinim 
utjecajem odabire sa svojim sestrama odvažni put evanđeo- 
ske savršenosti i na tome putu ostaje tijekom čitava života 
slobodna žena. Slobodna u odnosu na svoju obitelj, na pla- 
nove koje su za nju drugi smislili, slobodna u odnosu na pri- 
tiske i nasilne radnje što ih je poduzimao glavar obitelji, 
ujak Monaldo. Slobodna i prema svome društvenom oko- 
lišu. Kao pripadnica plemstva, dobrostojeća, da ne kažemo 
bogata, našla se u otvorenu sukobu s novom trgovačkom 
klasom (buržujima). Ne oklijeva utemeljiti zajednicu u ko- 
joj su plemenitašice vrlo blizu siromasima odabravši život u 

korjenitome siromaštvu. Klarina se sloboda još više vidi po 
načinu kako se ona odnosi prema klasičnim strukturama re- 
dovničkoga života svoga vremena, koje su se bile uklopile u 
socijalno-ekonomske okvire feudalnoga sustava. Redovnice 
su tada živjele od prihoda s velikoga posjeda, a nad njima je 
kao opatica često vladala neka velika dama, koja nije živjela 
u punoj zajednici s njima nego tek na rubu te zajednice. 
Premda se naizgled nije u to miješala, Klara je takav red za- 
pravo oborila. Njezina zajednica neće ništa posjedovati, ne- 
go će živjeti od činjenja sitnih radnih usluga, kao i od 
dobivenih ili isprošenih milodara. Kako je Klarin pothvat 
godinama kao pravnu podlogu imao pravilo svetoga Benedi- 
kta, ona je zadržala naslov opatice, ali je tu funkcuju sma- 
trala služenjem i samu je sebe uvijek označavala sluškinjom 
svojih sestara. Kao kći svoga vremena, ona će -osim toga- u 
svoju zajednicu uvesti stanovit demokratski aspekt: suo- 
dlučivanje i davanje izbornoga prava svim sestrama. Od raz- 
nih pravila koja su joj bila davana dok nije dobila odobrenje 
vlastitoga životnoga pravila (pravilo sv. Benedikta, statuti 
kardinala Hugolina i Inocencija IV.), uzimala je ovaj ili onaj 
propis koji joj se činio korisnim - uvijek sa smislom za prila- 
godbu i otvorenost. Pa i kad uvodi u svoje pravilo poneku 
strogu odredbu kao što je odvajanje od vanjskoga svijeta 
(klauzura) -to je bila opća tendencija u ono vrijeme- ostaje i 
u tome slobodna. Sestre joj žive povučeno, kao što su 
odlučile, ali u slučaju korisnoga ili razumnoga povoda one 
smiju izlaziti. I u odnosu na Franju dolazi do izražaja Klari- 
na sloboda. Premda svoje pravilo temelji na tekstu Franjina 
pravila, ona se od njega i udaljuje, čak i u bitnim pitanjima 
kao što je uporaba novca ili skromnost odjeće. Njezina žen- 
ska razboritost štiti je od krutog, doslovnog preuzimanja. Pa 
i put njezine duhovnosti nije čisto ponavljanje Franjina 
viđenja. Tu se javljaju druge teme, drugi naglasci, svijetli 
pristupi, lagano i vedro ozračje. Moramo naglasiti i izvan- 
rednu hrabrost i upornost svete Klare. Želeći po noći pob- 
jeći iz kuće i priključiti se skupini ljudi koji je čekaju u 

daljini, ona provaljuje zaključana vrata. Suprotstavlja se 
svim prisilama pa i fizičkim nasilnim radnjama svoje obitelji 
i odlučuje se postojano za nesiguran i tvrd život. Nadasve 
treba istaknuti kako joj je vjernost posvemašnjemu siro- 
maštvu (neposjedovanju ničega...), po čemu se njen način 
života razlikuje od svih drugih, dala snage da unatoč svim 
zaprekama zadobije "privilegiju" po kojoj je "nitko ne smije 
prisiliti da prihvati neko vlasništvo" i da tu "privilegiju" traj- 
no zadrži. Ta ista postojanost daje joj snage da četrdeset go- 
dina čeka na odobrenje svojega pravila! Odoborenje će 
konačno dobiti u bolesničkome krevetu malo prije smrti, i 
to unatoč odluci IV. lateranskoga sabora (1215) da se nova 
pravila ne smiju odobravati. Tijekom svih tih dugih godina 
nema kod Klare ni traga negodovanja, gorčine, nego samo 
trajnog, blagog i strpljivog čekanja. 

Pored drugih ženskih figura srednjega vijeka nosi Klara 
originalna obilježja. Povijesno gledano, prva je žena u Crkvi 
koja je sastavila pravilo za redovnice. U prošlosti sva su pra- 
vila za žene sastavljali muškarci. Za to treba poduzimljivo- 
sti, hrabrosti, pa i tvrdoglavosti, a dakako i iskustva i smisla 
za pravu mjeru. Spisi koje je ostavila nisu brojni: jedno pra- 
vilo, jedna duga oporuka, četiri pisma naslovljena na kral- 
jevsku kćer Janju Prašku. Pa ipak: u tim se tekstovima može 
osjetiti bogato iskustvo ljudskog života i upravljanja ljudima 
(pravilo), vrlo duboko shvaćanje svoga zvanja, strastvena 
ljubav prema siromaštvu, prema Franji i njegovoj braći 
(oporuka), a u njenom dopisivanju s Janjom naslućuje se 
veoma izvorna duhovnost. Klara na svoj način proširuje ono 
što zovemo zaručničkom mistikom, naime, predodžbu sje- 
dinjenja s Bogom u izrazima i slikama ljubavi između 
muškarca i žene. Ta duhovnost zaručničkoga povezivanja s 
Kristom spaja se s mistikom siromaštva i na njoj se temelji: 
da bi se stupilo u ljubavno sjedinjenje, valja se s Ljubljenim 
združiti u siromaštvu, u patnjama, u poniženjima. Uz opis 
duhovnoga puta, stranice tih pisama na poetski način iznose 

veliko prijateljstvo tih dviju žena, Janje i Klare, koje se ni- 
kad nisu vidjele, ali ih sjedinjuje ista ljudska i duhovna pu- 
stolovina. Klara dakle nije ženska replika Franjine muške 
karizme, ne postoji "žensko franjevaštvo" kako je netko na- 
pisao. Klara pruža izvorni i nenadoknadivi prilog, ženski pol 
toj karizmi. Bila je predugo promatrana kao biće utonulo u 
Franjinu svjetlost, vrijeme je da je promatramo samu za se. 
Premda je pisala manje po opsegu i manje vizionarski nego 
druge žene srednjega vijeka - poput Hildegarde von Bingen 
(12. stoljeće), svoje suvremenice Hedvige, Gertrude ili An- 
gele Foligno (koje dolaze brzo iza nje)- s pravom je ubraja- 
mo u velike duhovne figure! Osim pisane građe, u kojoj je 
otkrila svoju duhovnu dubinu, Klara je žarište zanosa, za- 
mašnjak dinamike - ostavila je iza sebe "potomstvo" koje još 
uvijek živi. 
Brat Thaddee MATURA OFM 

MOLITVA I KONTEMPLACIJA 
SVETE KLARE 


Možemo si predočiti način kako je Klara molila, jer ra- 
spolažemo o tome svjedočanstvom jedne redovnice iz San 
Damiana, sestre Benvenute: "Bila je posve ispunjena žarom 
Božje ljubavi, odana molitvi i neprestanoj kontemplaciji". 
Primjećujemo da je naglasak na trajnosti, na neprestanoj 
kontemplaciji. Pogled pun ljubavi upravljen Bogu nije nešto 
što se zbivalo s vremena na vrijeme nego nešto stalno. Bog 
Klaru fascinira. Iz dana u dan, tijekom vremena, dolazi tako 
do preobrazbe srca i duha. Pod Božjim se vodstvom srce i 
duh postupno osposobljuju za prihvaćanje Božje ljubavi. 
Dok nije postojalo Pravilo (Klara ga je napisala tek dvije 
godine prije smrti), Klara je u San Damianu bila jedini mo- 
del za ostvarivanje zajedništva, bila je - živo pravilo. Svoje je 
iskustvo priopćavala sestrama: "Klara je učila sestre da udal- 
je iz duše svaku smutnju, kako bi mogle prodrijeti u Božje 
tajne i povezati se s Kristom..." Njezine su sestre na nju 
upravile pogled: u procesu kanonizacije navlastito ističu 
njezin kontemplativni život: "Bila je postojana u molitvi". 
"Klara je bez prekida bila predana molitvi - piše i Toma Ce- 
lano - produžila bi kontemplaciju duboku u noć, bdjela je u 
molitvi.“ 


"MOLI BDIJ U SVAKO DOBA!" 


Za Klaru moljenje nije ograničeno na stanovit trenutak 
unutar dnevnoga rasporeda. Molitva prožima cijeli njen 
život, život sjedinjenja, od srca k srcu, ona je neprestano 
gledanje u nutrinu. Molitva kao da je bitan uvjet da se "u 
Božju tajnu prodre i s njome boravi". 

To je život žene koja ljubi. Ona "gleda, promatra, razma- 
tra želeći nasljedovati Krista." U svome spisu "Oblik života" 
Klara u sedmome poglavlju potiče svoje sestre da pri radu 
"ne ugase duh molitve i božanskog štovanja, kojemu ostale 
vremenite stvari moraju služiti. A u desetom im poglavlju 
daje slijedeći savjet: 

"Nadasve nastojte posjedovati Duh Gospodnji i omogućiti 
njegovo sveto djelovanje, kako biste uvijek molili čista srca." 


KONTEMPLACIJA I LITURGIJA 


"Sestre koje umiju čitati trebaju se prema Božanskome 
Oficiju odnositi kako to rade Manja Braća", piše Klara u 
trećem poglavlju svojega pravila. Stoga smiju imati brevija- 
re... Taj tekst Klarinu životu i kontemplaciji pridaje slijedeći 
aspekt: liturgijsku molitvu koja se zajednički pjeva u kapeli. 

Tome je temelj Sveto Pismo; vjera se hrani riječju 
Božjom, Kristovom nazočnošću. U tom smislu Klara slijedi 
način Manje Braće: Franjo naređuje slaviti Božanski Oficij 
po načinu Rimske Crkve, i to u jednostavnosti, 

Čini se da je cijeli Klarin život dobio svoj ritam od velikih 
trenutaka liturgijskoga života Crkve. Počelo je s Cvjetni- 
com, tada je započeo njen život kao "siromašne sestre". Sli- 
jede sveti dani, pa milost Božića, napokon dolazi blagdan 
njezina vlastita Uskrsa, njezina odlaska k Bogu. Liturgija 
časoslova daje raspored njezinu životu i životu njezinih se- 
stara. U različitim satima dana skuplja se zajednica na mo- 
litvu u crkvi, u ime svih ljudi: "Svaki dan između sekste (šestog 
sata) i none (devetoga sata)"..., "navečer nakon kompletorija 
(kompletorij ili komplet = noćno moljenje brevijara)"... 

Oficij Muke Gospodinove, koji je sastavio Franjo, molila 
je s jednako velikom ljubavlju kao i Franjo - tako nam kaže 
njezin biograf. Učila je sestre da Gospodina treba slijediti iz 
sata u sat prema srednjovjekovnoj i samostanskoj tradiciji. 

KONTEMPLACIJA I SIROMAŠTVO 


Za Klaru je život s Kristom zgoditak. Stoga napušta sve 
što bi mu moglo biti zapreka. Piše Janji Praškoj: "Izabrali 
ste presveto siromaštvo...i zaručnika plemenitijega soja (ne- 
go što je car): Gospodina Isusa Krista." ' 

Kontemplacija počiva na ljubavi, a siromaštvo oslobađa 
svih zapreka za sjedinjenje. Krista možemo obuhvatiti i no- 
siti kao Marija ako slijedimo tragove njezine poniznosti i si- 
romaštva. Da bismo ga obuhvatili, moramo biti "prazni", 
moramo se prilagoditi kao što se voda prilagođava obliku 
zdenca u kojemu se nalazi. Stoga bi Klara htjela da svakog 
dana stanemo ispred zrcala vječnosti - Krista. 

O toj kontemplaciji Krista Klara je rekla: "Stavi preda nj 
svoje misli...stavi svoju dušu...stavi svoje srce...i oblikuj sebe 
posvemašnjom kontemplacijom u sliku njegova božanstva." 

Također je kazala: "Kao siromašna djevica prigrli siro- 
mašnoga Krista." 

Tada će moći slobodno "s punom odanošću ljubiti onoga 
koji se je sam dao tvojoj ljubavi...koji nas je otrgnuo vlasti 
Kneza Tmine i pomirio nas s Bogom, svojim ocem." 

Siromaštvo je za Klaru neizbježni sastojak sjedinjenja, a 
obznanjena je kontemplacija izvor plodnosti: 

"Sestro, zaručnice i majko Sina Božjera...ja te smatram", 
piše Klara Janji Praškoj, "pomoćnicom Božjom i osloncem 
krhkih udova njegova neiskaziva tijela." Ako tako živimo, 
moći ćemo na svoj način biti "ogledalo i primjer" za druge. 


"KRIST JE POSTAO NAŠ PUT" 


Kao učenica svetoga Franje Klara je dakako slijedila ista 
temeljna načela kao i on: utjelovljenje Božjega sina predmet 
je njihova divljenja i polazište za štovanje Djevice Marije. 

Što reći o Klarinoj ljubavi prema Euharistiji? 

Znamo da je sestrama preporučivala da često blaguju 
Kristovo tijelo, a kada je branila sestre od četa koje su nava- 
lile na samostan, poslužila se Euharistijom kao štitom. Na- 
dasve je Gospodinova muka bila predmet njezinih 
meditacija i suza. Na poseban je način nastojala prodrijeti u 
taj misterij i u njemu prebivati. Jamačno je usvojila Franji- 
nu molitvu: "Daj da u svojoj duši i svojemu tijelu, koliko je 
moguće, osjetim patnju koju si ti, slatki Isuse, trpio..i 
neizmjernu ljubav kojom si ti plamtio." 

Dugo iskustvo čitava života, opečaćenog bolešću i kušnja- 
ma, bilo je ipak prožeto radošću. Sestre svjedoče: "Uz nas je 
zračila duhovnom radošću. Kad bi se vraćala s molitve, bilo 
je kao da dolazi s neba...Iz nje je izlazila silna blagost...". 
Klarina je molitva prosvjetljenje cijeloga njezina bića: tijela, 
duše, duha i srca. Preobrazuje ju Duh Božji i vodi je u 
savršenstvo. 


TAJNA JEDNOGA ŽIVOTA 


Za Klaru sve se svodi na dugački pogled na Krista, za koji 
nije štedjela vrijeme. Bogu je poklanjala vrijeme u šutnji, 
bez određenoga cilja, želeći zadobiti njegovu ljubav, štovati 
ga... 
"Budi hvaljeno, bezgrešno Janje, 
Ispunjaš blaženošću 

Sve one koje toj svetoj 
Gozbi pozivaš, 

A koji se tebi svojim cijelim 
Bićem približavaju. 

Tvoja ljepota zadivljuje 
Anđele, 

Tvoja ljubav opaja, 

Pogled na tebe daje snagu, 
Tvoja dobrohotnost 

Ispunja radošću. 
Tvoja je ljubaznost neodoljiva, 
Sjećanje na tebe sja blagom svjetlošću. 
Po tvome će mirisu 
Mrtvi opet živjeti, 
Slavno će tvoje lice 
Sve stanovnike nebeskoga Jeruzalema 
Učiniti blaženim. 
Ti si odsjaj 
Vječne divote, 
Trak svjetlosti koja se ne gasi, 
Zrcalo bez mrlje!" 

NASLJEDOVANJE SIROMAŠTVA 
I ŽIVOTA ISUSA KRISTA 


NA IZVORU JEDNE LJUBAVI 


Klara je voljela Isusa Krista strastveno. Riječi i život sve- 
toga Franje pomogli su joj da spozna Kristovo lice. Trajno 
je svoj pogled, svoj duh, svoje srce držala na tome licu. Zadi- 
vljeno je otkrila u crtama toga lica "neizrecivu ljubav Sina 
Previšnjega Boga Gospodara neba i zemlje, Sina koji je po- 
stao dijete, koji se rodio siromašan i među ljudima živio kao 
siromah, koji je umro na križu, da bi nam objavio svoju lju- 
bav i da bi nas po svome siromaštvu učinio bogatima." Pro- 
matrala je onoga "čijoj se ljepoti dive mjesec i zvijezde - 
velikoga i uzvišenoga Gospodina, koji se za nas rodio u šta- 
lici." Zadivljena tako velikom ljubavlju, htjela je na nju od- 
govoriti tako što bi krenula istim putem i nasljedovala 
siromaštvo i poniznost Isusa Krista. Klara je stekla iskustvo 
da je put siromaštva... 


..PUT PUN PREPREKA 


Ići putem siromaštva nije lako kao što izgleda. Klara se je 
za siromaštvo morala cijeloga života boriti. Borila se protiv 
svoje obitelji, čiji se je aristokratski ponos na poseban način 
suprotstavljao takvome Klarinu izboru. Borila se protiv 
društveno-političkih klasa svoga vremena, jer je provedenim 
siromaštvom u svome samostanu ugrožavala strukturu re- 
dovničkih gospodarstava kakvu je propisivao feudalizam. 
Borila se s papama, koji su joj htjeli nametnuti prihvaćanje 
stalnih izvora prihoda, jer su se bojali da je takav ideal neo- 
stvariv u ženskoj zajednici (življenje u potpunom siro- 
maštvu bez osiguranog dohotka). Ali ništa i nitko nisu 

mogli Klaru prisiliti da skrene sa svojega puta. "Nikada neću 
prihvatiti da mi se oduzme radost nasljedovanja siromašno- 
ga Krista", odgovorila je papi. I jedne večeri, dan prije smrti, 
dobila je odobrenje svoga pravila, koje se u bitnome svodi 
na "nasljedovanje života i siromaštva Isusa Krista." 


..PUT JE TO TEŽAK I STRM ALI SVJETLA 
I RADOSTI PUN 


Premda je Klara po putu siromaštva kročila u zanosu, 
pritom nije nedostajalo teških, konkretnih problema: 
kadšto u San Damianu nije bilo ni ulja ni kruha, a bilo je 
strašno hladno. Ali Klara je zapisala: "Ne bojimo se ni siro- 
maštva, ni rada, ni kušnji, ne strahujemo od poniženja i pre- 
zira svijeta, nego u svemu tome nalazimo svoju najveću 
radost." A kada je saznala o Janji Praškoj da je ona "točno 
poput nje krenula nasljedovati siromašnoga i poniznoga 
Krista", napisala je: "Puna sam radosti i slavlja, nitko mi mo- 
ju radost ne može oteti. Raduj se dakle i ti u Gospodinu, ne 
daj da te smute gorke stvari i protivštine.“ 


-.PUT RADA I POUZDANJA 


U jezgri siromaštva za rad je po Klarinu shvaćanju pred- 
viđeno važno mjesto. Rad je dar Božji, koji omogućuje da 
priskrbimo koliko treba za potrebe svagdanjega života, ali 
rad služi i za sjedinjenje s Ocem u nebu, koji hrani nebeske 
ptice. Stoga Klara traži u svome Pravilu od sestara, koje su 
od Boga dobile "milost rada" da se tom milošću služe savje- 
sno i s ljubavlju. Poslije treće ure (terce), odnosno molitve u 
9 sati, moraju se dati na neki posao od koristi za zajednicu. 
Ne smiju se odati besposlici, koja škodi duhovnome životu, 
nego moraju paziti da u sebi ne ugase onaj duh, koji sve 
preobraća u molitvu i ljubav, za čim nadasve treba težiti. Što 
se tiče primljenih darova, moraju biti raspodjeljivani u ko- 

rist svih sestara, te sve sestre moraju moliti za darodavce ko- 
ji im u njihovu siromaštvu pomažu. 


.PUT SLOBODE 


Poput hodočasnika koji se ne opterećuje nepotrebnim 
balastom, shvatila je Klara da nas put siromaštva malo-po- 
malo usavršuje i oslobađa naše ruke za primanje Božjih da- 
rova. Taj put oslobađa naš duh, da se uzmogne usredotočiti 
na bitno. Taj nas put prije svega oslobađa od nas samih i 
stvara u nama prostor gdje ćemo "primiti onoga kojega ni 
nebo ni zemlja ne mogu obuhvatiti." Tako oslobođena, Kla- 
ra je mogla savjetovati Janju da živi kao i ona: "žuri, trči la- 
ka koraka, ne udaraj nogama, da tvoji koraci prašinu ne 
dodirnu, trči sigurno, radosno, hrabro i brižno stazom 
blaženstva." 


-.PUT SUSRETA I DIJELJENJA 


Na svome je putu Klara susretala siromaštvo u tisuću lica. 
Ona, siromašna među siromašnima, služila im je u krajnjoj 
jednostavnosti: siromašne kruhom tako da je s njima dijelila 
svoj kruh, siromašne zdravljem tako da ih je jačala, siro- 
mašne srećom tako da ih je tješila. Obraća se Kristu poput 
Marije u Kani Galilejskoj i neumorno ponavlja puna pouz- 
danja: "Nemaju vina", vina radosti, vina nade, vina ljubavi. 
Tako sokoli i Janju na tome putu: "Budi oslonac slabima." 


..PUT ZAJEDNIŠTVA S KRISTOM 


Na putu siromaštva ide Klara poput davnih učenika iz 
Emausa, uz Onoga kojeg ljubi. To je put vjere, ali i 
međusobne privrženosti, put koji vodi prema punome zajed- 
ništvu: "Sačuvaj u srcu žarku čežnju za sjedinjenjem sa siro- 
mašnim i raspetim Kristom. Ljubi ga s potpunim predanjem, 

jer se je i on tebi potpuno predao zbog tvoje ljubavi...", piše 
Klara Janji Praškoj. "Ako s njime trpiš, s njim ćeš i kraljeva- 
ti; ako suosjećaš s njegovom patnjom, s njim ćeš se i radova- 
ti; ako s njime umireš, steći ćeš dom u nebesima." 
Oh, blaženo siromaštvo! Onima 
koji ga ljube i prihvaćaju, ono jamči 
vječno bogatstvo! 
Tko je siromašan 
I tko čezne za siromaštvom, 
njemu je Bog namijenio nebesko kraljevstvo; 
nema dvojbe da će mu dati 
vječnu slavu 
i blažen život! 
Siromaštvo je Bogu drago! 
Gospodin Isus Krist, 
koji je vladao i vlada 
nebom i zemljom, 
što nastadoše po riječi njegovoj, 
udostojao se prigrliti siromaštvo 
više od ičega drugog. 


(Pismo Janji) 

"BOG MI JE DAO SESTRE" 


SVETOST U SVAGDAŠNJICI 


Ljudi često zamišljaju svece kao neobične osobe, izvan 
normalnosti. Stavljaju ih na nedostupni pijedestal kao da 
sveci postoje zato da im se divimo izdaleka. Tako ljudi po- 
staju spremni odreći se svetosti. Sveci im nisu uzor nego sa- 
mo likovi s neke druge planete. 

Upoznati pak Klaru znači u prvome redu naći je u svakod- 
nevnim poslovima koji su dostupni svima: zamišljati je kako 
sređuje bolesničke stolice bolesnih sestara, kako noću ustaje da 
bi ih pokrila...Treba shvatiti da je baš svakodnevni život tlo u 
kojemu sestrinski život hvata korijenje, što je zapravo Božja tajna. 


BOG IH JE PRIMIO 


Bog je izvor toga zajedničkog života. "Zajedno sam živje- 
la s nekoliko sestara, koje mi je nakon mojega obraćenja 
dao Bog", veli Klara na kraju svoga života. Ona slijedi trago- 
ve siromaštva i poniznosti našega Gospodina Isusa Krista 
zajedno sa sestrama koje je dobila po velikodušnosti Oca 
Milosrđa. Željele su živjeti u sestrinskome zajedništvu, po- 
stati siromašne sestre združene u molitvi. Zajedno su odgo- 
vorne da ta želja uhvati korijenje u stvarnosti života. Ustroj 
svagdašnjeg života organizaciono oblikuje tu želju; pravilo i 
zajedništvo potiču je; vlast se ostvaruje kao služba kako bi 
pravo vodstvo bilo na strani Duha Svetoga. 

Ništa se ne nameće što ne bi služilo životu i radosti. Opa- 
tica ne zapovijeda ništa nego služi sestrama, skrbi se da sva- 
ka dobije što joj treba, "ljubazna je i pristupačna" tako da 
"sve u svako doba s punim pouzdanjem" mogu k njoj doći. 
Sestre nisu njoj podvrgnute u podaničkom smislu, nego "lju- 

bav, poniznost i zajedništvo, što među njima postoji, pretva- 
ra sve tvrdo i gorko" u blagost. 

Klara ostvaruje sa svojim sestrama jednostavan skupni život, 
u čijem je temelju Isusova ljubav. Ljubav koja po bezuvjetnoj 
nazočnosti Božjoj u svome biću "pjeva". Ljubav koja dolazi 
do izražaja u konkretnim gestama, ali i u nježnoj naklonosti. 


DJELOTVORNA LJUBAV 


"Ljubite se ljubavlju Kristovom i pokažite ljubav koju 
imate u srcu i na izvanjski način djelima, kako bi sestre, po- 
taknute takvim primjerom, stalno rasle u Božjoj ljubavi i 
uvijek se međusobno ljubile." 

Ta realistična opomena Klarina potiče nas da ljubav koja 
živi u našem srcu izražavamo djelima, gestama, šutnjom i ri- 
ječima. "Kristova ljubav" koja se izlila u naše "krhke posude" 
razvit će se tako i najaviti neizmjernu Božju ljubav. 

Strahopoštovanje, diskretnost, susretljivost i nježnost po- 
kazuju tijekom dana i noći Klarinu dobrodušnost prema 
svakoj od njenih sestara. Njezin životopisac naglašava: "Sve- 
toj opatici nije bilo dosta da pokazuje ljubav za duše svojih 
sestara, ona se je trsila i na polju tjelesnoga njegovanja, i to 
s čudesnom izvedbom ljubavi prema bližnjemu." One sestre 
koje su svjedočile poslije njene smrti podsjećaju na naj- 
važnije, ali jednostavne geste kojima je svetica izražavala di- 
skretnu pozornost, revnu njegu i ponizno služenje. 


HRANA ZA DUŠE 


"Jedna drugoj treba s pouzdanjem priopćiti koju svoju 
potrebu. Ako neka majka svoju tjelesnu kćer ljubi i s njom 
nježno postupa, s koliko više skrbi mora onda sestra svoju 
duhovnu sestru voljeti i s njome nježno postupati." 

Klara, majka koja nježno postupa, također je sestra koja 
ljubi. Nije dosta dijeliti kruh, dati vode, ublažiti patnju i 

prati noge. Potrebno je i srcu dati nenadoknadivu i dragoc- 
jenu hranu koja mu treba. Klara u Pravilu zadužuje opaticu 
da tješi žalosne. Opatica mora biti dobroćudna i pristupačna 
da joj sestre bez oklijevanja priopćuju svoje probleme. A 
svjedokinje su iskazale "koliko je gospođa Klara k srcu uzi- 
mala tegobe i smutnje sestara". Ona potiče svoje sestre na 
uzajamnu ljubav u službi života, u povjerljivoj obostranoj 
otvorenosti. Ako jedna u drugu ima povjerenja, one će moći 
napredovati na putu blaženstva "brižno čuvajući međusobno 
zajedništvo i uzajamnu ljubav: povezane vezama ljubavi do- 
stići će zajedno savršenost." 


DO POTPUNE PRIVRŽENOSTI 


Ta obostrana ljubav nije nikakva idila. Nailazi na ograničenja, 
na grijeh. Klara naziva stvari njihovim imenom: "Ipak usrdno 
upozoravam u Gospodinu Isusu Kristu da se sestre čuvaju svake 
oholosti, isprazne slavičnosti, zavisti, lakomosti, briga i poslo- 
va ovoga svijeta, klevetanja i mrmljanja, sukoba i podjela." 

Zajedništvo ljubavi je ugroženo, u opasnosti je, ali se uvi- 
jek nanovo vraća preko opraštanja. Sestra koja je zgriješila 
protiv ljubavi prema bližnjemu molit će za oproštenje slije- 
deći Kristov poticaj "prije nego iznese pred Boga svoje mol- 
be i molitve", a zamolit će i onu koju je uvrijedila da se i ona 
pomoli "kako bi Bog bio milostiv jednoj i drugoj". Struja lju- 
bavi koja sestre međusobno spaja tako je dragocjena da se 
"opatica i sestre moraju čuvati od gnjeva i uzbuđenja zbog 
grijeha što ga neka sestra bude počinila, jer gnjev i uzbuđen- 
je sprečavaju ljubav u njima samima i u drugima." 


DIVLJENJE I NADA 


"Uvijek ljubim tvoju dušu i sve tvoje sestre. Molim te da 
svojom revnošću pokažeš što si Gospodinu hvaleći ga 

obećala." "Neka Gospodin bude s tobom u sva vremena i 
dao Bog da ti uvijek budeš u Njemu." 

Ta Klarina želja -zapravo završne riječi njezina blagoslo- 
va- znači da je ljubav prije svega pomirenje sa samim so- 
bom. Biti prijatelj svoje duše znači prihvatiti i tamne strane 
svoga života, znači prihvatiti sebe, znači kazati Bogu ono što 
mu je rekla Klara: "Slava ti, Bože, jer si me stvorio." 

Klarina želja zvuči kao jeka Isusove oporuke: "Ljubite se 
među sobom kao što sam vas ja ljubio." Ona izražava nadu 
da se već sada može upoznati krotkost i snaga one ljubavi 
koja druge pušta da žive i gleda na njih pogledom koji 
shvaća da je to što ima pred sobom "dobro". To podsjeća na 
Stvoriteljev pogled u vrtu Postanja. U tome je pogledu Kla- 
rina duhovna baština. Taj pogled prihvaća postojanje 
bližnjega, drugoga, ne dopušta da mu nazočnost drugoga 
vremenom dosadi, divi se nazočnosti drugoga i svakoga se 
jutra raduje crtama njegova lica, jer je ono slika Božjega Li- 
ca. Ta se Klarina baština ostvaruje u našemu životu kad 
šapćemo ime nekoga brata, neke sestre. Tada hvalbenica 
"Slava ti, Gospodine, jer si me stvorio." postaje i naša hval- 
benica. 

PJESMA LJUBAVI JEDNE 
KLARISE 


U tišini se rađa dan iza oslikanih prozora 
i šalje široke trake obojenoga svjetla u kor samostana. 
Bože, kako je čista od svjetovnih stvari, 
kako je puna golemoga siromaštva ta tišina, 
tišina koja stavlja u dubinu srca 
čežnju i žeđ za tobom, za beskrajnim dobrom. 
Ta bi se tišina htjela izgubiti u tebi, kao zraka u žarištu svjetlosti. 
Dao si mi, Gospodine, žensko srce, 
toplo i brižno srce, 
stvoreno da ljubi i da bude ljubljeno: 
srce koje misli na meku toplinu doma, 
na radostan smijeh djece 
i na zaljubljene poglede 
koji se nježno upućuju ljudima. 
A onda si to moje srce odvojio od svega, da primi tvoju riječ. 
Okružio si ga prostranom samoćom, koja je ispunjena šutnjom, 
ljubomornom samoćom svoje ljubavi, 
Bože, tvoje su oči nemjerljive kao Beskraj. 
Evo riječi Gospodnjih: "Ja ću je k sebi privući, 
povest ću je u pustinju i njezinu ću srcu govoriti... 
Bit ćeš mi zauvijek zaručnica... i svoga ćeš Gospodina upoznati." 
(Hosea 2, 16;22). 
I dok ti govoriš "srcu mome" 
u čednoj i za molitvu spremnoj tišini ovoga dana, 
što silazi na svijet, u meni cijeli je svijet. 

veseli glasovi djece koja idu u školu, 

ljutiti glasovi radnika koji izgubiše radna mjesta, 

glasovi izrabljivanih, plačućih ljudi: 

sve je u tome, sve je tebi predočeno u žrtvi koja čitav svi- 


jet obuhvaća. 


Gospodine Bože koji me voliš i puštaš me voljeti, 

moj će dan i danas biti pun samoće, 

skriven od svih očiju, možda pokorom i bolom ispunjen. 
Ali srce mi je toplo i brižno: 

to je srce žene, stvorene da ljubi i da bude ljubljena. 

A u ovoj tišini, kad srce moje uzimaš u posjed, 

podaj mu kolijevku, 

u kojoj će se za tvoju ljubav svatko ponovno roditi. 


Sestra Chiara Augusta Lainati OSC 





Beskrajno je mnoštvo ljudi koje u meni k tebi ruke pruža, mnoštvo 
koje se u praskozorje ponovno budi: nemirni glasovi puni 
tuge i bola, 

SVETA KLARA I NAŠ NARAŠTAJ 
_ || SVETAKLARA > 


FRANJO I KLARA 


(U svetaca je sve - sveto!) 


Gdje potražiti korijene Franjina odnosa prema naa 
svijetu? To je pitanje presudno za sve njegove kasnije u- 
hovne sinove i kćeri, jer se na modelu sv. Franje temelji ka- 
snije čitava zgrada franjevaštva. Možemo li S laiš 
sigurnošću reći da je ono što je doprlo do naših dana _ 
autentični Franjin stav? Ili je do nas doprla samo neka 
asketska legenda, plod višestoljetne tradicije po poka 
askeza stavlja uvijek u prvi plan? To neka iz narasle baštine 
"iscijede" istraživači povijesti Crkve. 

Prema Celanu Franjo je upozoravo da se valja čuvati 
pretjerane povjerljivosti prema svjetovnim ženskim ipiko 
Njemu samome pošlo je za rukom upamtii lica tek dvij 
dama. Ali sv. Franjo se je o tome preveć suzdržano nisa 
vao, pa je srednjovjekovno redovništvo na neki način sia 
bez kompasa i platilo svoj danak: odreknuće je postalo 
vrhovna i jedina norma. Pa ipak, po svemu se čini da je x; 

tac iz Asiza imao intuitivniji i topliji stav prema ženama. l 

mladim je danima normalni mladić, poput svojih vršnjaka iz 
Asiza i okolice. Kasnije se odlučuje za odreknuće, ali o“ 
pretjerivanja i patetike. Baš ta je: jednostavnog! i a 
mladu plemenitašicu Klaru. Približila mu se i odlučila re- 
nuti njegovim stopama. Kad je Franjo osnovao Red, stvar je 
i za Klaru postala stvar životne odluke, koja je nosila sa so- 
bom neminovan bijeg od kuće, jer njezini su imali s njome 

e planove. 

šo joj je Franjo u znak redovničke inicijacije odrezao 
kose, nitko je više nije mogao vratiti u svjetovnu aa 
Prvo ju je Franjo odveo u benediktinski samostan, dok g 
načno nije u Svetome Damjanu uredio prikladno mjesto, 


64 


SVETA KLARA I NAŠ NARAŠTAJ 


kako bi mogla nasljedovati život u siromaštvu, kojemu je 
model dao Isus Krist. Snaga njezina idealizma, prvotno na- 
dahnuta Franjinim primjerom, ali kasnije samostalno uzna- 
predovalim, vidi se iz Klarinih riječi upućenih papi: "Sveti 
Oče, nipošto ne želim, a to želim reći jednom za svagda, da 
me dispenzirate od nasljedovanja Krista u siromaštvu". Ta 
rečenica ocrtava jasnoću i dosljednost u kojoj su klarise 
ustrajale do dana današnjeg. 

U nekim je pojedinostima sveta Klara htjela biti čak radi- 
kalnija u odnosu na praksu u muškim samostanima, pa ju je 
Franjo primjerice morao prisiliti da više jede. O njihovu su 
odnosu nastale u puku legende, od kojih ću jednu, radi nje- 
zine poetičnosti, ovdje iznijeti. 

Jednom su krenuli zajedno u smjeru San Damiana, Klari- 
na samostana. Franjo reče: "Vrijeme je da se rastanemo. Ti 
ćeš još prije mraka biti u samostanu. Ja ću izdaleka pratiti 
kako te Bog vodi." Klara se rastuži i klečeći ga zamoli da 
ostane uz nju, ali se zatim pribere i produži pognute glave 
svojim putem. Tako je stigla u šumu. Onemoća i ne mogne 
ići dalje bez riječi utjehe iz Franjinih usta. Pogleda gdje je 
ostao Franjo i pričeka dok nije prišao bliže. Obrati mu se: 
"Oče, kada ćemo se ponovno vidjeti?" - "Kad se ljeto vrati, 
kad ruže procvjetaju", bio je odgovor. I dogodi se čudo. Po- 
kaza se cvijeće na grančicama klekovih grmova, po mrazom 
ofurenim živicama, svuda se jave grozdovi ruža. 

Ipak, Franjo nije puno dolazio u Klarin samostan San 
Damiano, pa je druga jedna legenda pokazala snagu njihove 
duhovne veze koja nema potrebu za fizičkom blizinom. 
Franjo je idući s bratom Leonom s puno zabrinutosti i žalo- 
sti mislio na Klaru, koja je možda u nevoljama. Došli su do bu- 
nara (kakvih ima u Slavoniji, a i u Primorju) u kojemu se 
ljeskala svježa voda. Bila je noć, a Franjo se zagleda u otvor 
bunara. Upita svoga prijatelja: "Brate, pogodi što sam vidio 
u vodi!" - "Mjesec, oče, koji se u njoj odrazuje." - "Ne, brate 
Leone, nije to bio brat Mjesec, nego vidjeh milošću Go- 

spodnjom lice naše sestre Klare. Sjalo je svetom radošću, pa 
su sve moje brige iščezle. Sada znam da sestra Klara uživa 
svu dubinu radosti koju Bog podjeljuje svojim ljubimcima 
koji znaju vrijednost savršenoga siromaštva." 

Znači: ne asketska patnja nego puna radost zbog prih- 
vaćanja siromaštva kao ideala po modelu Kristovu. 

Ne treba dakako ni reći da Franjo Klaru nije ljubio kao 
ženu nego kao biće koje je na najčišći način prihvatilo Kri- 
stov životni model. Ljubav koja je povezivala Franju i Klaru 
jest vrhunac čistoće i kršćanske duhovnosti, pa izmiče sva- 
koj formulaciji. Ali dostatno je objašnjenje ako kažemo da 
se naprosto radi o svetosti. Nalazimo se tu pred licem sveto- 
sti. Slabi ljudi su skloni sumnjati i u vrijednost svakoga pri- 
jateljstva, makar postojali dokazi za njegovu istinitost, bez 
obzira na stupanj intimnosti. A svecima je sve - sveto! 

ŽIVOT IZ TAJNE PRESVETE 
EUHARISTIJE KOD NAŠE 
SVETE MAJKE KLARE I U 

NJEZINU REDU 


Klara, euharistijska svetica! 

Pokaznica sa svetom hostijom jedinstveni je znak sv. Klare 
na mnogim njezinim slikama i kipovima. To se prije svega može 
dovesti u vezu s događajem što nam ga je prenio njezin životo- 
pisac Toma Čelanski. Ali ovaj znak stvarno kaže mnogo više 
0 našoj svetoj majci Klari. Evo izvještaja Tome Čelanskoga: 

Kad su 1240. godine Saraceni napali grad Asiz i samostan, 
Klara je ležala bolesna. Ipak se nije uplašila. "Naredila je da 
je bolesnu odvedu do vrata i postave pred neprijatelje, a 
ispred nje da se nosi srebrna posuda uokvirena bjelokošću u 
kojoj se čuvalo Presveto Tijelo. 

Kad se u molitvi posvema predala Gospodinu, svom je 
Kristu kazala kroz suze: *Zar hoćeš, moj Gospodine, da tvoje 
goloruke službenice, koje sam othranila tvojom krvlju, budu 
evo predane u ruke pogana? Čuvaj, molim te, Gospodine, 
ove svoje službenice koje ovoga časa ja ne mogu sačuvati!? 

Začas je iz ciborija, novozavjetnoga pomirilišta, do njezinih 
ušiju dopro kao glas nekog dječaka: 'Ja ću vas uvijek čuvati! A 
onda nadoda: *'Gospodine moj, ako hoćeš, zaštiti i ovaj grad koji 
nas iz ljubavi prema tebi uzdržava. A Krist će joj na to: Morat 
će izdržati velike kušnje, ali će mojom zaštitom biti obranjen!? 

Tada djevica podiže suzama obliveno lice, te je rasplaka- 
ne kćeri hrabrila govoreći: "Vjerom vam, djeco, jamčim da 
nećete pretrpjeti nikakva zla. Samo se pouzdajte u Krista!? I 
nije trebalo dugo čekati. Smjesta je suzbijena smionost onih 
pasa i preplašiše se. Siđoše sa zidova na koje se uspeše, jer 
su bili smeteni Klarinom molitvom." (4Čel 22). 

Ovo spontano držanje naše svete majke Klare u tako veli- 
koj opasnosti pokazuje kako je duboko životno bila poveza- 
na s euharistijskim Gospodinom, te kako se prirodno njemu 
predala i njemu obraćala. S njime, za njega i u njemu je živ- 
jela. Oltar, Krist koji se na oltaru s ljubavlju žrtvuje, morao 
je za nju biti izvanredan vatreni centar, središte njezinih mi- 
sli, osjećaja i ljubavi. Toma Čelano je o njoj zapisao i ovo: 
"Kad se, naime, sva radosna vraćala od svete molitve, odno- 
sila je s ognjišta Gospodinova oltara tople riječi koje su ra- 
spaljivale srca sestara." (4Čel 20) 

Njezin su život i ponašanje potvrda njezinih riječi. U nji- 
ma se očituje koliko je prisna bila povezanost Svetice s eu- 
haristijskim Gospodinom. Toma čelano piše: "Kad je imala 
primiti Gospodinovo tijelo, najprije bi prolila tople suze, a 
zatim bi pristupila sa strahopočitanjem. Nije se manje boja- 
la sakrivenog u sakramentu nego onoga koji upravlja nebom 
i zemljom." (AČel 28) 

Ljubav se pokazuje na djelu, prelijeva se u djelovanje: 
"Kolika bijaše pobožnost blažene Klare prema Oltarskom 
Sakramentu, pokazuju njezini učinci. U onoj teškoj bolesti 
koja ju je privezala uz krevet, tražila je da je pridignu i da je 
tako pridržavaju postavljeni potpornji. Sjedeći je prela niti 
za najfiniju tkaninu, od koje je načinila preko pedeset tjelesni- 
ka i stavljala ih u svilene ili grimnizne tokove. Namjenjivala ih 
je različitim crkvama po asiškoj okolici i brdima." (AČel 28) 

Presveta Euharistija - čudo Božje ljubavi! 

Klara je imala duboko iskustvo: 

- da je OVDJE u žrtvi ljubavi i otkupljenja Crkva na 
vrhuncu svoga djelovanja, 

- da OVDJE Bog i čovjek i svijet postaju jedno, 

- da se OVDJE ispunja Božje čeznuće, 

- da se OVDJE u euharistijskom sjedinjenju, uistinu, 
stvarno i djelotvorno događa Božje sjedinjenje koje nadvi- 
suje svaku spoznaju. 

OVDJE su poništene granice prostora i vremena, 

OVDJE se u vjeri unaprijed postiže gledanje vječnosti, 

OVDJE Zaručnica Crkva stoji oči u oči sa svojim Božan- 
skim Zaručnikom, sjedinjena sa svim njegovim misterijama, 

OVDJE joj se daje njegov život u izobilju, 

OVDJE u hostiji se usijao žar Božje ljubavi. 

Za Klaru i njezine sestre skromna Hostija postaje simbo- 
lom njezina jednostavnog i skrovitog života, najjačim izra- 
zom kontemplacije koja je: 

- čista vjera u čistoj nazočnosti, 

- klanjanje u poslušnosti i poniznoj ljubavi, 

- tiho predanje s žrtvovanim Isusom Kristom, 

- gledanje svih Kristovih misterija i poistovjećivanje s njima, 

- nedokučivo sjedinjenje u Bogu: tijelom, dušom i duhom. 

Klara živi od Božanskoga izvora, pa se i put kontemplaci- 
je što ga ona pokazuje napaja na ovom izvoru. On u cjelini 
vodi - što dulje, to više - liturgijskom životu koji u "trajnom 
bogoslužju" prinosi svijet Bogu u svetištu klauzure. Zbog to- 
ga je euharistijska žrtva vrhunac dana i života. Po velikom 
svećeniku Isusu Kristu koji sam sebe prinosi, Bogu se iska- 
zuje najviša moguća čast, a na čovjeka se istovremeno izlije- 
va bogato Božje milosrđe. 

Tajna Presvete Euharistije je srce Crkve. Zato je kod ol- 
tara pravo mjesto za sestre sv. Klare. One su, poput Klare, 
potpuno usmjerene euharistijskom Gospodinu. Cijela svag- 
dašnjica, sav život - sve - postaje predanost zajedno s Isuso- 
vom predanošću Ocu u Duhu Svetomu. Kontemplativni 
život je euharistijski život. 

"Oni ga prepoznaše u lomljenju kruha" (Lk 24,25). I se- 
stre sv. Klare se međusobno prepoznaju po ljubavi prema 
Presvetoj Euharistiji. 

S.M. Gabriela, osc-cap, 
Samostan sv. Klare 
D-Limbach-Balsbach/Baden 
CTC I5l/siječanj 1993. 

ŠTO NAM KLARA DANAS 
PORUČUJE I KAKO NAM MOŽE 
POMOĆI SVOJIM PRIMJEROM 


Iako je Klara rođena pred 800 godina, umrla pred 740, 
ona je i danas u Crkvi živa, nazočna po svojim duhovnim 
kćerima, po svome djelu, po svojoj karizmi ljubavi. 

U ovo naše vrijeme - a nakon 40.godišnjega ropstva u to- 
talitarističkome režimu - bili smo svjedoci pada bezbožnoga 
komunizma, nacionalnoga oslobođenja; poleta, zanosa pre- 
ma slobodnom ostvarenju demokracije, moralne obnove 
našega naroda. Oni koji nisu željeli i htjeli da naša Domovi- 
na, raste, cvate i razvija se, uključujući se u tokove Svijeta, 
poveli su protiv nas genocidni rat. Spasila nas je žarka mo- 
litva Mariji, molitva krunice, pouzdanje u Božju pomoć i 
snaga mučeništva naših branitelja. Sada se ta zločinačka 
agresija nastavlja svom žestinom u B. i H. - abominatio deso- 
lationis - grozota pustoši. 

Klara nas svojim primjerom uči da u svim kušnjama i mu- 
kama ostanemo vjerni svome Bogu, koji će nas obraniti ili 
nam dati potrebnu snagu da podnesemo mučeništvo i 
uđemo u vječnu radost svoga Boga. Jer blago onima - kako 
kaže Knjiga Otkrivenja - kojima "druga smrt" neće nauditi. 
Blago onima koji će biti u Jaganjčevoj knjizi života. 

Uči nas strpljivosti, poniznosti, pokornosti. U oskudici i 
neimaštini uči nas kako ćemo osnaživati duh, koji je jači od 
materije. Uči kako ćemo posred potrošačkog mentaliteta 
ostati skromni, znati se odricati u korist braće - bližnjega. 
Jer savršenije je posjedovati a sve drugome darovati, biti u 
duhu posve osobođeni; iskazati drugome ljubav. 

Stil srednjega vijeka zahtijevao je velike tjelesne pokore. 
Naša je pokora ovoga modernoga vremena: neprestani rad, 

požrtvovnost u korist bliženjega, altruistička ljubav, solidar- 
nost u nevoljama itd. 

Kao zaštitnica televizije, proglašena od pape Pija XII, go- 
dine 1958, uči nas kako ćemo pravilno korisitti Božje daro- 
ve, stavljati slobodu u službu Dobra. Jer znademo kako su 
razorna izopačenja slobode posebno na filmskim ekranima, 
koja donose svoje pogubne plodove, a trebamo se odlučno 
suprotstaviti tome izopačenju, te čuvati zdravo svoje nacio- 
nalno i osobno biće. 

Po primjeru Klarinu i nama je potrebna žarka i ustrajna 
molitva, koja ima čudesnu moć da slomi snagu Sotone, da 
izbavi duše od Smrti. Jer Klara je nositeljica života. I u jedin- 
stvu s Bogom snažna je kao snažna vojska. I računajući na 
ovu Snagu, koja je dana Klari i njenim kćerima, moći ćemo 
izdržati svoj mučenički put u svome povijesnome hodu - 
prema Eshatonu. Moći ćemo - u jedinstvu s Bogom - stvara- 
ti svoje duhovno potomstvo, koje je zbog potpune žrtve bilo 
obećano Abrahamu. 

- veliko "kao zvijezde na nebu i pijesak na obali mor- 
skoj".$ 

I kao što Božje sunce blista na svođu obasjavajući sav Svi- 
jet, tako Bog ima i svoja duhovana - mistična sunca, preko 
kojih zrači svojim božanskim sjajem, liječi duše, pridiže ih 
klonule i obasjava ih, da ih tmine grijeha i zabluda ne pre- 
kriju. 

U svakom vremenu Njemu su potrebna ovakva sunca, ko- 
ja će biti odraz Njegov, koja će biti svjedok Njegove ljubavi; 
koja će zboriti Svijetu da On jest, da je trajno nazočan i da 
se brine za svoje stvorenje, da ga nije slijepo pustio silama 
uništenja i da kušnje imaju određenu svrhu: da spase vreme- 
niti ili vječni život. Da On svoje djelo - čovjeka ljubi, i da će 
isti - poslije nevolja, ako ih izdrži, naći svoju beskonačnu 
sreću u Njegovu okrilju. 


6. Post 22,17 

Život mistike, tj. najdublje duhovnosti ujedno je poziv 
čovjekovim dubinama da nađe svoj vječni temelj; poziv visi- 
nama, da postigne svoju konačnu-vječnu Svrhu; da težnje 
svoga duha i srca upravi Onome kojemu sve živi i pred koje- 
ga svi moramo doći da položimo račun za darovani nam 
život. Ujedno je to poziv k Ljubavi, koja je divotan božanski 
život u nama. Jer što je Pakao nego odsutnost ljubavi? Mi- 
stika nam otvara ulaz u zajedništvo Božanskih Osoba - po 
milosti, po participaciji na božanskim svojstvima. Ujedno je 
to život potpunoga oslobođenja u sebi. To je stanje najveće 
moguće aktivnosti, ižarivanje božanskih snaga. 

Mistici su blagoslov za čovječanstvo, jer preko njih Duh 
Božji snažnije i djelotvornije izvodi svoje božanske planove 
spasenja. Mistici osvjetljuju bitnu dimenziju čovjeka - nje- 
govo duhovno bivstvo; vraćaju čovjeka njegovu izvoru - Lju- 
bavi - Životu. 

Upravljajući tako čovjeka prema Apsolutnome, daju mu 
snagu da izdrži u kušnjama, jadima i stradanjima, i da 
očekuje nagradu od Onoga koji jest, koji je ujedno Pravda i 
Ljubav, koji će nagraditi dobro a morati kazniti zlo... I blago 
onima koji su upisani u Jaganjčevoj Knjizi života, kojima 
"druga smrt" neće nauditi. 

I znajući da On jest, opredijelimo se za Ljubav, a ne za 
Mržnju, jer je plod mržnje zločin. A onima koji ga počinjaju 
nema mjesta na Jaganjčevoj gozbi ljubavi; takve onda čeka 
"sudbina u jezeru koje gori ognjem i sumporom. To je druga 
smrt!"? Ljubavlju se suprotstavimo mržnji. Ljubavlju ćemo 
pobijediti. 

I blago onima koji su dali sjedočanstvo za Riječ, koji "ni- 
su primili žig Zvijeri i klanjali se kipu njezinu"" nego su svo- 
jom mučeničkom krvlju slabili njezinu snagu - noseći na 
sebi, na svojim čelima pečat Boga živoga. 


7.  Otk21,8 
8. Usp. Otk 19,20 

Nosila ga je i Klara - zlatnu monstrancu u svojim rukama, 
znak živoga Boga, čijom je moći odbila neprijateljske snage, 
kao što i danas čini, i čijom je svjetlošću sjala i obasjavala 
staze prema Vječnosti, prema Eshatonu. Dao milosrdni Bog 
da svi koji smo se opredijelili za ljubav tamo prispijemo. 
Amen! 


S. Marija od Presvetoga Srca,osc 


Iz njezine objavljene knjige: "Mistična zaručnica Utjelovljene 
Ljubavi", Symposion, Knj. LV, Split, 1994, a iz referata "Klari- 
na karizma ljubavi", koji je pročitan za vrijeme duhovno- 
znanstvenoga Simpozija o sv. Klari, koji je organizirao njezin 
Samostan-1993. 


73 








Četvrti dio 


PROCES KANONIZACIJE | 
SVETE KLARE 























Današnji izgled samostana u kojemu je 
sveta Klara bila poglavarica 


PROCES KANONIZACIJE SVETE KLARE 


U ime Gospodina našega Isusa Krista. Amen. Ja BAR- 
TOLOMEJ, SPOLETSKI BISKUP, dobio sam od Svetog 
Oca Pape Inocenta IV. slijedeće pismo: 

"INOCENT, biskup, Sluga Slugu Božjih, šalje svojemu 
časnom bratu Bartolomeju, biskupu spoletskom, pozdrav i 
apostolski blagoslov. 

Slavni Bog, koji sam čini čudesne i velike stvari, obznan- 
juje u svojim svecima na čudesan način i preko različitih 
znakova svoju želju da se javno objavi svetost onih vjernika 
koje je on izabrao da poslije svojega života i svoje smrti 
steknu najvišu čast i nagradu nebeskoga blaženstva. Na taj 
način, preko znakova i čudesa, preko svjedočanstva i toliko 
čudesnih stvari koje su moguće samo po Božjoj jakosti, po 
Bogu koji je jedan u trojstvu i trojstven u jedinstvu, treba da 
se objavi moć Svevišnjega, a njegovo veliko i čudesno ime, 
čija vlast ostaje u vječnosti i čija slava u visini silno odjeku- 
je, treba da se zaziva na zemlji sveudilj sa sve većim straho- 
poštovanjem. 

Privučena toliko poželjnom nagradom, a nakon što je po- 
razmislila o riječima proroka: "Čuj, o kćeri, pogledaj i prigni 
svoje uho; i zaboravi svoj narod i svoju očinsku kuću! Kralj 
je zatražio tvoju ljepotu" (Ps 44, 11-12a), okrenula je 
BLAŽENA DJEVICA KLARA, bivša opatica siromašnih 
gospođa, samostanskih sestara u San Damianu kod Asiza, 
prolaznim i kratkotrajnim stvarima leđa i napustila sve čime 
se ranije bavila. Zaboravila je sve iz prošlosti i svete je riječi 
slušalo pažljivo i odano. Bez ikakva se oklijevanja odmah 
pokorila tome glasu koji je s radošću osluškivala. Lišila se 
same sebe, svojih roditelja, svega svoga posjeda. Postavši već 
djevicom nebeskoga kraljevstva, izabrala je siromašnoga 
Isusa Krista, Kralja Kraljeva, za svojega zaručnika i tako ga 

je i nazvala. Sasvim mu se je posvetila dušom i tijelom u du- 
hu poniznosti; ujedno mu je obećala nadasve kao miraz ove 
dvije izvrsne stvari: dar siromaštva i sveti zavjet djevičanske 
nevinosti. I tako je čedna djevica bila primljena u žuđen za- 
grljaj djevičanskog Zaručnika, a iz te veze neokaljanog dje- 
vičanstva rodio se čist i plodan te u svim očima divljenja 
vrijedan naraštaj, koji se je u slavi svoga svetog redovništva i 
u ljubavi prema posvećujućem zavjetu proširio po gotovo 
svim dijelovima zemlje poput nebeske biljke koja obilato 
rađa plodove za Boga. 

To je dakle nevjesta koja je već za života umrla za svijet. 
Svidjela se Svevišnjem Bogu svojim htijenjem, stremljenjem 
prema krepostima i revnošću u svetim činima tako puno da 
se je na njoj odmah nakon sretne smrti, štoviše i prije pre- 
stanka ovozemnog života, pokazala dobrostiva ljubeznost 
svemogućega Boga preko sjajnih Klarinih zasluga i njezina 
zagovora kod njega, koji je, kako se priča, moliteljima donio 
velika dobročinstva; k tome Bog čini mnoga i raznovrsna 
čudesa zbog nje i na njezin zagovor. Bog nagrađuje sve što je 
dobro. Njegova dobrostivost premašuje zasluge i želje molitel- 
ja, da se tako uzveliča njegovo Ime, koje je slavno u sve vijeke. 

Pošto je izvrsna i dolična stvar da ona (osoba) koju je 
Božja milost takvim milosnim darovima i dostojnim čudesi- 
ma obznanila vjernicima kao dostojnu počasti, bude doista 
čašćena u vojujućoj Crkvi, mi tebi, brate, naređujemo ovim 
apostolskim pismom, da istražiš Klarin tijek života, njezino 
obraćenje i njezin redovnički život, a također i da provjeriš 
navedena čudesa brižljivo i revno s obzirom na prateće 
okolnosti koje ukazuju na istinu - prema pitanjima koja 
smo dali ispod naše bule. A neka se to što o navedenim stva- 
rima ustanovite pošalje nama, ovjereno tvojim pečatom, 
točno ispisano službenom zakonitom rukom, kako bi se 
duša one o kojoj se misli da se već raduje u slavlju nebe- 
skom, odjevena u besmrtnost, slavila u ovome svijetu do- 
stojnim pohvalnim pjesmama u mnoštvu pravednika. 

Dano pri Svetome Ivanu Lateranskom, 18. listopada, u 
jedanaestoj godini našega pontifikata." 

I tako pođoh ja, navedeni Bartolomej, osobno u samostan u 
San Damiano i preslušah tamo svjedokinje o životnome tije- 
ku, obraćenju, redovničkom životu i čudesima gospođe Kla- 
re svete uspomene, bivše opatice samostana San Damjano u 
Asizu. Imena i izjave svjedokinja napisani su dolje. 

Dvadeset i trećeg studenog iskazaše u samostanu San Da- 
miano pod prisegom: 

kao prva gospođa Pacifica de Guelfuccio iz Asiza; 

kao druga gospođa Benvenuta iz Perugie; 

kao treća gospođa Filippa, kći gospodina Leonarda de 
Gislerio; 

kao četvrta gospođa Amata, kći gospodina Martina iz Co- 
rozana; 

kao peta gospođa Christiana, kći gospodina Christiana iz 
Parissea; 

kao šesta gospođa Christiana, kći Bernarda da Suppo; 

kao sedma gospođa Benvenuta, kći Oportula de Alessandro; 

kao osma gospođa Francesca, kći gospodina Capitanea iz 
Codlimezza; 

kao deveta gospođa Beatrice, kći gospodina Favaronea iz 
Asiza, sestra svete Klare; 

kao deseta gospođa Cecilia iz Spella; 

kao jedanaesta gospođa Balvina, kći gospodina Martina 
iz Corozana; 

kao dvanaesta gospođa Agnes, kći gospodina Oportula; 

i kao trinaesta gospođa Lucia iz Rima; 

sve redovnice u navedenome samostanu San Damia- 

no...(iskazaše da su rekle istinu o životnom tijeku, obraćen- 
ju, redovničkome životu i čudesima navedene svete Klare, i 
to u nazočnosti slijedećih svjedoka: 

gospodina Leonarda, protođakona iz Spoleta; 

gospodina Jacoba, protoprezbitera iz Trevija; 

brata Lea, brata Angela iz Rietija i brata Marka 

iz Reda Manje Braće, 

te gospodina Martina, javnoga bilježnika. 

U nazočnosti časnoga oca, gospodina Bartolomeja, bi- 
skupa spoletskog. 


PRVA SVJEDOKINJA 


Ponašanje svete Klare u očinskoj kući 


1. Sestra PACIFICA DI GUELFUCCIO IZ ASIZA, re- 
dovnica u samostanu San Damiano, iskazala je pod zaklet- 
vom da je svetu Klaru poznavala u doba kada je ona još 
živjela u svijetu, u kući svoga oca, te da su svi koji su je poz- 
navali znali za njenu odanost pravdi i vrlo čestit život, kao i 
to da je bila privržena djelima milosrđa i njima se bavila. 


Klarino obraćenje 


2. Također je kazala da je sveta Klara na nagovor svetoga 
Franje stupila u Red koji sada ima sjedište u San Damianu, 
te da je u taj Red ušla kao djevica i djevicom je stalno osta- 
la. - Na pitanje odakle znade to što je rekla odgovorila je da 
je u svijetu bila Klarina susjeda, štoviše i daljnja rođakinja. 
Između njezine i Klarine kuće bio je u sredini samo jedan 
trg, pa je ona, svjedokinja, s njom često razgovarala. 

3. Još je kazala da je gospođa Klara veoma voljela siro- 
mahe i da su je svi sugrađani veoma štovali zbog njezina do- 
broga ponašanja. - Na pitanje koliko je vremene prošlo 
otkako je djevica Klara napustila svijet, rekla je: otprilike 
četrdeset dvije godine. - Na pitanje odakle to znade odgovo- 
rila je da je skupa s njom stupila u Red i da je bila s njom ta- 
koreći danju i noću. 

4. Također je rekla da je spomenuta gospođa Klara ple- 
mićkoga roda i da je imala poštene roditelje. Otac joj bio vi- 

tez, a zvao se gospodin Favarone. Njega nije nikada vidjela, 
ali je poznavala Klarinu majku, koja se zvala Ortulana. Ta je 
gospođa Ortulana putovala preko mora radi pobožnosti i 
čašćenja dragog Boga. S njom je išla preko mora i ova svje- 
dokinja. Zajedno su išle svetome Anđelu i u Rim. (Vjeroja- 
tno se misli na poznatu građevinu u Rimu, Sant'Angelo, 
koju je sagradio rimski car Hadrijan za svoj mauzolej. Ka- 
snije je služila u razne svrhe, neko je vrijeme pružila 
utočište i papama. - Primjedba priređivača.) Još je rekla da 
je Klara rado posjećivala siromahe. - Na pitanje odakle to 
znade odgovorila je: bila je njena susjeda, s njom je živjela, 
kao što je već napomenula. 

5. Također je kazala da je gospođa Ortulana kasnije stu- 
pila u isti Red kao i njezina sveta kći, blažena Klara. S osta- 
lim je sestrama živjela u velikoj poniznosti te je nakon 
pobožnih i svetih djela otišla s ovoga svijeta. 

6. Još je rekla da je sveta Klara, tri godine nakon svoga 
zaređenja, na molbe i pritiske svetoga Franje, koji ju je na 
to takoreći prisilio, preuzela na sebe upravu i vodstvo sestara. - 
Na pitanje odakle to zna, odgovorila je da je bila nazočna. 


Klarin redovnički život u samostanu 


7. Svjedokinja je takoder kazala da je sveta majka provela 
mnoge noći u molitvi, da je tako puno postila da su se sestre 
zabrinule i plakale zbog toga. Ona sama, svjedokinja, prolila 
je zbog toga mnoge suze. - Na pitanje odakle to znade odgo- 
vorila je da je vidjela gospođu Klaru kako leži na zemlji s 
glatkim kamenom ispod glave i da je čula kako se je sva pre- 
dala molitvi. 

8. I rekla je da se Klara toliko suzdržavala od jela da su se 
sestre u čudu pitale od čega njezino tijelo živi. Još je kazala 
da je blažena Klara u jednom dugom razdoblju bila posve 
bez hrane triput tjedno, ponedjeljkom, srijedom i petkom. 
A u druge je dane tako strogo postila da ju je snašla nekak- 
va bolest. Stoga joj je sveti Franjo, zajedno s asiškim bisku- 

pom, naložio da u ona tri dana uzme barem polovinu malo- 
ga kruha: to bi bilo otprilike uncu i po kruha (unca je oko 
28 grama, primj. prir.). 

9. Rekla je da je sveta majka bila revna i uporna u molit- 
vi. Pri tome je dugo i ponizno ležala na zemlji. Kad bi se vratila 
s molitve, poticala bi i jačala svoje sestre govoreći o Bogu. 
Riječ Bog bila joj je stalno na usnama, o ispraznim stvarima 
nije htjela ni govoriti ni slušati. Kada bi se vraćala s molitve, 
sestre su bile radosne kao da je došla s neba. - Na pitanje oda- 
kle te stvari znade, odgovorila je da je s njom zajedno živjela. 

10. Još je rekla ovo: kada bi gospođa Klara htjela narediti 
sestrama da nešto urade, činila je to suzdržano i ponizno. 
Ponajčešće bi sama to radije brzo uradila nego da drugima 
naređuje. i 

11. Također je rekla ovo: kada je Klara toliko oboljela da 
nije mogla ustati iz kreveta, dala bi da je u krevetu usprave 
kako bi mogla sjediti. S nekoliko jastuka iza leđa, tkala je. 
Od onoga što je istkala dala je napraviti korporale (tjelesni- 
ke) pa ih je slala u gotovo sve crkve asiške ravnice, kao i u 
crkve po brežuljcima oko Asiza. - Na pitanje odakle to zna 
odgovorila je da ju je pri tkanju gledala i da je vidjela kad bi 
platno bilo gotovo. Vidjela je kako su sestre šivale korpora- 
le, koji su preko ruku braće nošeni u spomenute crkve. Vid- 
jela je kako su korporali davani i svećenicima koji su ovamo 
dolazili. 

12. Također je rekla da je blažena majka prema sestrama 
bila ponizna, dobrostiva i ljubazna i da je dijelila patnje bo- 
lesnica. Dok je bila zdrava, služila im je, prala im je noge i 
dodavala im je vodu na ruke. Često je prala bolesničke klu- 
pe. - Na pitanje odakle te stvari znade, odgovorila je da ju je 
često vidjela kako to radi. 

13. Također je rekla da je Klara nadasve voljela siro- 
maštvo, jer je nitko nije mogao natjerati da ima nad nečim 
vlasništvo, da nešto primi u posjed, bilo za sebe bilo za sa- 
mostan. - Na pitanje kako to znade odgovorila je da je sama 

gledala i slušala kako joj je papa Grgur blažene uspomene 
nudio mnogo toga kao stečevinu za samostan, ali ona na to 
nikada nije htjela pristati. 

14. Također je rekla da je spomenuta gospođa Klara bila 
veoma revna u pitanjima opservancije (strogoga pridržavan- 
ja pravila) svojega Reda i vođenja sestara. Nitko ne bi mo- 
gao biti revniji u čuvanju svojega zemaljskoga blaga. - A te 
stvari znade, rekla je, zato jer je s Klarom zajedno bila oko 
četrdeset godina, pa i nešto više, izuzevši jednu godinu kada 
je s dopuštenjem blažene majke bila u samostanu Valleglo- 
ria kod Spella, gdje je poučavala sestre toga samostana. 


Čudo s uljem 


15. Svjedokinja je također rekla da je život spomenute 
blažene Klare bio pun čudesa. Tako se jednom dogodilo da 
je u samostanu uzmanjkalo ulja, zapravo, nije ga više nimalo 
bilo. Blažena majka zovne jednoga brata iz Reda Manje 
Braće, koji je prikupljao milostinju za nju, a zvao se brat 
Bentevengha. Reče mu da pođe i zamoli nešto ulja. Odgo- 
vorio je da mu trebaju pripremiti posudu. Gospođa Klara 
uzme posudu, opere je vlastoručno i stavi na stanovit zidić u 
blizini samostanskih vrata, kako bi taj brat mogao uzeti po- 
sudu. Posuda je bila na zidiću kratko vrijeme, došao je brat 
Bentevengha da je ponese, ali je bila puna ulja. Unatoč 
upornoj istrazi nije se moglo ustanoviti da bi netko mogao u 
posudu uliti ulje. - Na pitanje odakle to znade odgovorila je 
da je bila u kući, da je vidjela kako je gospođa Klara iznijela 
praznu posudu i unijeta punu. I rekla je da ne bi znala tko je 
posudu napunio odnosno kako je bila napunjena. Brat Ben- 
tevengha rekao je isto. - Na pitanje kada se je to dogodilo 
odgovorila je: u drugoj godini od njezina ulaska u samostan 
San Damiano. - Na pitanje koji je bio mjesec i dan odgovo- 
rila je da se ne sjeća. -Na pitanje koje su sestre bile nazočne, 
rekla je: bila je nazočna sestra Agneza, (rođena) sestra svete 
Klare, koja je nedavno preminula, kao i sestra Balvina, ka- 

snije opatica samostana Vallegloria, koja je također umrla, 
te sestra Benvenuta iz Perugie, koja je još živa. - Potvrdila je 
prisegom sve što je (sprijeda) kazala. Još je rekla da nitko 
ne bi bio kadar svojim jezikom iskazati čudesa i kreposti što 
ih je Bog objavio preko svete Klare. 


Kako je sveta Klara znakom križa izliječila 
pet bolesnih sestara 


16. Još je ova svjedokinja kazala da je jednom pet samosta- 
nskih sestara oboljelo. Sveta je Klara nad njima načinila znak 
križa svojom rukom i sve su odmah ozdravile. I inače se često 
događalo da bi blažena majka znakom križa izliječila neku se- 
stru koja bi imala bolove u glavi ili u kojem drugom dijelu tije- 
la. - Na pitanje odakle to zna odgovorila je da je bila nazočna. 
- Na pitanje koje su to sestre bile (onih pet sestara) odgovo- 
rila je da je jedna od njih bila ona sama, a što se tiče drugih, 
neke su umrle, neke još žive, ali se njihovih imena ne sjeća. - 
Na pitanje koliko je dugo prethodno bolovala, odgovorila 
je: mnogo vremena. - Na pitanje kakva je to bolest bila, od- 
govorila je da je to bila bolest koja nagoni na škrgut zubi, na 
smrzavanje i na drhturenje. - Na pitanje koliko dugo su bo- 
lovale sestre koje su zajedno s njom ozdravile, odgovorila je 
da se njih ne sjeća onako dobro kao što se sjeća vlastite bo- 
lesti. - Na pitanje kada se to zbilo da su navedene sestre izli- 
ječene rekla je: prije nego je oboljela gospođa Klara. 

17. Na pitanje u koje je doba počela dugotrajna bolest 
kod svete Klare odgovorila je: mislim da je to bilo prije dva- 
deset devet godina. 

18. I još je kazala da je sredstvo liječenja za nju, svjedo- 
kinju, i ostale sestre u njihovoj bolesti bio znak križa što ga 
je njihova sveta majka činila nad njima. - Na pitanje koje bi 
riječi navedena gospođa Klara običavala govoriti kad bi pra- 
vila znak križa, odgovorila je da ih nije razumjela, jer je ona 
govorila vrlo tiho. 

19. Na pitanje o mjesecu i danu kad su bile izliječene - 
ona, svjedokinja, i ostale sestre- odgovorila je da se ne 
sjeća. Na pitanje tko je još bio nazočan kad su bile izli- 
ječene, odgovorila je da je bilo više sestara, ali koliko i koje, 
toga se više ne sjeća. 


DRUGA SVJEDOKINJA 


1. Sestra BENVENUTA IZ PERUGIE, redovnica u sa- 
mostanu San Damiano, izjavila je pod prisegom da je go- 
spođa Klara, nekoć opatica navedenog samostana San 
Damiano, posjedovala zadivljujuću skromnost i toliko pre- 
zirala sebe da je vlastoručno obavljala one radove koji su bi- 
li najneznatniji. Tako je vlastoručno čistila stolice bolesnih 
sestara. - Na pitanje odakle to znade odgovorila je da je stu- 
pila u Red (zavjetovala) iste godine kao gospođa Klara, jer 
je Klara stupila u samostan u ponedjeljak u Velikom tjednu, 
a svjedokinja u mjesecu rujnu. 

2. Na pitanje koliko je godina imala sveta Klara kad je 
stupila u Red, odgovorila je da je imala oko osamnaest go- 
dina, kako se govorilo. Smatrali su je djevicom po srcu i tije- 
lu; imala je velik ugled kod svih koji su je znali, i to već prije 
zaređenja - zbog svoje pravednosti, dobrote i poniznosti. - 
Na pitanje odakle znade te stvari, odgovorila je svjedokinja 
da je Klaru dobro poznavala još prije nego je stupila u Red, 
te da je s njom stanovala u istoj kući. A kasnije kad je i ona 
stupila u Red, stanovala je s njom do njezine smrti. Ima to- 
me gotovo 42 godine, izuzevši navedeno vrijeme od poned- 
jeljka u Velikom tjednu do rujna. 


Redovnički život svete Klare u samostanu 


3. I ta svjedokinja reče da je sveta majka Klara, nakon što 
je stupila u Red, pokazivala tako veliku poniznost da je pra- 
la sestrama noge. A kad je jednog dana prala noge jednoj 
sestri s izvanjskom službom, sagnula se je da joj poljubi no- 

ge. I kad je ta sestra povukla nogu, udarila je neoprezno no- 
gom po ustima blaženu majku. Nato je blažena Klara 
pružala sestrama vodu za pranje ruku i pokrivala ih noću 
zbog hladnoće. 

4. Također je bila tako stroga prema vlastitom tijelu da se 
zadovoljila jednim jedinim poluvunenim habitom i jednim 
ogrtačem. A kad bi ponekad vidjela neku sestru s habitom 
još lošijim nego što je onaj što ga je ona nosila, uzela bi ga 
za sebe, a sestri dala svoj bolji. 

5. Također je svjedokinja rekla da si je navedena blažena 
Klara jednom dala napraviti odjevni predmet od svinjske 
kože, pa ga je na svojoj koži nosila s čekinjaste i dlakave 
strane. Nosila ga je tajno ispod svoga poluvunenog habita. 
Isto tako si je drugom zgodom dala napraviti odjevni pred- 
met od dlaka konjskog repa i nosila ga je, svezavši konopčić, 
poput pojasa oko svoga tijela. Takvom pokajničkom od- 
jećom trapila je svoje djevičansko tijelo. I svjedokinja je re- 
kla da je od tih odjevnih predmeta jedan još u samostanu. 

6. Također je rekla: Premda je blažena Klara sama nosila 
grube pokajničke haljine i odjevne predmete, bila je ipak 
vrlo dobrostiva prema sestrama, koje takva trapljenja nisu 
mogle podnijeti, te ih je stoga rado tješila. 

7. Na pitanje odakle znade to s odjevnim predmetima, 
odgovorila je da ih je vidjela, jer je gospođa Klara njih po- 
nekim sestrama kadšto posuđivala, ali se ne sjeća da je vid- 
jela pokajničku haljinu od svinjske kože. Čula je to od 
rođene sestre koja je rekla da ju je vidjela. Blažena ju je 
Klara nosila potajno, tako se govorilo - da joj je sestre ne bi 
uzele. Ali kasnije, kad se razboljela, sestre su joj oduzele na- 
vedene odjevne predmete, jer su bili preoštri. 

8. Također je rekla da je navedena majka, blažena Klara, 
prije nego je oboljela, sprovodila takvu uzdržljivost da je u 
vrijeme velikih postova i kod posta pred Martinje uvijek živ- 
jela o kruhu i vodi, osim nedjeljom; tada bi pila malo vina, 
ako bi imala. A triput tjedno, naime ponedjeljkom, srijedom 

i petkom, nije jela ništa dok joj sveti Franjo nije zapovjedio 
da u svakom slučaju svakog dana mora neku malenkost po- 
jesti. Otada je poslušno uzimala malo kruha i vode u sebe. - 
Na pitanje odakle to zna, rekla je da je to gledala i da je bila 
nazočna kada joj je sveti Franjo dao tu zapovijed. 

9. Ova je svjedokinja također rekla da je navedena majka, 
sveta Klara, noć i dan vrlo uporno provodila u molitvi, a u 
ponoć je tiho dogovorenim znacima budila sestre da hvale 
Boga. Palila je svjetiljke u crkvi i često zvonila za matutin. A 
one sestre koje na zvonjenje zvona ne bi ustale, zvala je zna- 
kovima. 

10. Još je rekla svjedokinja da je njezin govor uvijek te- 
kao oko Božjih stvari i da nije htjela govoriti o svjetovnim 
stvarima, nije htjela da se sestre podsjećaju na te stvari. A 
kad bi se ponekad dogodilo da bi koja svjetovna osoba 
učinila nešto protiv Boga, plakala bi gorko, opominjala tu 
osobu i nagovarala je prodornom uvjerljivošću na pokoru. - 
Na pitanje kako zna te stvari, odgovorila je da je bila uz nju 
ida je navedene stvari vidjela. 

11. I rekla je da je gospođa Klara često išla na ispovijed i 
da je s velikom odanošću i bogobojaznošću često primala 
sveti sakrament Tijela Gospodina našega Isusa Krista, a ka- 
da bi ga primila, drhtala bi i tresla bi se. 

12. Glede korporala iz tkanine koju je tkala gospođa Kla- 
ra, rekla je isto što i sestra Pacifika, prva svjedokinja. Ali je 
dodala da je ona dala praviti male papirnate spremnike za 
čuvanje i da ih je dala ispuniti svilom i po biskupu blagoslo- 
viti. 


Kako je izliječila sestru koja je bila izgubila glas 


13. Također je svjedokinja rekla da je ona jednom izgubi- 
la glas, i to tako da je mogla samo sasvim tiho, s mukom, go- 
voriti. U noći uoči Velike Gospojine vidjela je u snu kako je 
navedena gospođa Klara liječi tako što svojom rukom nad 
njom pravi znak križa; tako se dogodilo da je istog dana oz- 

dravila kad je gospođa Klara nad njom napravila znak križa. 
- I rekla je da je ta bolest trajala oko dvije godine. - Na pi- 
tanje kada je navedena sestra ozdravila, odgovorila je da to 
više ne zna. - Na pitanje tko je pritom bio nazočan odgovo- 
rila je da je tu bila već spomenuta sestra Pacifika, koja je 
prije bila svjedokinja, i neke druge sestre koje su već umrle. 

14. Također je glede posude s uljem kazala isto što i se- 
stra Pacifika, samo se nije mogla sjetiti da li je sveta Klara 
posuđu sama oprala ili je dala da je operu drugi. 


Kako je jednoga brata izliječila od bjesnila 


15. Navedena je svjedokinja također kazala da je stanoviti 
brat iz Reda Manje Braće, brat Stefano po. imenu, obolio od 
bjesnila. Sveti ga je Franjo poslao u samostan San Damiano 
da sveta Klara nad njim učini znak križa. 

Nakon što je to uradila, spavao je brat neko vrijeme tamo 
gdje je sveta majka obično molila, a kad se je probudio, 
nešto je pojeo i otišao zdrav. - Na pitanje tko je pritom bio 
nazočan, odgovorila je da su sve sestre iz samostana bile na- 
zočne, a od njih neke još žive a druge su umrle. - Na pitanje 
je li toga brata već prije poznavala, koliko dana ga je prije 
kao bolesnoga vidjela, koliko je vremena trpio od te bolesti, 
koliko je dugo poslije bio zdrav i gdje je rođen - na sva je ta 
pitanja odgovorila da ne zna, jer je živjela u klauzuri, a taj je 
brat Stefano, nakon ozdravljenja, krenuo svojim vlastitim 
putem. 


Izlječenje dubokog tvrdog čira (fistule) 


16. Ova je svjedokinja također kazala da je jedna sestra iz 
navedenoga samostana, naime sestra Benvenuia, kći go- 
spođe Diambre, bila ozbiljno bolesna i trpjela je velike bo- 
love zbog velike rane koju je imala ispod ruke. A kad je 
dobrostiva majka, sveta Klara, to saznala, osjetila je veliku 
sućut prema njoj, predala se molitvi za nju, učinila je zatim 
nad njom znak križa, i ona je odmah ozdravila. Na pitanje 

kako to zna, odgovorila je da je prvo vidjela ranu, a kasnije 
je vidjela da nema rane. - Na pitanje je li osobno bila na- 
zočna kad je gospođa Klara načinila znak križa, rekla je da 
nije, ali je čula da je tako bilo i da je ona tako načinila. - Na 
pitanje kada se to dogodilo, odgovorila je da se ne sjeća ni 
dana ni mjeseca, niti koliko je dana proteklo prije, ni koliko 
poslije; ali je tu sestru vidjela izliječenu i zdravu odmah 
onog dana kad je sveta Klara, kako joj rekoše, nad njom 
učinila znak križa. 

17. Također je rekla ta svjedokinja da je iznad mjesta 
gdje je gospođa Klara obično molila vidjela velik trak svje- 
tlosti odozgo pa je mislila da je to plamen od prirodne vatre. 
- Na pitanje je li netko drugi to također vidio, rekla je da je sa- 
ma vidjela. - Na pitanje prije koliko vremena je to bilo, odgo- 
vorila je da je to bilo prije nego je spomenuta gospođa oboljela. 


Kako je mali dječak oslobođen kamena 


18. Također je rekla da je neki mali dječak iz grada Spo- 
leta, koji se zvao Mattiolo i imao otprilike tri ili četiri gođi- 
ne, stavio kamenčić u rupicu svojega nosa. Nikako se 
kamenčić nije dao izvaditi, pa je dječak -izgleda- bio u opa- 
snosti. Kad je doveden svetoj Klari, učinila je nad njim znak 
križa i odmah je kamenčić pao iz nosa, pa je dijete bilo oslo- 
bođeno. - Na pitanje tko je bio nazočan, odgovorila je da je 
bilo više sestara, koje su već umrle. - Na pitanje prije koliko 
se vremena to dogodilo, odgovorila je da se ne sjeća, jer sa- 
ma nije bila nazočna kad je sveta majka učinila znak križa 
nad djetetom. Ali je potvrdila da je slušajući druge sestre za 
to saznala, te da je sama vidjela toga dječaka zdrava - onoga 
dana ili slijedećeg. 

19. Također je rekla da ni ona ni ikoja druga sestra ne 
mogu potpuno opisati svetost i veličinu života gospođe Kla- 
re blažene uspomene, osim kada bi imale Svetoga Duha, ko- 
ji bi im dao da govore. Gospođa Klara nije nikada htjela 
ispustiti svoje uobičajene molitve, pa ni kad je bila bolesna. 

Kako je samostan po molitvi svete Klare bio 
oslobođen od Saracena 


Također je rekla da se je jednom, kada je Asiz bio u ratu, 
nekoliko Saracena popelo na zid i skočilo u samostan s unu- 
tarnje strane. Spomenuta sveta majka, gospođa Klara, koja 
je tada bila teško bolesna, uspravila se u krevetu i dala poz- 
vati sestre, te ih osokolila da se ne plaše. A kada je njezina 
molitva bila gotova, oslobodio je Gospodin samostan i se- 
stre od neprijatelja; a oni Saraceni koji su već bili prodrli, 
udaljiše se. 

21. Rekla je također da je sveta Klara zbog vrlina i milo- 
snih darova koje joj je dao Gospodin bila smatrana sveti- 
com od svih koji su je poznavali. 

22. Također je rekla da je ona osobito ljubila siromaštvo 
tako da ni papa Grgur ni ostijski biskup nisu je uspjeli nago- 
voriti da prihvati neki posjed. Radije je blažena Klara svoje 
nasljedstvo prodala i dala siromasima. - Na pitanje kako zna 
te stvari, odgovorila je da je bila prisutna i čula kad joj je 
spomenuti Gospodin Papa kazao da preuzme imnovinu; taj 
je papa osobno došao u samostan San Damiano. 

23. Također je rekla da je spomenuta majka, sveta Klara, 
u duhu spoznala da je jedna od njenih sestara, naime sestra 
Andrea, koja je imala škrofule na vratu, vlastitim rukama 
jedne noći tako stisnula vrat da nije mogla reći ni riječi. Od- 
mah je poslala jednu sestru k njoj da bude uz nju i pomogne joj. 


TREĆA SVJEDOKINJA 


1. Sestra Filipa, kći pokojnog gospodina Leonarda de Gi- 
slerio, redovnica u samostanu San Damiano, izjavila je pod 
zakletvom da je i ona, četiri godine nakon što je sv. Klara 
pod dojmom propovijedi sv. Franje stupila u Red, također 
stupila u taj Red -i to zato jer joj je spomenuta svetica stavi- 
la pred oči kako je naš Gospodin Isus Krist radi spasenja 

ljudskoga roda trpio i smrću na križu umro. Time je svjedokin- 
ja bila tako potresena da je odlučila ući u samostan i skupa s 
njom činiti pokoru. I otada je ostala kod spomenute gospođe 
Klare sve do dana njezine smrti - otprilike trideset i osam godina. 

2. Ona je izjavila kako svetost života i čestitost ćudoređa 
blažene majke ne bi mogla niti ona, niti koja druga sestra, 
posvema i sasvim do kraja opisati. Jer ova gospođa Klara, 
koja je bila djevica od svoje mladosti, isto je, i kao od Go- 
spodina izabrana, ostala djevicom. Pa niti ona, svjedokinja, 
niti ostale sestre ni najmanje ne sumnjaju u njezinu svetost. 
Pače, još više, prije no što li je sv. Klara i stupila u Red, svi 
koji je poznaju držali su je za svetu, i to prije svega poradi 
velike čestitosti njezina života, kao i mnogih kreposti i milo- 
sti koje je Bog Gospodin u nju položio. 


Redovnički život sv. Klare u samostanu 


3. Svjedokinja je još nadodala da je Gospodin, nakon što 
je sv. Klara stupila prethodno u Red, njezine vrline i milosti 
još umnožio, jer je ona bivala sve poniznija i Bogu predani- 
ja, dobrostiva i uvelike zaljubljena u siromaštvo, Bila je po- 
stojana u molitvi, a njezin život i govor bijahu uvijek 
upravljeni na božanske stvarnosti. Ovo to više što ona svoj 
jezik i svoje uši ne bi stavljala u službu stvarima svijeta. 

4. Kažnjavala bi svoje tijelo grubim haljinama. Tako je često 
nosila komade odjeće od konjske dlake ili od dlaka iz kon- 
jskog repa. Posjedovala je samo jedan habit i jedan ogrtač iz po- 
luvunena jeftinog rupca. Njezin ležaj sastojao se od pruća od 
vinove loze; za neko vrijeme ona je s time bila zadovoljna. 

5. Također je krotila svoje tijelo na taj način što kroz tri 
dana u tjednu ne bi ništa jela, i to u ponedjeljak, srijedu i 
petak. Na ostale, pak, dane postila bi o kruhu i vodi. 

6. Ništa manje za to nije bila uvijek radosna u Gospodi- 
nu. Nikada je nisu mogli zapaziti smrknuta lica. Život joj je 
bio gotovo ravan anđeoskom. Gospodin joj je podario tako 
veliku milost da je ona veoma često mogla liječiti, iscjeljiva- 

ti svoje susestre kad su bile bolesne, i to tako da je nad nji- 
ma svojom rukom činila znak križa. 

7. Također je svjedokinja rekla da je ta blažena majka u 
velikoj mjeri imala svojstvo iskazivanja sućuti suzama, te da 
je imala mnogo samilosti prema sestrama i svima koji su u 
nevolji. Nadasve su joj dolazile suze kada bi primala tijelo 
našega Gospodina Isusa Krista. 

8. Na pitanje kako sve spomenute stvari znade, odgovori- 
la je da je ona, svjedokinja, bila treća sestra te gospođe Kla- 
re pa ju je poznavala od djetinjstva i od navedenoga 
vremena s njom stanovala, pa je navedene stvari i vidjela. 

9. Također je rekla da je poniznost blažene majke bila to- 
lika da je ona potpuno prezirala samu sebe, a njezin čelni 
položaj u odnosu na druge sestre sveo se na to da je htjela 
biti najneznatnija od svih, služila im je, donosila im vodu za 
ruke, vlastitim rukama prala klupe bolesnih sestara, čak je 
prala i noge sestara koje su obavljale izvanjsku službu. Je- 
dnom kada je prala noge neke samostanske vanjske sestre, 
htjela joj ih je poljubiti, a sestra ih je povukla. Premda to ni- 
je uradila prebrzo, ipak je povlačeći noge udarila svetu majku 
po ustima; bez obzira na to, svetica je poljubila u svojoj poniz- 
nosti taban navedene vanjske sestre. Na pitanje, kako znade to 
što je kazala, svjedokinja je odgovorila da je sama tamo bila. 


Sestra koja je izliječena od dubokoga čira 


10. Kad je ta svjedokinja upitana tko su bile sestre koje je 
blažena Klara izliječila znakom križa, rekla je: sestra Benve- 
nuta, kći gospođe Diambre, koja je dvanaest godina imala 
veliku ranu s donje strane ruke, koju zovu fistula ili duboki 
čir. Kad je spomenuta gospođa Klara nad njom učinila znak 
križa i izgovorila molitvu Gospodnju, naime Očenaš, sestra 
je bila izliječena od svoje rane. Također je svjedokinja rekla 
da je sestra Amata, redovnica u navedenome samostanu bila 
teško oboljela od vodene bolesti. Imala je groznicu i pod- 
buhnuto tijelo. Kad je od svete majke dobila znak križa i 

kad ju je ona rukama dodirnula, drugo je jutro bila zdrava, a 
tijelo joj je opet bilo vitko kao kod zdrave osobe. - Na pitan- 
je, odakle to znade, odgovorila je da je vidjela kako joj sveta 
majka čini znak križa i kako je dodiruje; a gledala je kako je 
sestra prije dugo bolovala, te vidjela kako je slijedećega da- 
na ozdravila i dalje bila zdrava. 

12. O ozdravljenju brata Stefana rekla je isto što i sestra 
Benvenuta, prethodna svjedokinja. 

13. Još je rekla: blažena je Klara voljela siromaštvo preko 
svake mjere. Kada bi samostanski skupljači milostinje doni- 
jeli čitave kruhove kao milostinju, ukorila bi ih i ispitala, ka- 
zavši: "Tko vam je dao te čitave hljebove?" A rekla bi to, jer 
joj je bilo draže dobiti komade kruha nego cijele hljebove. 

14. I nitko, ni papa ni biskup Ostijski nisu je mogli nago- 
voriti da prihvati neko vlasništvo. Povlasticu siromaštva, ko- 
ja joj je bila dodijeljena, štovala je veoma mnogo i dobro ju 
je savjesno čuvala skrbeći se da je ne izgubi. 


Kako je sveta Klara malog dječaka izliječila od groznice 


15. Navedena je svjedokinja također rekla da je mali 
dječak, sin gospodina Giovannija, odvjetnika, pravnoga za- 
stupnika sestara, imao visoku temperaturu. Doveli su ga na- 
vedenoj majci, svetoj Klari, a kad je ona nad njim načinila 
znak križa, ozdravio je. -Na pitanje odakle to zna, odgovori- 
la je da je bila nazočna kad je dječak došao i kad ga je 
blažena majka dodirnula i učinila nad njim znak križa. Na 
pitanje je li dječak pri dolasku imao groznicu i je li ga posli- 
je vidjela zdrava, odgovorila je da joj se činilo da ima grozni- 
cu, a i svi su govorili da je ima. 

Kasnije ga nije vidjela, jer je dječak otišao iz samostana. 
Ali je njegov otac rekao njoj da mu je sin odmah ozdravio. 


Kako je izliječila sestru Andreju od škrofula 


16. Ta je svjedokinja također rekla da je jedna od sestara, 
naime sestra Andrea iz Ferrare, bolovala od škrofula na vra- 

tu. Spomenuta gospođa Klara vidjela je u duhu kako sestra 
podliježe velikoj napasti da sama istisne škrofule, jer je htje- 
la da se tako izliječi. I jedne noći, ta je sestra Andrea, dok je 
bila dolje u spavaonici, vlastitim rukama tako stisnula vrat 
da nije mogla govoriti. To je saznala sveta majka u duhu. 
Odmah je zovnula ovu svjedokinju, koja je spavala u blizini. 
Rekla joj je: "Idi brzo dolje u spavaonicu, jer je sestra An- 
drea teško bolesna. Otvori jedno jaje i daj da ga popije, a 
kad opet bude mogla govoriti, dovedi je k meni!" I tako je 
bilo. A kad je gospođa Klara pitala sestru Andreu što je to s 
njom bilo i što je uradila, sestra Andrea nije htjela reći. Ta- 
da je spomenuta gospođa ispričala njoj sve po redu što se 
dogodilo. Vijest se je proširila među sestre. 


Kako je neku sestru izliječila od gluhoće i kako je 
oslobodila samostan od Saracena 


17. Također je svjedokinja rekla da je sveta Klara jednu 
sestru, po imenu Kristijanu, izliječila od gluhoće na jedno 
uho, od čega je dugo bolovala. 

18. Također je rekla: Kad su se sestre, u vrijeme rata u 
Asizu, veoma bojale da im ne dođu Tatari i Saraceni i drugi 
neprijatelji Boga i svete Crkve, počela ih je spomenuta 
blažena majka hrabriti govoreći: "Sestre moje i kćeri moje, 
ne bojte se, jer ako je Bog s nama, neprijatelji nam ne mogu 
ništa. Pouzdajte se u Gospodina našega Isusa Krista, jer će 
nas osloboditi; ja ću vam biti jamac da vam se ništa loše 
neće dogoditi; ako dođu, stavite mene ispred njih!" Kad su 
jednog dana neprijatelji doista došli razoriti grad Asiz, po- 
pelo se nekoliko Saracena na samostanski zid, pa skočište u 
samostan, te su se sestre veoma bojale. Ali ih je sveta majka 
ohrabrila, nije se obazirala na ratnu moć Saracena dok je 
govorila: "Ne bojte se, jer oni nam ne mogu naškoditi!" I 
kad je to rekla, postigla je zaštitu uz pomoć uobičajene mo- 
litve. Snaga te molitve bila je tako velika da su se spomenuti 
neprijateljski Saraceni udaljili ne napravivši nikakvu štetu, 

kao da ih je netko potjerao prije nego su na kući išta dirnuli. 
- Na pitanje kako zna te stvari, odgovorila je da je bila na- 
zočna. Na pitanje o mjesecu i danu, rekla je da se ne sjeća. 

19. Također je rekla ovo: kad je Vitales od Aversa po na- 
logu cara stigao s velikom vojskom da opkoli grad Asiz, 
došlo je do velika straha na temelju onoga što je gospođi 
Klari bilo dojavljeno. Grad je naime trebao biti zauzet i bio 
je u velikoj opasnosti. Taj je Vitales bio kazao da neće otići 
iz grada prije nego ga opljačka. Kad je to gospođa Klara 
čula, povjerila se Božjoj moći i dala pozvati sve sestre s na- 
logom da donesu pepela i pospu joj ga po cijeloj glavi, koju 
je bila ošišala. Tada je sama stavila pepeo na glave ostalih 
sestara i zapovjedila im da se predaju molitvi, kako bi Go- 
spodin Bog pristao osloboditi grad. I tako se dogodilo: slije- 
dećeg dana, još za vrijeme noći, udaljio se spomenuti 
Vitales s čitavom svojom vojskom. 

20. Ta je svjedokinja još rekla ovo: kad je spomenuta go- 
spođa i sveta majka bila blizu smrti -bilo je to jedne večeri u 
noći na subotu- počela je govoriti i rekla slijedeće: "Idi u mi- 
ru, jer ćeš imati dobru pratnju; onaj tko te je stvorio, prvo te 
je posvetio, a nakon što te je stvorio, poslao ti je Duha Sve- 
toga i uvijek te štitio kao majka dijete koje ljubi." Još je re- 
kla mnogo, a o Svetome je Trojstvu govorila tako 
dubokoumno da je sestre više nisu mogle valjano slijediti. 

21. Ita je svjedokinja rekla jednoj sestri koja je bila blizu: 
"Ti imaš dobro pamćenje, zapamti dobro što kaže gospođa 
Klara." A kad je gospođa Klara čula te riječi, rekla je prisut- 
nim sestrama: "Vi ćete zadržati u pamćenju ove stvari koje 
ja sada govorim samo ukoliko vam to dopusti Onaj koji mi 
daje da ih iskažem." 

22. Jedna je sestra, naime sestra Anastazija, zapitala go- 
spođu Klaru s kime je ona ili kome je ona sprijeda spome- 
nute riječi govorila Klara joj odgovori: "Govorim svojoj duši." 

23. Ta je svjedokinja još dodala da je Klara cijelu noć 
uoči dana u kojemu se rastala od života, sestre opominjala i 

s njima govorila. Na kraju je izrekla ispovijed, i to tako lije- 
po i dobro da je svjedokinja rekla kako nikad prije nije bila 
čula nešto takvo. A izrekla je tu ispovijed zato, jer ju je 
mučila sumnja da nije možda u nekoj stvari prekršila vjeru 
koju je obećala na krštenju. 

24. I došao je papa Inocent da je posjeti u njezinoj teškoj 
bolesti. Poslije je rekla sestrama: "Kćeri moje, hvalite Go- 
spodina, jer mu ni nebo ni zemlja ne mogu dovoljno zahva- 
liti za veliko dobročinstvo koje sam primila od njega: danas 
sam ga primila u svetome otajstvu i vidjela sam njegova 
namjesnika." - Na pitanje kako znade te stvari, odgovorila je 
da je sve to vidjela i bila pri tome nazočna. - Na pitanje koli- 
ko je vremena proteklo od tih događaja do smrti gospođe 
Klare, odgovorila je: malo dana. 

24. Spomenuta je svjedokinja još kazala da se je gospođa 
Klara tako snažno unosila u razmatranje da bi na Veliki pe- 
tak, kad bi se udubila u muku Gospodinovu, taj cijeli dan i 
velik dio slijedeće noći bila gotovo sasvim izvan sebe. 

26. O posudi s uljem kazala je isto što su prethodne svje- 
dokinje pod prisegom iskazale, kao što smo čuli. 

27. Kad smo je pitali i o drugim sestrama koje su bile izli- 
ječene, odgovorila je da ih je još više bilo izliječeno, ali su u 
međuvremenu umrle. 


Pretkazivanje budućih stvari 


28. Još je rekla spomenuta svjedokinja da je gospođa Kla- 
ra sestrama pričala ovo: kad je njezina majka bila s njom no- 
seća, išla je jednom u crkvu; i kad je stajala pred križem i 
pobožno molila, usrdno je zamolila Boga da joj pomogne u 
tegobi porođaja. Tada je čula glas koji joj je rekao: "Rodit 

* ćeš svjetlost, koja će jarko obasjati svijet." 

29. Gospođa je Klara također pričala kako je jednom 
sanjala da svetome Franji nosi posudu s toplom vodom i 
ubrus za sušenje ruku. Penjala se uz visoke stepenice, ali je 
to išlo tako lako kao da hoda po ravnoj zemlji. Kad je došla 

svetome Franji, svetac uzme bradavicu sa svojih prsiju i reče 
djevici Klari: "Dođi, uzmi i siši!" A kad je posisala, svetac joj 
reče da smije sisati još jednom; što je tada sisala, bilo je tako 
slatko i tečno da se opisati ne može. A kad je posisala, osta- 
la je ona okruglina, to jest otvor prsiju iz kojega mlijeko 
teče, među usnama blažene Klare. A kada je to što joj je 
ostalo u ustima uhvatila rukama, učinilo joj se da je sjajno i 
blještavo zlato, tako da se je cijela mogla u tome ogledati, 
kao u zrcalu? 


Čudesni prijenos, koji je čula sveta Klara 


30. Spomenuta gospođa Klara još je pričala kako u noći 
nedavno minuloga blagdana Rođenja Gospodinova nije 
zbog teške bolesti mogla ustati i otići u kapelu. Sestre su 
kao obično otišle na matutin (molitva po časoslovu u rano 
jutro, a kod klarisa u ponoći, sastoji se od čitanja, psalama i 


9. O ovome snu ili snoviđenju napisao je znanstveni rad njemački 
franjevac Reinhold Haskamp. Polazeći ispravno od Jungova 
učenja da se svaki san sastoji od simbola, Haskamp predlaže 
slijedeće simboličko razrješenje elemenata navedenoga 
sna:Voda koju Klara nosi, zajedno s lanenim ručnikom, na 
razini neposrednog realizma znači Klarinu spremnost da 
pomogne bolesnom (ranjenom, onemoćalom) Franji. Ali u 
kontekstu svega što nam je poznato o njima, voda znači vodu 
života, Klarina života što ga ona hoće Franji pokloniti. Onda joj 
Franjo zauzvrat daruje također jedan životvorni "napitak"...? 
Taj joj "napitak" daje neizrecivu radost svojom slatkoćom, kao 
što joj je inače u životu susret s Franjom omogućio slatkoću 
mističnoga susreta s Bogom. "Neizreciva slatkost koju Klara u 
snu pije simbol je božanskoga života, koji Klara u sebe uzima." 
Ta se simbolika dalje pojašnjuje nastavkom sna. Nakon pijenja 
Klari ostaje među usnama nešto zlatno. Zlato je od pamtivijeka 
simbol božanskog. Klara je došla u dodir s božanskim.Klara s 
poštovanjem uzima to zlato u ruke. Gledajući ga vidi u njemu 
svoje lice kao u ogledalu. Klara tu vidi svoje vlastito ja. Kao što 
osoba koja ljubi vidi sebe u ljubljenome kao u nekom ogledalu, 
tako Klara po Franji spoznaje sebe, ali susrećući Franju nailazi 
u dubini duše na božansko ogledalo u kojemu spoznaje višu bit 
sebe. 

antifona) i ostavile je samu. Uzdahnula je tada gospođa Kla- 
ra i rekla: "O Gospodine i Bože, pogledaj kako su me na 
ovom mjestu ostavili samu uz tebe!" I iznenada je čula glaz- 
bene instrumente i izmjenično pjevanje i čitav oficij braće u 
crkvi svetoga Franje, kao da je sama tamo nazočna. 

O tim i mnogim drugim čudesima, za koja je znala po 
pričanju i po čuvenju, pričala je ta svjedokinja, a pripisuju 
se spomenutoj gospođi Klari, koja je bila prva majka i opa- 
tica samostana San Damiano i uopće prva u tome Redu. Bi- 
la je plemenita roda i iz plemićke obitelji, bogata 
zemaljskim dobrima; ali je siromaštvo voljela tako jako da 
je svoje cijelo nasljedstvo prodala i novac podijelila siroma- 
sima. A voljela je ovaj Red tako puno da nije ni u najmanjoj 
stvari odstupala od opsluživanja pravila, pa ni kad je bila 
bolesna. 

32. I na kraju svoga života pozove sve sestre i ukaže im 
veoma energično na obdržavanje povlastice siromaštva. 
Čeznutljivo je željela da dobije u ruke bulu kojom se pravilo 
Reda potvrđuje, kako bi tu bulu mogla poljubiti a onda sli- 
jedećega dana umrijeti. Kako je čeznula, tako joj se dogodilo. 
Došao je brat s bulom, koju je ona uzela sa strahopoštovan- 
jem. Premda je bila blizu smrti, sama je bulu podigla do 
usta, da bi je poljubila. A onda, slijedećega dana, ode spo- 
menuta gospođa Klara iz ovoga života ka Gospodinu, zaista 
sjajna kao što joj ime kaže (clara = sjajna), bez mrlje, bez 
zamračenosti grijehom, u sjaj (claritudo) vječnoga svjetla. 
Ta svjedokinja, sve sestre i svi ostali koji su znali za Klarinu 
svetost, tu su činjenicu smatrali nedvojbenom. 

ČETVRTA SVJEDOKINJA 


1. Sestra AMATA, KĆI GOSPODINA MARTINA DA 
COCORANO, redovnica u samostanu San Damiano, iska- 
zala je pod prisegom da se približno dvadeset pet godina na- 
lazi u tome Redu. Poznavala je svetu Klaru i stupila je u 
Red na poticaj i ohrabrenje te svetice. Sveta je Klara rekla 
da je za nju, Amatu, izmolila u Boga milost da ona ne osta- 
ne u svijetu. A ova je svjedokinja bila rođena nećakinja te 
svetice, pa je stoga u njoj gledala drugu majku. 

2. Svjedokinja je poznavala Klarin život i čula je kako se 
obratila i kako je stupila u Red na poticaj i nakon propovi- 
jedi svetoga Franje. Cak i prije stupanja u Red, Klara je od 
svih koji su je znali bila smatrana sveticom zbog mnogih mi- 
losti i kreposti kojima ju je Bog obdario - tako je o njoj čula 
od ljudi. 

3. I nakon što je svjedokinja stupila u Red, bila je uvijek s 
njom zajedno, stoga je znala za svetost njezina životnoga 
preokreta. Tu svetost, koja se sastojala u Božjim darovima i 
u krepostima kojima je Bog Klaru obdario, svjedokinja ni- 
kako nije umjela opisati, jer su u Klari bile sjedinjene sve 
kreposti: najuzvišenije djevičanstvo, dobrota, blagost, sućut 
prema sestrama i svakome drugom. 

4. Klara je trajno bila u molitvi i meditaciji, a kad bi se 
vratila s molitve, lice joj je izgledalo blistavije i ljepše nego 
sunce. Iz njezinih je riječi tekla neopisiva slatkoća, i to u to- 
likoj mjeri kao da već živi u nebu. 

5. U štedljivosti glede jela bila je tako stroga da se činilo 
kao da su to jelo blagovali anđeli. Trapila je svoje tijelo doi- 
sta tako da tri dana u tjednu, ponedjeljkom, srijedom i pet- 
kom, nije ništa jela, a u druge dane samo kruh i vodu, dok 
nije sveti Franjo drukčije odredio. 

PETA SVJEDOKINJA 


1. Sestra CHRISTIANA, kći gospodina CHRISTIANA 
DE PARISSE, redovnica u samostanu San Damiano, iska- 
zala je pod prisegom da je na jedno uho dugo bila gluha; na- 
kon što je rabila mnoge lijekove, koji joj ništa nisu pomogli, 
obilježila je sveta Klara njezinu glavu znakom križa i dodir- 
nula joj je uho. Tako joj se uho otvorilo, te je mogla vrlo 
dobro čuti. - Na pitanje prije koliko se vremena to dogodilo, 
odgovorila je da je to bilo prije otprilike godinu dana. - Na 
pitanje u kojem se mjesecu i kojega dana dogodilo, odgovo- 
rila je: u lipnju ili srpnju, dana se ne sjeća. 

2. Također je svjedokinja rekla da nema riječi kojima bi 
mogla opisati svetost života gospođe Klare i čestitost njezi- 
na vladanja, što je značilo da je svjedokinja čvrsto uvjerena 
da je gospođa Klara bila bogata milostima i vrlinama, kao i 
svetim djelima. Svjedokinja je smatrala da sve što bi se o 
svetosti neke svete žene nakon Djevice Marije moglo reći, 
vrijedi doista i za svetu Klaru; ali njoj je nemoguće nabrojiti 
sve njezine kreposti i milosti. 

3. O izlječenju rana sestre Benvenute rekla je isto što i 
prijašnja svjedokinja, sestra Amata. 

4. Također je rekla da još nije prošlo ni sedam godina ot- 
kako je došla u samostan. 

5. Također je rekla da su jednom na spomenutu gospođu 
Klaru pala vrlo teška samostanska vrata. Jedna je sestra, 
imenom sestra Angeluccia od Spoleta, glasno kriknula od 
straha da je gospođa Klara možda mrtva, jer sama nije mo- 
gla podići vrata koja su potpuno ležala na gospođi Klari. 
Stoga je ova svjedokinja zajedno s drugim sestrama dotrčala 
tamo; svjedokinja je vidjela da vrata još leže na njoj. A bila 
su tako teška da su ih tri brata jedva podigla i vratila na nji- 
hovo mjesto. Pa ipak, gospođa Klara je rekla da joj nije 
ništa: bilo joj je kao da je na nju pao ogrtač. - Na pitanje 

prije koliko se vremena to dogodilo, odgovorila je: prije ot- 
prilike sedam godina, u srpnju, u tjednu svetoga Petra. 


ŠESTA SVJEDOKINJA 


1. Sestra CECILIJA, kći gospodina GUALTIERI CAC- 
CIAGUERRA od SPELLA, redovnica u samostanu San 
Damiano, iskazala je pod prisegom da je o gospođi Klari 
svete uspomene, prijašnjoj opatici navedenoga samostana, 
čula prije otprilike četrdeset tri godine. Tri godine nakon 
toga ta se je svjedokinja zaredila: tri godine otkako se je za- 
redila spomenuta gospođa Klara na poticaj propovijedi sve- 
toga Franje. A ta je svjedokinja ušla u samostan na poticaj 
gospođe Klare i brata Filipa blažene uspomene. I od toga 
vremena, ima tome četrdeset godina, stajala je pod svetim 
vodstvom spomenute gospođe Klare, čiji je život bio pohva- 
lan i čudesan. Svjedokinja nije kadra primjereno izvijestiti o 
svetom redovničkom životu gospođe Klare. 

2. Jer nju je Bog izabrao kao majku djevica i kao prvu i 
najotmjeniju poglavaricu Reda, kako bi štitila svoje stado i 
kako bi svojim primjerom ostale sestre u samostanima toga 
Reda krijepila u održavanju zavjeta. I bila je doista nadasve 
revna u hrabrenju svojih sestara i u skrbi za njih, jer je dije- 
lila patnje s bolesnim sestrama. Bila je revna i u služenju se- 
strama, jer se je krotko klanjala i pred najneznatnijim 
vanjskim sestrama, a sebe je uvijek prezirala. 

3. Bila je sva u molitvi, do neba se dizala u kontemplaciji, 
tako da bi joj ponekad, kad se vraćala s molitve, lice blješta- 
vije sjalo nego obično, a iz usta bi joj strujila neka slatkoća. 

4. Pri molitvi bi prolila obilje suza, a sa sestrama je poka- 
zivala duhovnu radost. Nikada nije bila ljutita, radije je 
upravljala sestrama velikom blagošću i dobroćudnošću; 
kadšto, ako je bilo potrebno, ukorila bi sestre diskretno. 

5. Nikada nije štedjela svoje tijelo, prije će biti da je bila 
nadasve opora prema njemu glede ležaja i odjeće; a u jelu i 
pilu bila je nadasve sitnih zahtjeva, pa se je činilo da živi po- 
put anđela i njezina je svetost bila očigledna za sve one koji 
su je poznavali ili o njoj čuli. - Na pitanje kako te stvari zna, 
odgovorila je da je otprilike četrdeset godina s njom stano- 
vala i promatrala njezin osobni i redovnički život. A to ne bi 
bilo moguće da Gospodin nije gospođu Klaru preobilno ob- 
dario navedenim i mnogim drugim milostima, za koje nema 
riječi, a kojima ju je Gospodin uresio. 

6. Također je rekla da je navedena gospođa Klara bila 
prožeta takvim žarom duha da je za ljubav Gospodnju htjela 
pretrpjeti mučeništvo. To se je pokazalo kad je saznala da 
su neka braća pretrpjela mučeničku smrt u Maroku: rekla je 
da bi htjela tamo ići. Zbog toga je ova svjedokinja plakala. 
Bilo je to prije nego je gospođa Klara teško oboljela. - Na 
pitanje tko je bio nazočan razgovoru o mučeništvu, odgovo- 
rila je da su one koje su bile nazočne već umrle. 

7. O poniznosti spomenute svetice, o tvrdoći ležaja i opo- 
rosti odjeće, o uzdržljivosti i postu rekla je isto što je već ka- 
zala sestra Filipa. I još je osim toga dodala da je gospođa 
Klara vlastoručno prala stolice bolesnih sestara, gdje je po- 
nekad bilo glista. Pritom, kako reče svjedokinja, nije navu- 
kla na sebe neugodan vonj, nego prije neki ugodni miris. 

8. Također je rekla da je Bog dao gospođi Klari milost po ko- 
joj je ona vlastoručno činila znak križa nad sestrama i tako izli- 
ječila od bolesti razne sestre kao sestru Amatu, sestru Benvenutu, 
sestru Kristijanu, sestru Andreu, kao što je već prije posvje- 
dočila spomenuta sestra Filipa. A Klara je i ovu svjedokinju, 
sestru Ceciliju, izliječila, kao što je već izjavila sestra Amata. 

9. Vidjela je i neke druge osobe koje su bile dopremljene 
u samostan spomenutoj svetoj majci, da ih izliječi. Ona je 
nad njima napravila znak križa i bile su izliječene. Ali ona 
ne zna te ljude po imenu, jer ih nije nikad vidjela ni prije ni 
poslije. Uvijek je bila zatvorena u klauzuri samostana. 

10. O ljubavi prema siromaštvu i o snazi molitve gospođe 
Klare i o oslobođenju grada i samostana rekla je isto što i 
sestra Filipa. 

11. Još je kazala da su sestre, po nalogu svete majke, kad 
god bi zaprijetila neka opasnost, tražile spas u molitvi. 

12. Još je ova svjedokinja kazala da je od majke svete 
Klare čula slijedeće: kad je ovu kćerku nosila pod srcem i 
stala ispred križa da zamoli Gospodina pomoć u opasnosti 
porođaja, čula je glas koji joj je rekao da će roditi sjajnu 
svjetlost koja će silno obasjati svijet. - Na pitanje kada je to 
od nje čula, odgovorila je da je to bilo nekako u ono doba 
kada je sveti Franjo ostavio ovaj svijet. 

13. Također je rekla o snoviđenju prsiju svetoga Franje 
isto što i sestra Filipa, samo se nije mogla sjetiti onoga što 
je Filipa rekla o grudnoj bradavici koju je sveta Klara držala 
u ustima. 

14. Također je rekla da navedena gospođa Klara nije 
htjela ni trena biti besposlena, čak ni u vrijeme svoje bolesti, 
zbog koje je otišla iz života. Tražila je da je u krevetu podi- 
gnu kako bi mogla sjesti, pa se je prihvaćala ručnoga rada s 
razbojem. Iz tkiva bi onda dala napraviti fino sukno, od ko- 
jeg su zatim bili sačinjeni mnogi tjelesnici (korporali) kao i 
tuljci za čuvanje svetih stvari, koji su bili obloženi svilom ili 
baršunom. Slala ih je asiškome biskupu, da ih blagoslovi. 
Onda ih je slala crkvama grada Asiza i biskupije asiške. Po 
mišljenju svjedokinje ti su predmeti bili predani svim crkva- 
ma. 

15. Također je rekla da je spomenuta gospođa Klara po- 
sjedovala proročanski duh. Jednog je dana sveti Franjo po- 
slao pet žena s time da budu primljene u samostan. Sveta 
Klara se digne da ih dočeka, i uzme četiri, ali petu nije htjela 
uzeti. Rekla je da ona u samostanu neće izdržati pa makar 
ostala tri godine na privikavanju. Ali nakon što ju je zbog 
njezina velikog navaljivanja ipak uzela, spomenuta je žena 
ostala samo pola godine. - Na pitanje tko je bila ta žena, od- 

govorila je da je to bila gospođa Gasdia, kćerka gospodina 
Taccola. A to se dogodilo dok je sveti Franjo još bio na 
životu. - Na pitanje tko je bio nazočan kada je sveta Klara 
izgovorila te riječi, odgovorila je da je bila nazočna sestra 
Agneza, njena sestra, koja je nedavno umrla; drugih se se- 
stara ne sjeća. 


O čudesu s hranom 


16. Također je rekla da su jednoga dana sestre imale sa- 
mo pola kruha, jer je druga polovica bila poslana braći koja 
su stanovala izvan samostana. Tada je spomenuta gospođa 
Klara zapovjedila ovoj svjedokinji da polovicu kruha ra- 
zreže u pedeset kriški i odnese sestrama, koje su krenule k 
stolu. Tada reče ova svjedokinja spomenutoj gospođi Klari: 
"Da bi se od ovoga kruha napravilo pedeset kriški, bilo bi 
potrebno ono Gospodinovo čudo s pet hljebova i dvije ribe." 
Ali gospođa Klara reče: "Idi samo i učini kako sam ti kaza- 
la." I tako je Gospodin onaj kruh toliko povećao da je od 
njega izrezala pedeset dobrih i velikih kriški, kao što je sveta 
Klara bila naredila. 

17. Glede vrata koja su pala na gospođu Klaru, a ona 
zbog toga nije pretrpjela nikakvu štetu, iskazala je isto što i 
sestra Christiana. Još je dodala da je i sama vidjela kako vra- 
ta leže na Klarinu tijelu. 


SEDMA SVJEDOKINJA 


1. Sestra BALVINA, KĆERKA GOSPODINA MARTI- 
NA DA COCORANO, redovnica u samostanu San Damia- 
no, iskazala je pod prisegom da je u samostanu San 
Damiano provela više od trideset šest godina, pod upravom 
gospođe Klare svete uspomene, tadašnje opatice spomenu- 
toga samostana, čiji je život i redovništvo Gospodin Bog 
okitio tolikim darovima i krepostima, koje ona nikako ne bi 
mogla nabrojati. 

2. Jer ta je gospođa ostala djevicom od rođenja. Među se- 
strama je bila najponiznija od svih, a revnost duha bila joj je 
tako velika da bi bila rado pretrpjela mučeničku smrt za lju- 
bav Božju, da obrani svoju vjeru i svoj Red. Prije nego je 
oboljela, imala je želju ići u zemlju Maroko, gdje su, kako se 
govorilo, braća pretrpjela mučeništvo. - Na pitanje odakle 
zna te stvari, svjedokinja je odgovorila da je cijelo navedeno 
vrijeme s njom stanovala i da je vidjela kakvu je ljubav pre- 
ma vjeri i Redu spomenuta gospođa pokazivala. 

3. Kazala je da je bila nadasve revna i veoma predana u 
molitvi i u razmatranju, a i u opominjanju sestara - na to je 
svraćala svu svoju pozornost. 

4. O Klarinoj poniznosti, snazi njezine molitve, jedno- 
stavnosti odjeće i ležaja, odricanju i postu rekla je sve ono 
što je rekla sestra Filipa osim za krevet od šiblja, koji nije 
vidjela, ali je znala da se je govorilo kako je Klara neko vri- 
jeme takav ležaj imala. Ipak je vidjela da je Klara kao ležaj 
imala neku vrlo grubu dasku. 

5. I o čišćenju stolice bolesnih sestara rekla je isto što i 
sestra Cecilija. 

6. O oslobođenju grada Asiza, što ga je bio opkolio Vita- 
les de Averse, i o oslobođenju samostana od Saracena i dru- 
gih neprijatelja snagom molitve - rekla je isto što i sestra 
Filipa. 

7. I o čudesima koja su učinjena nad sestrama nakon što 
je Klara nad njima svojom rukom načinila znak križa - rekla 
je isto što i spomenuta sestra Filipa. I još je dodala da je na 
isti način bila izliječena i sestra Benvenuta iz Perugie, kojoj 
je bolest bila oduzela dar govora: i nad njom je spomenuta 
svetica načinila znak križa. - Na pitanje odakle to znade, od- 
govorila je da je čula od nje same. 

8. O Klarinoj ljubavi prema siromaštvu i o povlastici siro- 
maštva rekla je isto što i spomenuta sestra Filipa. 

9. Također je ova svjedokinja rekla da je od navedene go- 
spođe Klare čula kako je Klara u noći neposredno nakon 

blagdana Rođenja Gospodinova čula moljenje matutina, 
božanski oficij, koji se one noći održavao u crkvi svetoga 
Franje, kao da je sama bila tamo. Stoga je rekla svojim se- 
strama: "Ostavile ste me samu kad ste otišle u kapelu da bu- 
dete na matutinu, ali se Gospodin za mene dobro pobrinuo, 
jer se nisam mogla maknuti iz kreveta." 

Još je kazala da je od spomenute gospođe Klare čula o 
snu s grudima svetoga Franje, kao što je kazala sestra Filipa. 

11. Također je kazala da zbog svojih skromnih mogućno- 
sti ne bi znala opisati ni na koji način sve dobro i sve krepo- 
sti koje su bile u svetici, naime njezinu poniznost, dobrotu, 
strpljivost i druge vrline, kojih je imala u izobilju, tako da 
svjedokinja čvrsto vjeruje kako od Djevice Marije do danas 
nije bilo žene s većim zaslugama nego što su zasluge ove go- 
spođe. - Na pitanje odakle to zna, odgovorila je da je u živo- 
topisima raznih drugih svetaca čula o njihovoj svetosti, ali 
da je kod ove gospođe Klare sama promatrala svetost njezi- 
na života tijekom čitava navedenoga vremena, osim jedne 
godine i pet mjeseci, kad je po nalogu svete Klare boravila u 
samostanu u Arezzu, u pratnji jedne žene, koja je tamo bila 
poslana. A budući da je ova svjedokinja bila rođena 
nećakinja svete Klare, obraćala je brižljivu pozornost na 
njezin život i njezine navike. Dok je promatrala taj život, iz- 
gledao joj je nadasve čudesnim. - Na pitanje zašto joj je iz- 
gledao tako čudesnim, odgovorila je: zbog tako velikoga 
odricanja od svega, koje čovjek sam po sebi, po njezinu 
mišljenju, ne može ostvariti, kao i zbog drugih gotovo neiz- 
brojivih divnih stvari, koje je Bog u njoj i preko nje proiz- 
veo, kao što je sprijeda već kazano. 

Kako je jednu sestru izliječila od bolova, od groznice i 

od čira 

12. Svjedokinja je još dodala da je sama, dok je bila bole- 


sna, jedne noći puno patila zbog žestoka bola u bedru: 
počela je jadikovati i plakati. A ova gospođa Klara ju je upi- 


106 


PROCES KANONIZACIJE SVETE KLARE 


tala što joj je. Nato joj je svjedokinja rekla što je boli. Časna 
majka se nagnula nad bedro točno na bolnome mjestu, a za- 
tim je tu stavila rubac koji je imala na glavi: bol je odmah 
potpuno prestala. - Na pitanje kada se je to dogodilo, odgo- 
vorila je: ima tome nešto više od dvanaest godina. - Na pi- 
tanje tko je pritom bio nazočan, odgovorila je da je ona, 
svjedokinja, bila s njom sama u sobi gdje je ona obično osta- 
jala u molitvi. Mjeseca, dana ili noći više se ne sjeća, 

13. Drugom prilikom, prije navedenoga vremena, ta je 
svjedokinja bila po svetoj Klari izliječena od uporne grozni- 
ce i od čira na desnoj strani grudi, koji je bio tako opak da 
su sestre mislile da će umrijeti. Tome ima već dvadeset godi- 
na. - Na pitanje koliko dugo je to imala, odgovorila je: tri 
dana. 

14. Također je ta svjedokinja kazala da je čula za neku 
ženu koju je Gospodin po zasluzi spomenute svetice oslobo- 
dio od pet demona. - Na pitanje odakle je bila ta žena odgo- 
vorila je da je bila iz Pize. To je pričala ona žena koja je 
došla u samostan, onamo gdje se sa sestrama razgovara i 
izriče hvala Bogu i rečenoj svetici. -Na pitanje kada je to bi- 
lo, odgovorila je: ima tome otprilike četiri godine. I ta je 
žena rekla da su demoni vikali: "Izgorjesmo od molitava one 
svetice!" 


OSMA SVJEDOKINJA 


1. Sestra LUCIJA IZ RIMA, redovnica u samostanu San 
Damiano, iskazala je pod prisegom da su svetost i dobrota 
gospođe Klare, svojedobne opatice samostana San Damia- 
no, bile tako velike da ih ona nikako ne bi mogla posve opi- 
sati. - Na pitanje u čemu su se ta svetost i ta dobrota 
pokazale, odgovorila je da su se pokazale u velikoj ponizno- 
sti, u njezinoj blagosti, pravednosti i strpljivosti. 

2. Na pitanje koliko dugo je u samostanu, odgovorila je: 
što se tiče njezinih dobrih djela, čini joj se da je ovdje tek 

kratko vrijeme; ali što se tiče vremenskoga trajanja njezina 
boravka, ona se ne sjeća točno. Jer ju je gospođa Klara za 
ljubav Božju uzela u samostan kad je još bila vrlo malena. I 
rekla je da je uvijek vidjela kako gospođa Klara vodi život 
velike svetosti. 

3. Na pitanje kakva je to svetost, odgovorila je: um- 
rtvljenje tijela i velika strogost života. Svetica je nastojala, 
koliko je mogla, Bogu se svidjeti, a svoje sestre upućivati u 
ljubav Božju; bila je u velikoj skrbi za duhovnu i tjelesnu 
dobrobit sestara. Svjedokinja je još dodala: kad ne bi raspo- 
lagala znanjem o drugim sveticama, ne bi joj bilo moguće 
izraziti onu dobrotu i svetost koju je vidjela kod te gospođe 
Klare. 

4. I još je rekla da je čula kako je Gospodin njenom za- 
slugom izliječio više sestara. Ali sama nije bila pritom na-+ 
zočna, jer je bila bolesna. 


DEVETA SVJEDOKINJA 


1. Sestra FRANCESCA, KĆI GOSPODINA CAPITA- 
NEA DA COL DE MEZZO, redovnica u samostanu San 
Damiano, iskazala je pod prisegom da je u doba kada je sve- 
ta Klara bila opatica navedenoga samostana provela tamo 
dvadeset jednu godinu i još one mjesece koji su protekli na- 
kon svibnja. Kazala je da se ne osjeća sposobnom, pa ni ka- 
da bi posjedovala onoliko mudrosti koliko Salomon i 
onoliko rječitosti koliko sveti Pavao, posve opisati dobrotu i 
svetost koju je gledala kod svete Klare tijekom čitava spo- 
menutoga vremena. 

2. Na pitanje što je na njoj vidjela odgovorila je: jednom 
kad su Saraceni prodrli u unutarnje dvorište samostana, sve- 
ta je Klara dala da je prenesu do vrata blagavaonice i da se 
ispred nje nosi škrinjica u kojoj je bilo sveto otajstvo Tijela 
Gospodina našega Isusa Krista. I kad se je prostrla po zemlji 

na molitvu, molila je ležeći u suzama i izrekla, između osta- 
loga, slijedeće riječi: "Gospodine, zaštiti ti ove svoje službe- 
nice, jer ja ih sama ne mogu zaštititi." Tada je svjedokinja 
čula glas čudesne slatkoće koji je rekao: "Uvijek ću te štiti- 
ti". Tada je navedena gospođa (Klara) molila i za grad, go- 
voreći: "Gospodine, udostoj se obraniti i ovaj grad." I opet je 
odjeknuo isti glas i kazao: "Grad će morati izdržati mnoge 
pogibelji, ali će biti zaštićen." Tada se spomenuta gospođa 
obrati sestrama i reče im: "Ne bojte se, jer ja sam vaš jamac 
da vam se ništa loše neće dogoditi, pa ni u budućnosti, u 
drugom vremenu, dokle god budete slušale Božje zapovije- 
di". I tada se Saraceni povukoše na način da nisu učinili ni- 
kakve štete ni nevolje. - Na pitanje prije koliko se vremena 
to dogodilo odgovorila je da se ne sjeća. - Na pitanje o mje- 
secu, danu i satu je rekla: u mjesecu rujnu, i to, kako joj se 
čini, u petak oko trećega sata. - Na pitanje tko je pritom bio 
nazočan odgovorila je: sestre koje su se nalazile u molitvi. - 
Na pitanje koje su druge sestre čule taj glas, odgovorila je 
da je čula ona, svjedokinja, i još jedna sestra, koja je već um- 
rla, jer su obje pridržavale gospođu Klaru. Na pitanje kako 
zna da je ta druga sestra također čula onaj glas, odgovorila 
je da joj je sestra to kazala. One večeri ih je pozvala sveta 
Klara k sebi i zapovjedila im da to nikome ne kažu dok ona 
Živi. - Na pitanje kako se zvala sestra o kojoj je rekla da je 


umrla, odgovorila je da se je zvala sestra Iluminata iz Pize. 


3. Također je rekla da je netko jednom pripovijedao go- 
spođi Klari kako se grad Asiz treba predati (neprijatelju). 
Tada je gospođa zovnula svoje sestre i rekla im: "Mi smo od 
ovoga grada primile mnoga dobročinstva i zato moramo 
moliti Boga da ga zaštiti." I stoga je zapovjedila da sestre 
drugi dan rano dođu k njoj. Sestre su došle rano kako je bilo 
zapovjeđeno. Kad su sve došle, dade spomenuta gospođa 
donijeti pepela i prvo skine sama sve marame s glave, a on- 
da naredi sestrama da učine isto. Tada uzme pepela i prospe 
prvo sama veliku količinu po glavi, koju je upravo bila dala 

ošišati. Zatim prospe pepeo po glavama svih sestara. Kad je 
to uradila, naloži im da pođu u kapelu na molitvu. I tako se 
je dogodilo da je ona napadačka vojska ujutro slijedećeg da- 
na potučena i da je poražena otišla. I otad više nikakva voj- 
ska nije opsjedala grad Asiz. U onaj dan molitve održavale 
su sestre apstinenciju tako da su postile o kruhu i vodi. A 
neke od njih nisu u taj dan jele uopće ništa. - Na pitanje ka- 
da se to dogodilo, odgovorila je: u doba Vitalesa de Aversa. 

4. Također je rekla ovo: jednom, na prvi dan svibnja, vid- 
jela je svjedokinja u krilu gospođe Klare, pred njezinim gru- 
dima, jedno tako divno dijete da ona nije kadra opisati 
njegovu ljepotu. Gledajući to dijete osjećala je neizrecivu 
ljupkost i slatkoću. Bez imalo sumnje je vjerovala da je to 
dijete Sin Božji. Također je rekla da je tada nad glavom go- 
spođe Klare vidjela dva krila, sjajna kao sunce, koja su 
kadšto išla u visinu, a kadšto ogrtala glavu rečene gospođe. - 
Na pitanje jesu li druge sestre to vidjele odgovorila je da je 
vidjela samo ona i da to nije povjerila nikome, pa i sada ne 
bi to odala kada se ne bi radilo o časti svete majke. 

5. Također je svjedokinja pripovijedala kako je spomenu- 
ta sveta Klara znakom križa i molitvama izliječila sestru 
Benvenutu, kćerku gđe Diambre, od rane ispod podlaktice, 
a sestru Kristijanu od gluhoće, kao što je sestra Filipa prije 
iskazala, a i sestra Kristijana je to sama o sebi kazala. 

6. Također je rekla da je vidjela kako je jednoga dana 
sinčić gospodina Giovannija, majstora Giovannija iz Asiza, 
bio doveden u samostan spomenutoj svetoj Klari. Dijete je 
imalo groznicu i škrofule, a svetica je nad njim učinila znak 
križa, dodirnula ga i tako je dijete bilo oslobođeno tih bole- 
sti. - Na pitanje odatle to zna odgovorila je da je poslije čula 
kako je otac na prozoru za razgovor rekao da je njegovo di- 
jete odjednom bilo oslobođeno zla. A svjedokina nikad nije 
vidjela to dijete prije nego je bilo dopremljeno svetoj Klari. 
Međutim, nakon kratkoga vremena vidjela ga je kako se 
vraća u samostan izliječeno. - Na pitanje koliko je dijete bi- 


110 





PROCES KANONIZACIJE SVETE KLARE 


lo staro odgovorila je: pet godina. -Na pitanje kako se dijete 
zvalo rekla je da ne zna. 

7. Također je svjedokinja rekla da je sama bolovala od 
vrlo teške bolesti koja joj je udarila u glavu, pa je morala 
puno zapomagati; gubila je i pamćenje. Ona se zavjetovala 
ovoj svetoj majci, kad je majka bila blizu smrti i ostavila 
ovaj svijet, te je odmah bila oslobođena bolesti. Otada ne 
osjeća više ni traga od one bolesti. - Na pitanje kako je dugo 
bolovala odgovorila je: dulje od šest godina. 

8. Također je svjedokinja rekla ovo: kada je gospođa Kla- 
ra bila bolesna i nije mogla ustati iz kreveta, zamolila je da 
joj netko donese stanoviti mali stolnjak. Kako nikoga nije 
bilo tko bi joj ga donio, gle! neka mačkica koja je bila u sa- 
mostanu počne vući i dovlačiti stolnjak kako bi ga približila 
Klari. Tada reče gospođa Klara onoj mački: "Ne budi glupa, 
ti ne možeš stolnjak ponijeti, zašto ga onda povlačiš po po- 
du?" A mačka, kao da je razumjela te riječi, počne stolnjak 
namotavati kako ne bi dodirivao pod. - Na pitanje odakle te 
stvari znade odgovorila je da joj je kazala sama spomenuta 
gospođa. 

9. Također glede korporala koji su izrađeni od Klarine 
pređe, svjedokinja je izvijestila da ih je nabrojila pedeset. 
Bili su razdijeljeni po crkvama kao što su sestre svjedokinje 
već prije iskazale. 

10. Također je rekla ovo: jednom kad su sestre mislile da 
je smrt blažene majke sasvim blizu i kad joj je svećenik u 
pričesti pružio tijelo Gospodina našega Isusa Krista, svjedo- 
kinja je vidjela iznad glave spomenute majke, svete Klare, 
nadasve sjajnu svjetlost. I učinilo joj se da je lik Gospodnji u 
pričesti neko malo i vrlo lijepo dijete. I pošto ga je sveta 
majka, kao i uvijek, primila s velikom predanošću i sa suza- 
ma, rekla je slijedeće riječi; "Danas mi je Bog podario tako 
veliko dobročinstvo da mu ni nebo ni zemlja nisu ravni." - 
Na pitanje je li to vidjela još neka sestra odgovorila je da ne 
zna, ali što se nje tiče, vidjela je sasvim točno. - Na pitanje 

kada je to bilo, odgovorila je: računajući od protekloga 
blagdana svetoga Martina bile bi tomu tri godine. Na pitanje 
u koje doba dana je to bilo, odgovorila je: ujutro poslije mise. 


DESETA SVJEDOKINJA 


1. Sestra AGNEZA, kći pokojnoga GOSPODINA 
OPORTULA DE BERNARDO iz ASIZA, redovnica u sa- 
mostanu San Damiano, iskazala je pod prisegom da je još 
bila dijete kad je ušla u samostan, a da je gospođa Klara, ne- 
kadašnja opatica navedenog samostana, upotrebljavala po- 
kajničku haljinu napravljenu od uzlova konjske dlake. 
Rekla je da joj je gospođa Klara tu haljinu jednom bila po- 
sudila na tri dana. Kad ju je u te dane nosila, bila joj je tako 
oštra da nije mogla u njoj izdržati. 

2. Također je svjedokinja kazala da joj nipošto nije mo- 
guće riječima izraziti čednost, dobrotu, strpljivost i veličinu 
svetoga života i kreposti te gospođe Klare, što je sve proma- 
trala cijelo vrijeme dok je bila u samostanu. Stoga joj se čini 
da je Klara posjedovala puninu dobrote i da nije imala ni- 
kakva nedostatka, dakle je treba slaviti kao sveticu. - Na pi- 
tanje odakle to zna, odgovorila je da je oko dvadeset tri 
godine bila pod njezinim vodstvom u samostanu. 

3. Još je rekla da bi gospođa Klara navečer nakon kom- 
pletorija (latinski: completorium = večernje i noćno mol- 
jenje brevijara) dugo ostajala zadubljena u molitvu i da bi 
pritom lila obilne suze. A dok je bila zdrava, isto tako je oko 
ponoći ustajala i bez riječi, samim dodirom, budila sestre. 
Naročito je usrdno molila u doba sekste (sexta hora = šesti 
sat, oznaka za jednu molitvu u časoslovu), jer je naš Gospo- 
din, kako bi rekla, u taj sat bio raspet. 

4. Također je rekla da se je svetica jako umrtvljivala po- 
stom. -Na pitanje odakle zna te stvari odgovorila je da je bi- 
la nazočna, kao što je već sprijeda rekla. 

5. Još je rekla ovo: ako bi gospođa Klara kadšto opazila 
da neku sestru muči kušnja ili da je u velikoj napetosti, poz- 
vala bi sestru diskretno k sebi i tješila bi je plačući i sama, a 
nekad bi joj se bacila pred noge. - Na pitanje odakle te stvari 
zna odgovorila je da je dosta puta vidjela kako gospođa Kla- 
ra zove k sebi neku sestru da je utješi. A jedna od njih joj je 
rekla da joj se ta gospođa Klara bacila pred noge. - Na pi- 
tanje o imenu te sestre, odgovorila je da je to bila sestra Ilu- 
minata iz Pize, koja je već umrla. 

6. Također je rekla da je poniznost gospođe Klare bila to- 
lika da je prala noge sestara u samostanu i onih koje su oba- 
vljale vanjsku službu. Dok je tako jednom prala noge neke 
vanjske sestre i htjela po navici poljubiti te noge, sestra ju je 
nehotice udarila nogom u usta. A gospođa Klara se tome ra- 
dovala i poljubila joj je taban te noge. - Na pitanje kako to 
zna odgovorila je da je sve sama vidjela. - Na pitanje u koje 
se vrijeme to dogodilo odgovorila je: za četrdesetdnevnoga 
posta. -Na pitanje o danu odgovorila je: u četvrtak. 

7. Također je rekla da je rečena gospođa veći dio vreme- 
na dok je svjedokinja bila u samostanu imala kao ležaj slam- 
njaču te nešto slame ispod glave. Tim je ležajem bila 
zadovoljna. Još je rekla da je čula kako je gospođa Klara, 
prije nego je svjedokinja bila došla u samostan, imala ležaj 
od šiblja, ali otkako je bila oboljela, uzela je po nalogu sve- 
toga Franje slamnjaču. 

8. Također je svjedokinja kazala da se je gospođa Klara 
veoma radovala slušajući Božju riječ. Premda nije bila ško- 
lovana u znanostima, veoma je rado slušala učene propovi- 
jedi. A kad je jednog dana propovijedao brat Filippo iz 
Atrija, iz Reda Manje Braće, svjedokinja je vidjela pokraj 
svete Klare divno dijete, koje je po njenoj procjeni imalo 
oko tri godine. I kad se je svjedokinja u srcu pomolila želeći 
da Bog ne dopusti da ona bude žrtva obmane, čula je u sebi 
slijedeće riječi kao odgovor: "Ja sam između njih." Te su ri- 
ječi trebale značiti da je navedeno dijete Isus Krist, koji zna 

stati između propovjednika i njegovih slušatelja kad su oni 
tako pažljivi i Božju riječ dostojno slušaju. - Na pitanje u 
koje vrijeme se to dogodilo odgovorila je: u sedmici poslije 
Uskrsa kad se pjeva "Ego sum pastor bonus". - Na pitanje 
tko je pritom bio nazočan odgovorila je: sestre. Na pitanje 
je li neka druga sestra vidjela to dijete odgovorila je da joj je 
jedna sestra kazala: "Znam da si nešto vidjela." - Na pitanje 
koliko je vremena dijete tamo ostalo odgovorila je: tijekom 
većega dijela propovijedi. I dodala je da joj se činilo kako je 
spomenuta majka, sveta Klara, bila sva u sjaju, te da to nije 
bio zemaljski sjaj nego nešto poput sjaja zvijezda. Još je 
svjedokinja rekla da je za vrijeme toga ukazanja osjećala 
neopisivu slatkoću. Zatim je došao drugi veliki sjaj, ne u 
istoj boji kao prvi, nego sasvim crven, kao kada zasvijetle 
iskre vatre, i obgrlio je spomenutu sveticu te joj posve po- 
krio glavu. Svjedokinja je bila u dvojbi što je to zapravo, a 
tada je dobila odgovor, ne glasom nego joj je rečeno u duhu: 
"Sveti će Duh na tebe sići." 

9. Također je rekla da je uvjerena kako je samostan sna- 
gom molitve svete Klare bio zaštićen od Saracena, a grad 
Asiz oslobođen neprijateljske opsade, jer je svjedokinja sa- 
ma vidjela kako je spomenuta majka sveta Klara, smjerno i 
u suzama u tu svrhu molila uzdižući oči k nebu. 

10. Također je rekla ovo: kada je sveta Klara bila na sam- 
rti, opomenula je svjedokinju i ostale sestre da istraju u mo- 
litvi, te je svjedokinji rekla da izgovori molitvu koja se 
odnosi na pet ožiljaka od svetih rana. Koliko smo mogle ra- 
zumjeti (govorila je vrlo tiho), na usnama joj je stalno bila 
muka Gospodinova i ime Gospodina našega Isusa Krista. A 
posljednje riječi (ili među posljednjim riječima) bile su joj 
ove: "Dragocjeno je u Gospodinovim očima preminuće nje- 
gove svetice." 

11. Također je svjedokinja kazala da joj je jednom spo- 
menuta sveta majka Klara na njeno uporno navaljivanje do- 
pustila da joj opere noge. Onda je svjedokinja popila nešto 

vode kojom je svetoj Klari oprala noge, a voda je bila tako 
divno slatka da se to izreći ne može. - Na pitanje je li neka 
druga sestra pila tu vođu odgovorila je niječno: sveta je maj- 
ka Klara odmah prolila tu vodu da je ne bi nitko više pio. 


JEDANAESTA SVJEDOKINJA 


1. Sestra BENVENUTA, KĆI GOSPOĐE DIAMBRE 
IZ ASIZA, redovnica u samostanu San Damiano, iskazala je 
pod prisegom da je pod nadlakticom i na prsima imala rane 
koje se zovu fistule, a u njima je bilo pet gnojišta, jer su ima- 
le pet otvora. I nakon što je bolest dvanaest godina trpjela, 
pošla je jedne večeri svojoj majci, svetoj Klari, i plačući je 
zamolila da joj pomogne. A ona, dobra majka, ganuta kao 
uvijek i puna sućuti, izađe iz kreveta i klekne da se pomoli 
Gospodinu. Kada je završila molitvu, obrati se svjedokinji. 
Učini znak križa najprije nad sobom, zatim nad svjedokin- 
jom. Izmoli očenaš pa dodirne golom rukom njezine rane. 
Tako je svjedokinja ozdravila od onih rana koje su izgledale 
neizlječive. - Na pitanje kada se to dogodilo odgovorila je da 
su u rujnu od toga protekle, kako joj se čini, dvije godine. 
Od one bolesti nije poslije bilo ni traga. 

2. Također je rekla da ima više od dvadeset devet godina 
otkako je došla u samostan. Otada je uvijek bila pod vod- 
stvom veoma svete majke Klare. Ta ju je gospođa učila da 
Boga ljubi iznad svega. Druga pouka je bila da svoje grijehe 
ispovijeda potpuno i često. Treća pouka svete Klare svjedo- 
kinji bila je da uvijek drži na pameti Gospodinovu muku, 


Čudesni dolazak dvora nebeskog u prigodi blaženoga 

odlaska svete Klare u rajsku domovinu 

3. Također je svjedokinja rekla ovo: u petak navečer, uoči 
subote koja je bila prvi od tri posljednja dana života svete 


gospođe Klare blažene uspomene, sjedila je ta svjedokinja s 
ostalim sestrama blizu kreveta gospođe Klare i plakala, jer 

je ta nadasve vrijedna majka bila na samrti. 1 kad su sve 
ušutjele, otpoče sveta Klara upućivati riječi svojoj duši go- 
voreći: "Idi u miru, jer ćeš imati dobru pratnju. Onaj, naime, 
koji te je stvorio, ulio ti je Duha Svetoga, a onda te je čuvao 
kao majka svoje djetešce." I kad je jedna sestra, imenom se- 
stra Anastazija, upitala spomenutu gospođu Klaru kome go- 
vori, kome upućuje te riječi, Klara je odgovorila: "Govorim 
svojoj duši koja je sretna kako se samo poželjeti može." 

4. Tada otpoče svjedokinja živo razmišljati o velikoj i iz- 
vanrednoj svetosti gospođe Klare. I u toj meditaciji joj se 
učinilo kako se pokrenuo cijeli nebeski dvor i pripremio se 
da toj svetici ukaže počast. U prvom je redu naša preslavna 
Gospa, blažena Djevica Marija, spremila nešto svoje odjeće 
da odjene novu sveticu. I dok je svjedokinja tako bila u mi- 
slima i predodžbama, vidjela je odjednom tjelesnim očima 
mnoštvo djevica u bijelim haljinama, koje su na glavi imale 
krunu. Dođoše i uđoše na vrata sobe u kojoj je spomenuta 
majka, sveta Klara, ležala. Među tim djevicama jedna je bila 
veća i viša i još se nečim odlikovala što svjedokinja sada ne 
bi mogla reći. Bila je najljepša od svih i na glavi je imala 
veću krunu nego druge. Na kruni je imala zlatnu jabuku, ko- 
ja je podsjećala na posudu za tamjan. Iz nje je izlazila svje- 
tlost koja je obasjala cijelu kuću. Djevice se približiše 
krevetu spomenute gospođe, svete Klare, a ona djevica koju 
je svjedokinja odmah zapazila kao višu od drugih pokrije 
sveticu na krevetu nadasve finim pokrovom, koji je bio tako 
tanak da se je kroz njega sveta Klara dobro mogla vidjeti, 
premda ju je pokrivao. Tada glavna djevica, ona najviša, na- 
gne svoje lice nad lice spomenute svete djevice Klare, ili nad 
njezine grudi: svjedokinja nije to mogla točno vidjeti. A ka- 
da se je to dogodilo, sve su djevice iščezle. 

Na pitanje je li svjedokinja tada bila budna ili je spavala, 
odgovorila je da je bila budna, baš sasvim budna. A to je bi- 
lo uvečer, pred noć na subotu, kao što je već kazano. - Na 
pitanje tko je bio nazočan odgovorila je: više sestara, neke 

su spavale, neke su bile budne. Ali ona ne zna jesu li druge 
vidjele što je ona vidjela, jer nije to dosad nikada nikome 
kazala. - Na pitanje kojega se dana to dogodilo, odgovorila 
je: u petak navečer, a nadasve blažena gospođa Klara u slije- 
deći je ponedjeljak umrla. 

5. Također je svjedokinja kazala da je sve što je rečeno o 
svetosti života sprijeda navedene gospođe Klare - istina. Ne 
bi mogla o njezinoj svetosti ništa tako veliko reći da to ne bi 
u stvari bilo još veće. Ona misli da nakon naše drage Gospe, 
blažene Djevice Marije, nijedna žena veće svetosti nije živje- 
la nego što je to bila spomenuta gospođa Klara. Bila je dje- 
vica, bila je ponizna, plamtjela je ljubavlju prema Bogu, bila 
je ustrajna u molitvi i meditaciji, umrtvljivala se odricanjem 
od jela i od udobne odjeće, bila je divljenja vrijedna glede 
posta i noćnih bdjenja. Sve to u tolikoj mjeri da su se mnogi 
čudili kako s tako malo hrane može živjeti. Osjećala je veli- 
ku sućut prema svima koji trpe. Bila je dobrostiva i veliko- 
dušna prema svim sestrama. Njeno je vladanje bilo po Bogu, 
a o svjetovnim stvarima nije htjela ni govoriti ni slušati. A u 
upravljanju samostanom bila je obzirna i mudra, više nego 
se reći može. - Na pitanje odakle zna sve te stvari rekla je: 
odatle što je čitavo navedeno vrijeme, dvadeset devet godi- 
na, bila s njom u samostanu, pa je sve navedene stvari osob- 
no vidjela. Ako bi bilo nužno, spremna je sve što je sprijeda 
kazala, detaljno ponoviti. 


DVANAESTA SVJEDOKINJA 


1. Sestra BEATRICE, KĆERKA GOSPODINA FAVA- 
RONEA IZ ASIZA, redovnica u samostanu San Damiano, 
iskazala je pod zakletvom da je rođena sestra gospođe Klare 
svete uspomene. Klarin život je od njezina djetinjstva bio 
anđeoski nevin, jer je bila djevica i u djevičanstvu je zauvijek 
ostala. Toliko je bila revna u djelima svetosti da je stekla 
ugled kod svih koji su je poznavali. 

O obraćenju svete Klare 


2. I kazala je: kad je glas o njezinoj svetosti došao do sve- 
toga Franje, on joj je često dolazio da s njom razgovara, a 
ona je, djevica Klara, išla na njegove propovijedi. Odrekla 
se svijeta i svih svjetovnih stvari i naumila je staviti se u 
službu Bogu po mogućnosti što prije. 

3. Stoga je prodala sve svoje nasljedstvo i jedan dio svje- 
dokinjina nasljedstva, te dala siromasima. 

4. Zatim joj je sveti Franjo odrezao kose pred oltarom u 
crkvi Djevice Marije, koja se zove Porcijunkula, i poveo je u 
opatičku crkvu svetoga Pavla. Tu su došli njeni rođaci da je 
izvade, a Franjo je gospođi Klari skinuo pokrove s glave i 
otkrio njezinu glavu kako bi svi vidjeli da je posve ošišana, 
Ni ona nije nipošto pristala na zahtjev rodbine, nije se dala 
ni odvući niti je htjela poći s njima. 

5. Sveti Franjo, brat Filippo i brat Bernardo poveli su je 
tada u crkvu Sant'Angelo di Panzo, gdje je ostala samo krat- 
ko vrijeme. Konačno su je poveli u crkvu svetoga Damjana. 
Tu joj je Gospodin dao da upravlja mnogobrojnim sestra- 
ma. - Na pitanje odakle zna te stvari odgovorila je da je Kla- 
ra njezina sestra, pa je neke stvari vidjela, a neke od same 
gospođe Klare ili pak od drugih čula. - Na pitanje kada se to 
dogodilo, odgovorila je: prije otprilike četrdeset dvije godi- 
ne. 


O načinu života Svete Klare u samostanu 


Također je svjedokinja rekla ovo: kad je gospođa Klara 
bila opatica u spomenutom samostanu, upravljala je samo- 
stanom veoma sveto i veoma mudro. Bog je dao da se preko 
nje dogode mnoga čudesa, te su je tako sve sestre i sve 0so- 
be koje su poznavale njen način života smatrale sveticom i 
pri susretu odnosile se prema njoj sa strahopoštovanjem. - 
Na pitanje u čemu se sastojala svetost gospođe Klare odgo- 
vorila je: u djevičanstvu, u poniznosti, u strpljivosti i dobro- 
dušnosti, u umjesnome ukazivanju na pogreške, u blagome 

opominjanju sestara, u postojanosti molitve i meditacije, u 
odricanju i postu, u tvrdome krevetu i gruboj odjeći, u pre- 
ziranju same sebe, u žaru Božje ljubavi, u traženju 
mučeničke smrti, te na sasvim poseban način u ljubavi pre- 
ma povlastici siromaštva. 

7. Na pitanje odakle zna te stvari odgovorila je da je vid- 
jela kako je ona sve to uradila i jer je njezina rođena sestra, 
a i provela je s njom u samostanu oko četrdeset i dvije godi- 
ne. A prije toga se s njom viđala i živjela s njom kao sa se- 
strom. Još je rekla da je dobrota gospođe Klare bila tolika 
da joj jezik ne može izreći svu veličinu te dobrote. 

8. Kad je bila upitana koja je čuda Gospodin Bog izveo 
preko Klare, odgovorila je da je Bog preko nje izliječio više 
sestara, kad je Klara nad njima načinila znak križa. I mnoga 
druga čuda: Bog je preko njezine molitve obranio samostan 
od Saracena, a grad Asiz od neprijateljske opsade, po 
općem mišljenju. - Na pitanje odakle to zna odgovorila je da 
je sama vidjela kako su se Saraceni udaljili čim je Klara oba- 
vila molitvu, te nisu nikome, a ni samostanu, nanijeli nikak- 
vu štetu. A kasnije, nakon završene molitve, vojska, koja je 
bila oko grada Asiza, drugi dan se povukla. 

9. Na pitanje koje su sestre bile izliječene od svojih bole- 
sti odgovorila je da su to bile sestre Benvenuta, sestra Kri- 
stijana i više drugih sestara. Na pitanje kako to znade 
odgovorila je da je te sestre prvo vidjela bolesne, te da je to 
zlo trajalo do časa kada je sveta majka nad njima napravila 
znak križa i izliječila ih molitvom. Odonda je vidjela da su 
sestre zdrave. 


TRINAESTA SVJEDOKINJA 


1. Sestra KRISTIJANA, KĆERKA GOSPODINA BER- 
NARDA DA SUPPO IZ ASIZA, redovnica u samostanu 
San Damiano, iskazala je pod prisegom da o životu i po- 
našanju (gospođe Klare) znade isto što i sestra Beatrice. 

Dodala je da je djevica Božja Klara na čudesan način otišla 
iz svoje svjetovne očinske kuće. Bojala se naime da će joj 
spriječiti izlaz pa nije htjela ići na obična vrata nego je pošla 
na jedna druga vrata u kući. Ta su bila pritisnuta teškom 
gredom i kamenim stupom, kako ih nitko ne bi mogao otvo- 
riti. Trebalo bi mnogo ljudi i mnogo muke da se ukloni gre- 
da i kamenje. A ona je uz pomoć Isusa Krista sama sve 
uklonila i otvorila ta vrata. Drugo su jutro svi vidjeli da su 
vrata otvorena i vrlo su se čudili da je to mogla učiniti dje- 
vojka. - Na pitanje odakle to zna, svjedokinja je odgovorila 
da je ona sama stanovala u onoj kući i već se prije s njom 
viđala i dobro je poznavala, jer su u Asizu prije četrdeset 
dvije godine ili nešto dulje. - Na pitanje koliko je godina 
imala tada sveta Klara, odgovdrila je: govorilo se da ima 
osamnaest godina. 

2. Također je rekla: kada je Klara stanovala još u očin- 
skoj kući, svi su je smatrali za pravednu i svetu. Svjedokinja 
je rekla da su se u svibnju navršile trideset i četiri godine ot- 
kako je ušla u samostan i živjela pod vodstvom i upravom te 
gospođe, svete Klare. A svetost njezina života učinila je cije- 
li Samostan glasovitim i usadila je u Samostan sve kreposti i 
životne navike koje dolikuju svetim ženama. 

3. Svjedokinja je rekla da potpuno i pouzdano jamči za 
točnost i istinu svojih odgovora, ako bi se kreposti gospođe 
Klare razmatrale u pojedinostima. Gospođa je Klara na po- 
seban način plamtjela ljubavlju. Svoje je sestre voljela kao 
samu sebe. A kad bi kadšto čula nešto što se Bogu ne bi 
svidjelo, bila je vrlo tužna i potrudila bi se da to bez od- 
gađanja promijeni. Budući da je bila takve naravi i tako sve- 
ta i tako urešena krepostima, Bog je ushtio da u Redu ona 
bude prva majka i prva poglavarica. Čuvala je samostan i 
Red i sebe samu od zaraze grijeha tako dobro da će joj u 
vječnost ostati časna uspomena. Sestre čvrsto vjeruju da 
ona, sveta majka, kod Boga u nebu za njih moli - ona koja je 
na zemlji vodila svoje sestre tako mudro, dobrostivo i bud- 

no, i u redovničkome životu i u opsluživanju siromaštva. - 
Na pitanje kako te stvari zna, odgovorila je da ih je proma- 
trala i da je u sprijeda naznačeno vrijeme živjela u samosta- 
nu s njom, a da je i prije toga s njome stanovala, pa ju je 
dobro poznavala, kao što je već bilo rečeno. 

4. O grubosti odjeće, o pokajničkim odjevnim predmeti- 
ma, o odricanju i o molitvi kod svete Klare iskazala je da još 
nikada nije čula da bi itko na svijetu živio kao ona ili da bi je 
u navedenim stvarima natkrilio. Rekla je da to znade iz ne- 
posrednoga gledanja. 

5. O ozdravljenju sestre Benvenute od fistula sve je rekla 
kao i sama sestra Benvenuta jer je bila prisutna izlječenju. 

6. O ozdravljenju sestre Amate od vođene bolesti rekla je 
isto što i sama sestra Amata, jer je prisustvovala događaju. 

7. O ozdravljenju sestre Kristijane rekla je isto što i sama 
sestra Kristijana. 

8. O ozdravljenju sestre Andreje iz Ferare rekla je isto 
što i sestra Filippa. 

9. O molitvi za zaštitu i oslobođenje samostana od Sara- 
cena, i o molitvi za oslobođenje grada Asiza, koji su bili op- 
kolili neprijatelji, kazala je isto što i spomenuta sestra 
Filippa. Dodala je još da je upravo ona bila ta sestra koja je, 
po nalogu svete majke gospođe Klare, pozvala sve sestre na 


. molitvu. 


10. Također je rekla da navedena gospođa Klara, za vrije- 
me bolesti zbog koje je otišla iz ovozemnoga života, nikad 
nije prestajala hvaliti Boga. Pritom je upozoravala sestre na 
potrebu savršenog opsluživanja pravila Reda, ali ih je navla- 
stito upućivala na ljubav prema siromaštvu. - Na pitanje 
odakle to zna, odgovorila je da je tim nagovorima sama 
često prisustvovala. 

11. Glede prodaje Klarine baštine svjedokinja je kazala 
da su rođaci gospođe Klare htjeli Klari platiti mnogo veću 
cijenu nego svi drugi, ali ona nije htjela nasljedstvo prodati 
rođacima, nego ga je prodala drugima, kako siromasi ne bi 

bili prevareni. (Primjedba priređivača: Ovo je mjesto malo 
nejasno. Možemo pretpostaviti da su rođaci nudili višu cije- 
nu uz uvjet da Klara novac ne razda nego da ga upotrijebi za 
sebe, za neku kupnju i slično, kako bi novac ipak ostao u 
obitelji.). - Na pitanje odakle to znade odgovorila je da je 
sve sama vidjela i čula. 


ČETRNAESTA SVJEDOKINJA 


1. Sestra ANGELUCCIA, KĆERKA GOSPODINA AN- 
GELETA OD SPOLETA, redovnica u samostanu San Da- 
miano, iskazala je pod prisegom da je u navedenome 
samostanu provela dvadeset osam. godina i da je cijelo to 
vrijeme bila pod vodstvom gospođe Klare svete uspomene. 
Svjedokinja je na njoj uočila toliko veoma velikih milosnih 
darova da o njoj po istini može kazati sve ono što se može 
kazati o bilo kojem svecu, koji je u raju. 

2. Na pitanje kakvi su to bili milosni darovi, odgovorila 
je: u doba kada je svjedokinja ušla u samostan, gospođa je 
Klara bila bolesna i ležala je. Ipak bi svake noći zauzela sje- 
deći položaj u krevetu i obilježavala molitvom, ganuta do 
suza, pojedina časoslovom određena razdoblja. Isto je radila 
ujutro u vrijeme terce (terca = treći sat po časoslovu). 

3. Svjedokinja je izrazila čvrstu vjeru da su svojedobno 
Klarine molitve oslobodile samostan od nasrtaja Saracena, 
koji su već bili prodrli u spokojni prostor samostana. Drugi 
je put Klara oslobodila grad Asiz od neprijateljske opsade. 

4. Svjedokinja je još rekla: velika je bila njezina poniz- 
nost i dobrostivost prema sestrama; veliko je bilo strpljenje 
i čvrsto ponašanje u nevolji; velika je bila strogost života ko- 
ji je vodila; bilo je veličine u načinu kako se trapila pre- 
skromnim jelom i prostom odjećom; velika je njezina ljubav 
prema svima; velika je bila njezina mudrost i taktičnost pri 
opominjanju podređenih joj sestara. Bila je tako ljubazna i 
blaga kao poglavarica, a i u svemu drugome je do tolike 

mjere pokazivala dobra i sveta svojstva da je to svjedokinji 
riječima nemoguće izraziti ili obuhvatiti. Njezina je svetost 
bila veća od svih opisa koje bi svjedokinja mogla dati. Lju- 
bav prema siromaštvu ispunjavala ju je također u najvećoj 
mjeri. - Na pitanje odakle to zna odgovorila je da je cijelo 
navedeno vrijeme bila s njom, te je svetost njezina života sa- 
ma vidjela. 

5. A nijedna od sestara ne sumnja u to da je Bog preko 
nje izveo mnogo čuda već za njezina života, kao što je već 
prije kazano... Na pitanje odakle to znade odgovorila je: vid- 
jela je kako su sestri Benvenuti odmah zacijelile rane čim je 
gospođa Klara nad njom svojom rukom načinila znak križa, 
a čula je da su mnoge sestre, pa i osobe izvan samostana, na 
taj način bile izliječene. 

6. Vidjela je također kako su vrata zgrade, to jest samo- 
stana, pala na gospođu Klaru kad ih je zatvarala. Sestre su 
mislile da su je vrata usmrtila, nastalo je bučno gorko pla- 
kanje. Ali gospođa Klara je ustala bez i najmanje ozljede i 
rekla da uopće nije osjetila težinu vrata. A vrata su bila tako 
teška da su ih tri brata jedva pomakla s mjesta i vratila u 
vratnice. - Na pitanje odakle to zna odgovorila je da je bila 
nazočna i sve vidjela. - Na pitanje kada se to dogodilo odgo- 
vorila je: prije otprilike sedam godina. - Na pitanje o danu 
odgovorila je: u oktavi svetoga Petra (oktava = osmodnev- 
no slavljenje nekoga crkvenog blagdana), u nedjelju na- 
večer. Na poziv te svjedokinje sestre su brzo dotrčale i našle 
gospođu Klaru kako leži pod vratima. Sestra ih je zvala jer 
dakako nije sama mogla podignuti vrata. 

7. Još je svjedokinja rekla da je doba smrti spomenute go- 
spođe Klare bilo obilježeno čudesima i slavom. Nekoliko 
dana prije smrti, jedne večeri, Klara je počela govoriti o 
Trojstvu i o drugim uzvišenim božanskim stvarima koje bi i 
za mnoge učenjake bile teško shvatljive. Još je govorila i o 
više drugih tema. - Na pitanje koje su to stvari odgovorila je 
da je o njima već prije govorila sestra Filipa. 

8. Još je kazala da je gospođa Klara jednom o Uskrsu 
čula kako se pjeva: "Vidi aquam egredientem de templo a 
latere dextro" (=vidjeh vodu kako istječe iz hrama s desne 
strane). Bila je sretna i to je dugo zadržala u pamćenju, pa je 
i sama nakon jela i nakon tzv. kompletorija (completorium 
= noćna molitva po časoslovu) tražila posvećenu vodu i go- 
vorila sestrama: "Sestre moje, kćeri moje, mislite uvijek na 
to i zadržite to u pamćenju da je posvećena voda došla iz ra- 
ne na desnoj strani koju je zadobio naš Gospodin Isus Krist 
kad je visio na križu." 

9. Još je svjedokinja rekla: kada bi nadasve sveta majka 
slala određene sestre iz samostana da idu van, potaknula bi 
ih da hvale Boga kada naiđu na lijepa stabla s cvijećem i 
lišćem, a isto tako, kada sretnu ljude i druga stvorenja; tre- 
baju nad svim i u svemu hvaliti Boga. 


PETNAESTA SVJEDOKINJA 


1. Dvadeset osmoga studenoga, u samostanskoj bolničkoj 
sobi, u nazočnosti brata Marka, sestre Filipe i drugih sesta- 
ra, kazivala je sestra BALVINA DA PORZANO, redovnica 
u samostanu San Damiano, pod prisegom vrlo opširno o 
životu gospođe Klare i o njezinoj velikoj dobroti. 

2. Također je rekla da je vidjela vrata, koja su pala na sve- 
tu majku Klaru, i nju kako pod njima leži, jer još nisu bila 
uklonjena. Rekla je kako je sveta Klara zajamčila da joj vra- 
ta nisu nanijela nikakvu neugodnost, nego su na njoj bila 
kao ogrtač. Svjedokinja je rekla da su vrata bila vrlo teška i 
da je s drugim sestrama dotrčala čuvši pozive upomoć sestre 
Angeluccie. Bojale su se da su vrata nju (Klaru) usmrtila. - 
Na pitanje kada je to bilo rekla je: prije otprilike sedam go- 
dina. 

koko 


Istoga dana, dvadeset osmoga studenoga, u zgradi samo- 
stana San Damiano, u nazočnosti gospodina Leonarda, spo- 

letskoga arhiđakona, gospodina Giacoma, trevskoga župni- 
ka, koji su bili pratnja sprijeda spomenutoga gospodina 
Bartolomeja, spoletskoga biskupa, te u nazočnosti brata 
Marka iz Reda Manje Braće, kapelana spomenutoga samo- 
stana, okupio se čitav zbor klauzurnih sestara samostana San 
Damiano. Nakon što su stanovite sestre već izjavile pod pri- 
segom da je sve što su kao svjedokinje iskazale o životu, 
obraćenju i redovničkome životu svete gospođe Klare svete 
uspomene istinito, a tako je i ono o čudesima koja su, kako 
se govori, nastala njezinom zaslugom, rekla je gospođa se- 
stra Benedetta, sadašnja opatica, u suglasnosti s drugim re- 
dovnicama navedenoga samostana San Damiano, u 
nazočnosti spomenutoga prečasnoga oca, gospodina bisku- 
pa grada Spoleta, da sve ono što se može reći o svetosti jed- 
ne svetice nakon Djevice Marije, vrijedi i može se po istini 
reći i potvrditi i za svetu gospođu Klaru svete uspomene, 
njihovu prijašnju opaticu i nadasve svetu majku. A to se 
može naći i prepoznati u njoj, u njezinu životu. Na to su se 
sve spremne zakleti, iskazati to i o tome svjedočiti. Jer su 
vidjele njezino čudesno obraćenje, a u vrijeme u kojemu su s 
njom u rečenome samostanu stanovale, promatrale su sve- 
tost njezina života i vidjele da je u vođenju redovničkoga 
života slična andelima. Sve se to nipošto ne može ljudskim 
riječima bez ostatka iskazati. 


ŠESNAESTI SVJEDOK 


1. Istoga je dana u crkvi svetoga Pavla u Asizu, pred 
časnim ocem spoletskim biskupom, gospodinom Bartolo- 
mejem, i u nazočnosti Andriola de Bartolo, Vianella del 
Benvenuto Lucchese i više drugih osoba svjedočio pod pri- 
segom GOSPODIN UGOLINO DE PIETRO GIRARDO- 
NE, asiški vitez, o životu, obraćenju, redovništvu gospođe 
Klare i o čudesima koja su se, kako ljudi govore, dogodila 

njezinom zaslugom. Rekao je da gospođa Klara svete uspo- 
mene potječe iz visokoga asiškoga plemstva, jer joj je djed 
bio gospodin Offreduccio de Bernardino, a sin toga Offre- 
duccia, gospodina Favarone, bio je svetoj Klari otac. 

2. Sveta je Klara bila djevica i vodila je u očevoj kući na- 
dasve čestit život, a prema svima je bila dobrostiva i ljubaz- 
na. I kao što je sveti Franjo bio prvi u Redu Manje Braće, 
ustanovivši Božjom pomoću taj Red i otpočevši njegovo 
djelovanje, tako je sveta djevica Klara, jer je Bog to htio, bi- 
la prva u ženskome Redu. Vodila je taj Red u svetosti i 
čestitosti, kao što se vidi, i pružila je o tome dokaz za javno 
mišljenje. 

3. Također je rekao da je spomenuta sveta djevica Klara 
stupila u Red pod utjecajem propovijedanja svetoga Franje 
i po njegovu savjetu, što je općenito poznato. 

4. Također je svjedok kazao da se je rastavio od svoje su- 
pruge, koja se zove gospođa Guiduzia, i da ju je vratio u 
kuću njezina oca i njezine majke. Ostao je bez nje više od 
dvadeset dvije godine i nitko ga nije mogao nagovoriti da je 
opet dovede i uzme, premda su to mnogi i često od njega 
tražili, među njima i redovnici. Napokon mu je to bilo 
rečeno i sa strane svete gospođe Klare, koja je vidjela u snu 
kako gospodin Ugolino ponovno uzima k sebi svoju ženu i 
kako mu ona rađa sina, koji će mu donijeti mnogo sreće i 
utjehe. A kad je svjedok to čuo, veoma se rastužio. Nakon 
nekoliko dana obuzela ga tolika čežnja za ženom, koju je na 
tako dugo vrijeme bio napustio, da ju je doveo natrag i opet 
je uzeo k sebi. A kasnije, kao što je i sveta Klara vidjela u 
snu, žena mu je rodila sina, koji još živi, i kojemu se on silno 
radovao i u njemu zadobio veliku utjehu. 

5. Na pitanje je li osobno viđao svetu gospođu Klaru dok 
je stanovala u kući svoga oca i majke, kao što je prije rekao, 
odgovorio je potvrdno: vidio je da ona vodi svet i čestit 
život, kao što je sprijeda izjavio. 

6. Na pitanje kako zna da je Božja djevica Klara stupila u 
Red pod dojmom propovijedi svetoga Franje odgovorio je 
da je to bilo općenito poznato - svatko je to znao. Čuo je da 
joj je sveti Franjo odrezao kosu u crkvi svete Marije (Porci- 
junkula). A kada je zatim ušla u samostan San Damiano, 
čuo je -a to je inače općenito znano i poznato- da je u svome 
Redu bila toliko puna svetosti i dobrote kao nijedna druga 
svetica na nebu. 

* * * 


U to vrijeme i na istome mjestu, u nazočnosti svjedoka, 
gospode Angele de Pelcio i Bonamanzije Barbieri, pred pri- 
je spomenutim gospodinom biskupom, o životu, obraćenju, 
vladanju i čudesima svete Klare dadoše iskaz pod prisegom 
(prisegnuvši da će govoriti istinu) gospođa Bona de Guel- 
fuccio, Ranieri de Bernardo i Pietro de Damiano. 


SEDAMNAESTA SVJEDOKINJA 


1. Gospođa BONA DE GUELFUCCIO IZ ASIZA iska- 
zala je pod prisegom da je poznavala svetu Klaru od vreme- 
na kada je ona živjela u kući svoga oca. Svjedokinja je 
živjela i stanovala kod nje u istoj kući. Zbog velike svetosti 
Klarina života, kako prije tako i nakon njezina stupanja u 
Red, svjedokinja je čvrsto vjerovala da se je Klara posvetila 
već u krilu svoje majke. Hranu koja je njoj bila namijenjena 
slala je Klara siromasima. Svjedokinja je potvrdila da je tu 
hranu njima često nosila. 

2. Gospođu Klaru svi su smatrali najčišćom djevicom. Po- 
kazivala je veliku revnost duha da Bogu služi koliko god 
može. 

3. Stoga je svjedokinja više puta išla s njom kada bi Klara 
htjela govoriti sa svetim Franjom, a išla je tajno da je ne bi 
vidjela rodbina. - Na pitanje što joj je sveti Franjo govorio, 
odgovorila je da ju je uvijek savjetovao da se obrati Isusu 

Kristu. Jednako je postupao i brat Filippo. A ona je to rado 
slušala i obvezala se na sve dobro što joj je bilo rečeno. - Na 
pitanje koliko je vremena prošlo otkako su se navedene 
stvari dogodile, odgovorila je: više od četrdeset dvije godine, 
jer je sama prije četrdeset dvije godine stupila u Red. 

4. I rekla je da je u ono doba kada je stupila u Red bila 
razborita djevojka od otprilike osamnaest godina te je uvi- 
jek bila u kući. Živjela je skrovito, nije htjela da je ljudi gle- 
daju. Tako si je uredila život da je ni oni koji su prolazili 
kraj kuće nisu mogli vidjeti. A bila je i vrlo dobrostiva i po- 
svećivala se drugim dobrim djelima. - Na pitanje kako 
rečene stvari znade odgovorila je da je zajedno s njom živjela. 

5. Na pitanje kako se je gospođa Klara obratila, odgovo- 
rila je da joj je sveti Franjo u crkvi svete Marije od Porcijun- 
kule odrezao kosu. To je čula, a nije bila nazočna, jer je tada 
išla u Rim da tamo provede korizmu. 

6. Također je rekla da je nju, svjedokinju, gospođa Klara, 
prije nego joj je bila odrezana kosa, uputila da posjeti crkvu 
svetoga Jakova. Gospođa Klara je bila puna milosti i htjela 
je da tako bude i s drugima. 

7. Kad je gospođa Klara još živjela u svijetu, dala je svje- 
dokinji iz pobožnih namjera stanovitu količinu novca i na- 
ložila joj da je odnese radnicima kod crkve svete Marije od 
Porcijunkule, kako bi si mogli kupiti mesa. 

8. Glede svetosti svete Klare svjedokinja je rekla da je bi- 
la tako velika da je od nje u srcu sačuvala neborojene stvari 
koje jezikom iskazati ne može. Govor svete Klare uvijek je 
bio za druge pun pouke. 


OSAMNAESTI SVJEDOK 
1. Gospodin RANIERI DE BERNARDO IZ ASIZA 


iskazao je pod prisegom da nije sumnjao u svetost svete 
Klare blage uspomene niti da je ona kao svetica u raju. A 

ako bi netko u to posumnjao, taj ne bi smio ni za jednoga 
sveca vjerovati da je u raju; štoviše, cijelu bi našu vjeru tada 
trebalo smatrati ništavnom. Svjedok je poznavao gospođu 
Klaru dok je još bila dijete u očinskoj kući. Bila je djevica i 
od najranije se mladosti posvetila djelima svetosti kao da se 
već u majčinu krilu bila posvetila. 

2. Budući da je bila lijepe vanjštine, njezina se okolina 
skrbila da joj se nađe muž. Mnogi njeni rođaci su je molili 
da pristane uzeti muža. Ali ona nipošto nije htjela pristati. 
Pa i isti ovaj svjedok ju je više puta molio da pristane na 
udaju, ali ona nije htjela ni njega slušati, nego ga je upućiva- 
la na to da treba prezreti sve svjetovno. - Na pitanje odakle 
zna te stvari odgovorio je da je njegova žena u srodstvu s go- 
spođom Klarom i da je on sam dolazio u njezinu kuću kao 
bliski prijatelj pa je njena sprijeda opisana dobra djela i sam 
promatrao. 

3. Na pitanje koja su to dobra djela, odgovorio je da je 
ona postila, molila i davala milostinju koliko je god mogla i 
veoma rado. A kad god je bila s ukućanima, najradije je go- 
vorila o Božjim stvarima. Čim joj je bilo moguće, dala je da 
joj sveti Franjo odreže kosu. A kad su rođaci htjeli da je od- 
vedu iz crkve sv. Pavla i vrate u Asiz, nije to nipošto dopu- 
stila i pokazala im je ošišanu glavu. Tada su je pustili na 
miru. 

4. Spomenuta gospođa Klara potjecala je iz visokoga 
plemstva grada Asiza s obje roditeljske strane - s očeve i s 
majčine. - Na pitanje odakle to znade odgovorio je da je to 
općenito poznato u cijelome kraju. 

5. Također je svjedok kazao ovo: kao što je sveta gospođa 
Klara sama bila sveta, tako je poticala, dok je živjela u mje- 
stu San Damianu, svoje duhovne kćeri da i same u svetosti 
Bogu služe. To se danas vidi na njezinim kćerima. 

6. A svi građani čvrsto vjeruju da je preko molitava i za- 
sluga svete gospođe Klare samostan obranjen i grad Asiz od 
neprijatelja oslobođen. 

7. Na pitanje u koje je doba sveta Klara stupila u Red od- 
govorio je da je to bilo prije više od četrdeset godina. 


DEVETNAESTI SVJEDOK 


1. PIETRO DI DAMIANO iz grada Asiza izjavio je pod 
prisegom da su on i njegov otac susjedi kuće u kojoj je sveta 
Klara s ocem i drugom rodbinom živjela. Poznavao ju je dok 
je još živjela u svijetu, a poznavao je i njezina oca, gospodi- 
na Favaronea, koji je bio plemić. Bio je bogat i moćan u gra- 
du - on i ostali u njegovoj kući. Dakle je i gospođa Klara 
bila plemkinja od plemenita roda i čestita vladanja. Njena je 
obitelj dala sedam vitezova, a svi su bili plemeniti i moćni. - 
Na pitanje odakle to znade odgovorio je da je to sve gledao, 
jer je bio njihov susjed. 

2. A kad je spomenuta gospođa Klara bila još djevojčica, 
po općem je uvjerenju vodila već tada duhovan život. Vidio 
je da bi je otac, majka i rođaci htjeli udati u skladu s njezi- 
nim plemićkim položajem za bogata i moćna čovjeka. Ali 
djevojka, koja je tada imala oko sedamnaest godina, nije na 
to nipošto pristajala, jer je htjela ostati djevica i živjeti u si- 
romaštvu - kao što je kasnije i dokazala prodavši cijelo svoje 
nasljedstvo u korist siromaha. A bila je štovana od svih zbog 
svojega čestita vladanja. - Na pitanje odakle to zna odgovo- 
rio je da zna zato jer joj je bio susjed i znao je da je ništa ne 
može pokrenuti prema svjetovnim stvarima. 


DVADESETI SVJEDOK 


Dvadeset devetoga studenoga, u crkvi svetoga Pavla, u 
nazočnosti gospodina Leonarda, spoletskoga arhiđakona, i 
gospodina Jakoba, trevskoga župnika, kao i u nazočnosti 
spomenutoga gospodina biskupa spletskoga, svjedočio je 

pod prisegom o sprijeda spomenutim stvarima JOANNI DE 
VENTURA 1Z ASIZA. Rekao je da je živio u kući gospođe 
Klare, to jest, u kući njezina oca, gdje je ona živjela kao dje- 
vojka. Bio je, naime, poslužitelj u toj kući. 

2. Tada je gospođa Klara mogla imati oko osamnaest go- 
dina. Pripadala je najvišem plemstvu čitavoga grada Asiza s 
očeve i s majčine strane. Otac joj se zvao gospodin Favaro- 
ne, a djed gospodin Offreduccio di Bernardino. Djevojka 
Klara je već tada živjela uzorno što se tiče čestitosti, načina 
života i ponašanja kao da je već davno u samostanu. 

3. Na pitanje kakav je život vodila odgovorio je: premda 
je njezina kuća jedna od najvećih u gradu te se u njoj trošilo 
puno novca, ona bi sklanjala jela koja su joj bila poslužena 
kako je običaj u bogatoj kući, skrivala ih je, a kasnije slala 
siromasima. - Na pitanje odakle te stvari zna odgovorio je 
da je on, živeći u toj kući, sve vidio i u to čvrsto vjerovao, jer 
se je o tome i sličnome i inače u kući govorilo. 

4. Dok je još živjela u kući svoga oca, nosila je ispod dru- 
ge odjeće umetak od bijeloga etamina (etamin je tanko, 
tvrdo tkivo poput gaze od lana, svile, pano ili kamgarna - 
češljane vune). 

5. Još je kazao da je postila i duboko tonula u molitvu. 
Vršila je djela milosrđa, kao što je sam vidio. Vjerovalo se 
da ju je od početka prosvijetlio Duh Sveti. 

6. Također je kazao da je gospođa Klara, kad je čula da je 
sveti Franjo izabrao put siromaštva, donijela u srcu odluku 
da učini isto. Tako joj je sveti Franjo u crkvi svete Marije od 
Porcijunkule ili u crkvi svetoga Pavla odrezao kosu, Kad su 
je rođaci htjeli odvesti iz crkve svetoga Pavla i vratiti u Asiz, 
pokazala im je ošišanu glavu. - Na pitanje odakle to zna od- 
govorio je da je o tome čuo i da je to bilo općenito poznato. 

7. Poslije je otišla u mjesto San Damiano, gdje je postala 
majka i poglavarica samostana San Damiano, te je po Go- 
spodinu našemu Isusu Kristu "rodila" mnogo djece - kćeri, 
kako se danas može vidjeti. 

8. Također je rekao da nitko nipošto ne bi smio sumnjati 
u njezinu svetost, jer je Gospodin preko nje izveo mnoga 
čuda, kao što je očigledno. 

9. Također je rekao da je u godini nakon smrti svete go- 
spođe Klare vidio kako su na njezin grob doveli iz daljine 
preko brda nekoga čovjeka, koji je bio lud ili opsjednut, a 
vezali su ga konopcima. On je na njezinu grobu ozdravio. - 
Na pitanje odakle to zna odgovorio je da je bolesnika s opi- 
sanom bolešću vidio. Vidio je da je bolesnik tamo na grobu 
svete Klare odmah ozdravio. Na pitanje o imenu toga bole- 
snika odgovorio je da ga ne zna, jer on nije bio iz ovoga kra- 
ja. - Na pitanje na čiji je blaženi zagovor ozdravio, 
odgovorio je da se to dogodilo na grobu spomenute svete 
gospođe Klare. A to je poznato i objavljeno. - Na pitanje o 
mjesecu i danu kad se to dogodilo odgovorio je da mu se 
čini kako se to dogodilo tek što je protekao mjesec rujan. 
Dana se, tako je rekao, ne sjeća. - Na pitanje tko je bio na- 
zočan odgovorio je da su svi koji su se tamo našli vidjeli to- 
ga čovjeka i da su zajedno s njime pohrlili k grobu 
spomenute svete gospođe Klare. 


Kraj. Bogu hvala. Amen. 

Kao raznobojni mozaik, koji svojim sjajem i ljepotom 
privlači mnoge poglede, tako bi se moglo reći i za ovu knjigu o 
sv. Majci Klari, koja raznolikošću svojih priloga i autora privlači, 
a što imamo zahvaliti neumornome i požrtvovnome konven- 
tualcu-misionaru u Hanau (Njemačka) ocu Marijanu Kovaču, 


. koji razvija golemu duhovno-apostolsku, humanitarno-karita- 


tivnu aktivnost, koji je i ove tekstove priredio kao prilog pro- 
slavi 800. obljetnice Klarina rođenja, popratio djelo i svojim 
prilozima, obogatio ih iskazima autentičnih svjedoka, vrijed- 
nim svjedočanstvima Klarinih duhovnih sestara, a koja su po- 
služila kao vrijedan dokument i podloga Klarinoj kanonizaciji. 

Kroz ta svjedočanstva, kao i kroz ostale priloge, osvjetljen je 
Klarin lik u svojoj duhovno-karizmatičkoj dimenziji, kroz povi- 
jesan okvir i kroz društvene strukture; kroz stil srednjega vijeka. 

Ističe se Klarino korjenito opredjeljenje za Krista, radi- 
kalan prekid s "ovim svijetom", njezina djevičanska čistoća i 
majčinska duhovna plodnost, što će istaći i papa Inocent IV. 
u svome divnome i nadahnutome pismu spoletskome bisku- 
pu Bartolomeju, kojemu je povjerio da ispita svjedoke, da 
istraži "Klarin tijek života, njezino obraćenje i njezin redov- 
nički život". Jer "iz te veze neokaljanog djevičanstva rodio se 
čist i plodan te u svim očima divljenja vrijedan naraštaj". 

Kada isti Papa ističe Klarin prekid sa svijetom: da je "um- 
rla za svijet", to znači da je umrla duhu "ovoga svijeta", su- 
protna Božjem duhu. No svojim životom i djelima Klara je 
potvrdila da je itekako živjela za Svijet, koji je Božje djelo, 
da se za nj žrtvovala - za spasenje besmrtnih duša, zauzima- 
jući se pred Gospodinom za svoj grad Asiz, da ne padne u 
ruke bezbožnih Saracena, kao i za svoj samostan Sv. Damja- 
na, te za Crkvu i Svijet, što potvrđuju i njezine riječi Agnezi 
Praškoj: "Ja te smatram pomagačicom samoga Boga i pridi- 
zateljicom palih udova njegova neopisiva Tijela" (III PAgn). 
I ona će, kao i Franjo, nakon duhovne preobrazbe - iz ljuba- 
vi prema Bogu živjeti za taj Svijet, koji je djelo Oca, koji ga 
je stvorio, žrtvujući se za otkup besmrtnih duša. 

Kroz svjedočanstva njenih sestara ukazuje nam se Klarin 
svetački lik (postignute herojske kreposti); osobnost tako 
bogata, obdarena karizmatičkim i mističnim darovima Duha 
Svetoga, preobražena i produhovljena, koja je svojom vjer- 
nošću, predanošću i ljubavlju postala dionica moći Apsolut- 
noga, što potvrđuju Klarina mnogobrojna čudesa, koja je 
sam Bog preko nje izvodio; dionica trojstvene Ljubavi, a po 
tajni Utjelovljenja, časteći i u duši proživljavajući misterij i 
stvarnost Rođenja, Raspeća i Euharistije; grleći po Utjelo- 
vljenju sav Svemir i Svijet, kao i Franjo, koji je klicao: 
"BOG MOJ-SVE MOJE, jer izvan Boga nije drugo ni vi- 
dio, a u Bogu je sve obuhvaćao, kao i njegova najvjernija 
sljedbenica, "mala biljčica" i čuvarica njegove karizme, obda- 
rena izvanrednim darovima Duha. . 

Klara bijaše svjesna tih Božjih darova te se nije ustručavala 
da svojim sestrama pripovijeda čudesne događaje i izvanred- 
ne milosti, koje joj je sam Bog udijelio u svojoj dobroti. Jer 
poniznost nije u tome da se ti darovi negiraju (a posebno se 
ističe Klarina poniznost) nego da se priznaju te da sva hvala 
i slava pripadne Stvoritelju i Darovatelju, kako bi mu i drugi 
zahvaljivali i kako bi imali svjedočanstvo da On JEST. 

Uz Franju je i Klara spoznala da je u tajni i po tajni Utje- 
lovljenja uspostavljeno jedinstvo između naravi i vrhunara- 
vi; između prirode, čovjeka i Boga. Stoga su oni - Franjo i 
Klara - nove osobnosti, likovi otkupljenog čovječanstva. 

I danas Klarine duhovne kćeri nastavljaju ulogu svoje 
Majke, glavnu ulogu suotkupiteljice - "pomoćnice samoga 
Boga". Po riječima pape Ivana Pavla II, izrečene povodom 
Klarina jubileja; 800. obljetnice njena rođenja: "Srce Klare i 
njezinih sestara bilo je veliko kao svijet".* 

A srce - ljubav nam je tako potrebna. Ona je život same 
vječne Ljubavi. 
S. Marija od Presvetoga Srca 


* _Ivan Pavao II, Žarka želja za siromašnim raspetim Isusom, 6 
- Žeđ za Raspetim, "Symposion", Split, 1994. str. 20. 

Ovo je peta knjiga oca Marijana Dominika Kovača 
OFMConv., poznatog i zauzetoga djelatnika u hrvatskoj ka- 
toličkoj publicistici. 

Rodio se 27. listopada 1943. u Plešcima (Gorski kotar). 
Osnovnu je školu učio u rodnome mjestu i obližnjem gradu 
Čabru. Gimnaziju počinje u Vinkovcima, ali brzo prelazi u 
Zagreb, na Sveti Duh, gdje je samostan franjevaca konven- 
tualaca, kojima mladi Marijan želi pristupiti. Postao je 
svećenikom nakon završenih studija na Bogoslovnom fakul- 
tetu u Zagrebu 31. ožujka 1968. Kao prvi mladomisnik u 
svojemu zavičaju na posebno je svečan način imao svoje 
mladomisničko slavlje u domaćem krugu 25. kolovoza iste 
godine. 

Počeo je pisati još u gimnaziji na Šalati uz velike pohvale 
profesora književnosti vič. Badalića. U vrijeme poznatoga 
slavlja u Solinu odlazi na godinu dana u Split, gdje se pitan- 
jem puno bavi, a radove, najčešće reportaže o svetištima, 
objavljuje pretežito u Veritasu. 

Nakon pastoralnoga rada u domovini odlazi 1980. na 
dužnost župnika Hrvatske katoličke misije u gradu Hanau u 
Njemačkoj. Radi s našim ljudima (koji su u tuđinu krenuli 
trbuhom za kruhom ili zbog političke ugroženosti) s ne- 
viđenim zanosom. Veli im: "Ja vas moram poticati, pokreta- 
ti, razbuđivati!" I doista ih je potaknuo, pokrenuo i 
razbudio, što se ubrzo vidjelo, a posebno potvrdilo u doba 
domovinskog rata. Primjerice, veoma je spretno pokrenuo i 
naše, i Nijemce, na skrb za izbjeglice i prognanike i na slanje 
bezbrojnih tona pomoći u Hrvatsku. 

Otac Marijan Dominik Kovač 


Uoči 180. obljetnice župe Plešci izdao je u Vinkovcima 
1987. svoju prvu knjigu (o rodnoj župi). Zbog istinitoga ali 
ondašnjoj vlasti nepoćudnoga pisanja o Ivanu Goranu Ko- 
vačiću u tome djelu, knjiga je zabranjena. Sudska je zapljena 
naklade skinuta tek nakon uspostave slobodne hrvatske 
države. Druga knjiga "Sveta Janja Češka", kraljevska kći - 
klarisa" također je vezana za jubilej, ovoga puta njegov 
osobni (25. obljetnicu svečanih zavjeta - 4. listopada 1991.) 
Izdavač: zagrebački samostan sv. Klare. 

Treća mu je knjiga veoma opsežna i ambiciozna: "Stare 
slave djedovina". Tu je skupio i zaokružio radove o svetišti- 
ma i župama Gorskoga kotara s mnoštvom folklorne i so- 
ciološke građe. Ona je objavljena uz piščev srebrni 
svećenički jubilej u okviru sjajne proslave u gradu Hanau, 
na koju su došli i ugledni gosti iz domovine na čelu s nadbi- 
skupom dr. Josipom Pavlišićem. Proslava je obuhvaćala 20. 

obljetnicu Misije, 25. obljetnicu svečareva svećeništva, te 
njegov 50. rođendan. Zapaženi su i važni njemački gosti na 
čelu s današnjom gradonačelnicom gđom Margret Hartel. 
Četvrta mu je knjiga "Obiteljske teme". Sadrži teorijske i 
načelne eseje o braku i odnosima unutar obitelji, kao i opise 
susreta s konkretnim obiteljskim ljudima u pastoralnoj 
praksi. Knjigu je izdao prof. dr. Ivan Zirdum u Đakovu, u 
okviru svoje biblioteke duhovne i slične literature "U pravi 
trenutak". Pater Marijan Kovač zadužio je našu vjerničku 
javnost. U najboljim je stvaralačkim godinama s nepre- 
sušnim izvorom ideja i planova. Po svemu sudeći, od njega 
se moće još mnogo očekivati kako na pastoralnome i huma- 
nitarnom području, tako i u publicistici i književnosti. 


Svevlad Slamnig 

